ישיבת מליאה, כנסת 23, פרוטוקול מספר 4, 2020-03-23 00:00

יולי יואל אדלשטיין: חברי הכנסת, היום כ"ז באדר, 23 במרץ 2020.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – בהתאם לסעיף 73(א) לתקנון הכנסת, התקנות האלה: תקנות שעת חירום (שירות עבודה בשעת חירום), התש"ף

ירדנה מלר-הורוביץ: –2020 – החלטה מס' 4891; תקנות שעת חירום (אכיפת צו בריאות העם) (נגיף הקורונה החדש) (בידוד בית והוראות שונות) (הוראת שעה), התש"ף

ירדנה מלר-הורוביץ: –2020 – החלטה מס' 4893; תקנות שעת חירום (מניעת כניסת מבקרים ועורכי דין למקומות מעצר ובתי הסוהר), התש"ף

ירדנה מלר-הורוביץ: –2020 – החלטה מס' 4894; תקנות שעת חירום (דיוני מעצרים), התש"ף

ירדנה מלר-הורוביץ: –2020 – החלטה מס' 4895; תקנות שעת חירום (נתוני מיקום), התש"ף

ירדנה מלר-הורוביץ: –2020 – החלטה מס' 4898; תקנות שעת חירום (הסמכת שירות הביטחון הכללי לסייע במאמץ הלאומי לצמצום התפשטות נגיף הקורונה החדש), התש"ף

ירדנה מלר-הורוביץ: –2020 – החלטה מס' 4899; תקנות שעת חירום (דיוני מעצר בבתי הדין הצבאיים), התש"ף

ירדנה מלר-הורוביץ: –2020 – החלטה מס' 4900; תקנות שעת חירום (מניעת כניסת מבקרים ועורכי דין לחדר משמר ובתי סוהר צבאיים), התש"ף

ירדנה מלר-הורוביץ: –2020 – החלטה מס' 4901; תקנות שעת חירום (סדרי דין בבתי הדין הרבניים בעת מצב חירום מיוחד), התש"ף

ירדנה מלר-הורוביץ: –2020 – החלטה מס' 4902; תקנות שעת חירום (דיון בבתי הדין לפי חוק הכניסה לישראל בשל התפשטות נגיף הקורונה), התש"ף

ירדנה מלר-הורוביץ: –2020 – החלטה מס' 4903; תקנות שעת חירום (אכיפת צו בריאות העם) (נגיף הקורונה החדש) (בידוד בית והוראות שונות) (הוראת שעה) (תיקון), התש"ף

ירדנה מלר-הורוביץ: –2020 – החלטה מס' 4906; תקנות שעת חירום (נגיף הקורונה החדש – הגבלת פעילות), התש"ף

ירדנה מלר-הורוביץ: –2020 – החלטה מס' 4911; תקנות שעת חירום (הגבלת מספר העובדים במקום עבודה לשם צמצום התפשטות נגיף הקורונה החדש), התש"ף

ירדנה מלר-הורוביץ: –2020 – החלטה מס' 4912; תקנות שעת חירום (הרחבת הסכם יציאה לחופשה על המגזר הציבורי הרחב בשל נגיף קורונה החדש), התש"ף

ירדנה מלר-הורוביץ: –2020 – החלטה מס' 4913; תקנות שעת חירום (שיקים ללא כיסוי), התש"ף

ירדנה מלר-הורוביץ: –2020 – החלטה מס' 4914.

ירדנה מלר-הורוביץ: דוח ביקורת שנתי 70א של מבקר המדינה לשנת 2020.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: גם לי יש הודעה לאזרחים.

יולי יואל אדלשטיין: בניגוד לשקרים שהופצו לאחרונה, הכנסת לא נסגרה לרגע.

יולי יואל אדלשטיין: הכנסת עבדה בשבוע שעבר לפי כל לוחות הזמנים, כמו בכל שבוע במשך עשרות השנים האחרונות.

יולי יואל אדלשטיין: הכנסת נפתחה עכשיו על מנת להקים עוד היום את הוועדות שהחוק קובע שאנחנו צריכים להקים: ועדה מסדרת, ועדת החוץ והביטחון, ועדת הכספים; על מנת לעשות את תפקידנו במצב הלא-פשוט הזה של פיקוח על פעולות הממשלה.

יולי יואל אדלשטיין: אני קורא לכל חברי הכנסת ולכל באי המשכן לשמור על ההנחיות שהוצאתי בהתאם להוראות משרד הבריאות.

יולי יואל אדלשטיין: ואם אנחנו כבר מדברים על שמירה על ההנחיות – כרגע יש הפגנה מול הכנסת.

יולי יואל אדלשטיין: כמי שהשתתף בעצמו, לפני כניסתי לפוליטיקה ואחריה, כשהייתי כבר חבר הכנסת, במאות רבות של הפגנות, אני מוקיר ומעריך את זכות האזרחים להפגין, אך אנא, במצב שאנו נמצאים בו אל תסכנו אחד את השני; אל תסכנו את אנשי המשמר ואת אנשי המשטרה; שמרו על ההנחיות.

יולי יואל אדלשטיין: אי-אפשר להסביר לאזרח שהוא מקבל קנס מכיוון שיצא להשתזף בחוף כשלחברי הכנסת מותר להתחבק עם המפגינים או אחד עם השני ולשים את התמונות בפייסבוק.

יולי יואל אדלשטיין: אנא, זו הבריאות של כולנו.

יולי יואל אדלשטיין: אנחנו עוברים לנאומים בני דקה.

יולי יואל אדלשטיין: חבר הכנסת אורי מקלב – לא נמצא, לכן איבד את תורו.

יולי יואל אדלשטיין: דרך אגב, יש הרבה נרשמים.

יולי יואל אדלשטיין: לפי התקנון זה חצי שעה.

יולי יואל אדלשטיין: אולי אני גם אאריך קצת, אבל תבינו מייד שצריך להקפיד על מסגרת הזמן.

יולי יואל אדלשטיין: חבר הכנסת אלכס קושניר, בבקשה, אתה ראשון הדוברים, ואחריו – חבר הכנסת ישראל אייכלר, ואם לא יהיה כאן, אז חברת הכנסת אורלי פרומן.

אלכס קושניר: חבריי חברי הכנסת, כבוד היושב-ראש, אנחנו במצב אבסורדי, כאשר המדינה מונעת מאנשים לעבוד, לצאת לעבודה, מונעת מהם לנהל עסקים מצד אחד, אבל מצד שני דורשת לשלם את כל המיסים – גם את מס ההכנסה וגם ביטוח לאומי.

אלכס קושניר: אז את המע"מ דחו, אבל אתם מבינים, כל הדחיות האלה זה בעצם חפירת בור יותר ויותר עמוק עבור אותם העסקים.

אלכס קושניר: עכשיו אני רוצה לדבר על הארנונה.

אלכס קושניר: הרבה מאוד עסקים פנו לרשויות המקומיות בבקשה להקל ולבטל להם את הארנונה בתקופה הקשה הזאת, והרשויות המקומיות רצו לעשות את זה.

אלכס קושניר: מה הבעיה?

אלכס קושניר: הבעיה היא שקיים חוק שלא מאפשר להן לעשות את זה.

אלכס קושניר: ואז מנכ"ל משרד הפנים הוציא מכתב שבו הוא מאיים על הרשויות המקומיות שאסור להן לעשות את זה.

אלכס קושניר: אז יש הרבה מאוד תקנות חירום שהממשלה מעלה, ואני לא מבין למה לא דואגים פה ולא מנסים לסייע לאותם עסקים קטנים.

אלכס קושניר: אז אני מבין ששר הפנים נמצא בבידוד, אבל זאת לא סיבה שגם משרד הפנים יהיה בבידוד.

אלכס קושניר: לכן אני פונה פה למנכ"ל משרד הפנים וגם לשר הפנים: חבר'ה, תתעוררו, אל תהיו מנותקים ואל תהיו מבודדים.

אלכס קושניר: יש פה אנשים שמאבדים את הפרנסה שלהם ומאוד מאוד קשה להם, אז בואו נראה איך אנחנו מקילים עליהם ומתקנים את התקנות הנכונות כדי לאפשר לרשויות המקומיות לוותר לעסקים על הארנונה.

אלכס קושניר: תודה רבה.

יולי יואל אדלשטיין: תודה, חבר הכנסת קושניר.

יולי יואל אדלשטיין: חבר הכנסת אייכלר – כאמור, איננו.

יולי יואל אדלשטיין: חברת הכנסת אורלי פרומן, בבקשה, גברתי.

יולי יואל אדלשטיין: אחריה – חבר הכנסת איציק שמולי.

אורלי פרומן: אדוני היושב-ראש, חברי הכנסת באשר הינכם, ראש הממשלה ושריו התרברבו רבות על היותנו אומת סטרטאפ, טכנולוגיה מתקדמת, ננו-טכנולוגיה, עמק הסיליקון של המזרח התיכון – מדינה גאונה.

אורלי פרומן: רבותיי, אפילו ילדים מצליחים להיפגש וירטואלית, אז קדימה, שחררו כבר את הפטנט שיאפשר לכנסת לפעול ולדמוקרטיה לחיות.

אורלי פרומן: אפשרו לנו לעבוד, כמתבקש מנבחרי ציבור בעת הזו, עם מיטב הטכנולוגיות המשוכללות שקיימות במשק המאפשרות לחברות ולארגונים להמשיך לעבוד בתקופה זו.

אורלי פרומן: הכלים בידיכם.

אורלי פרומן: כל דבר אחר הוא דיקטטורה.

יולי יואל אדלשטיין: תודה, חברת הכנסת אורלי פרומן.

יולי יואל אדלשטיין: חבר הכנסת איציק שמולי, בבקשה, אדוני.

יולי יואל אדלשטיין: אחריו – חברת הכנסת היבה יזבק, ואם היא לא תהיה, אז עאידה תומא סלימאן.

איציק שמולי: תודה רבה, אדוני היושב-ראש.

איציק שמולי: חבריי חברי הכנסת, ישראל מתמודדת עם אירוע בריאותי חברתי-כלכלי שלא ידענו כמותו הרבה מאוד שנים, אולי מאז מלחמת יום הכיפורים.

איציק שמולי: ואין שום ספק – הדוח מהיום, שהוגש גם לך, אדוני יושב-ראש הכנסת, מלמד על היקף הבעיה, עד כמה מדינת ישראל לא הייתה ערוכה.

איציק שמולי: זה דוח כמו דוח ועדת אגרנט, רק של מערכת הבריאות, שהגיעה ליום הכיפורים שלה.

איציק שמולי: במשך שנים אנחנו התרענו ונאבקנו נגד כל הרעות החולות, נגד כל הליקויים במערכת, ולא היה כמעט אף אחד בממשלה שרצה לשמוע.

איציק שמולי: בואו רק נבין על מה אנחנו מדברים: מערכת שנמצאת בשגרה באי-ספיקה כללית; מערכת עם 98% תפוסה בבתי החולים; המדינה היחידה בעולם המערבי שמספר הרופאים נמצא בה בירידה; בכל שנה 17 מיליארד שקל פחות בהשוואה לכל מדינה אחרת במערכת הבריאות שלנו.

איציק שמולי: זו התוצאה.

איציק שמולי: והיום, בגלל המחדל הזה, חס וחלילה, הרבה מאוד ישראלים עלולים למצוא את עצמם בטווח הסכנה.

איציק שמולי: אני אומר לך, אדוני היושב-ראש, הכנסת הזאת מפולגת ומסוכסכת אבל ככל שמדובר בצעדים שנועדו להתמודד עם התפשטות המגפה, וגם עם ההשלכות החברתיות-כלכליות שלה – כולל העצמאים, כולל העסקים הקטנים, כולל האוכלוסייה המבוגרת – אנחנו צריכים לתת רשת ביטחון כדי להעביר את אותם הצעדים גם בתקופת המעבר.

איציק שמולי: זה הדבר הממלכתי, הענייני והאחראי לעשות.

יולי יואל אדלשטיין: תודה, חבר הכנסת שמולי.

יולי יואל אדלשטיין: חברת הכנסת היבה יזבק – אינה נוכחת; חברת הכנסת עאידה תומא סלימאן – אינה נוכחת.

יולי יואל אדלשטיין: חבר הכנסת עופר כסיף, בבקשה, אדוני.

יולי יואל אדלשטיין: אחריו – אופיר סופר או אורנה ברביבאי.

עופר כסיף: קרל מרקס כתב במאה ה-19 שיש אירועים בהיסטוריה שחוזרים פעמיים, פעם כטרגדיה ופעם שנייה כפארסה.

עופר כסיף: מה שאנחנו רואים בתקופה האחרונה זאת פארסה, פארסה מסוכנת של השתלטות עוינת של ממשלה בעלת נטיות פשיסטיות, שבעצם משביתה את הכנסת, משביתה את מערכת המשפט עוקבת אחרי אזרחים, והכול בטיעון מופרך של מצב חירום – שאכן קיים, הסכנה של המגפה קיימת וצריך להילחם בה ביחד, אבל יוצרים פה היסטריה כדי להצדיק מצב או תקנות לשעת חירום, ולמעשה השבתה של הכנסת ושל מערכת המשפט בשירותה של ממשלה חסרת עכבות ומעצורים.

עופר כסיף: ועומד בראש הממשלה אדם שיש כנגדו שלושה כתבי אישום ועוד גיבנת ענקית של שרצים אחרים.

עופר כסיף: אז זה אולי פארסה, אבל איפה הייתה הטרגדיה?

עופר כסיף: היום אנחנו ב-23 במרץ.

עופר כסיף: בדיוק ב-23 במרץ לפני קרוב ל-90 שנה, במקום אחר, רחוק מכאן, גם קמה הרשות המבצעת ולמעשה חיסלה את הרשות המחוקקת כדי לרכז בידיה את כל הסמכויות.

יולי יואל אדלשטיין: תודה.

עופר כסיף: אגב – משפט אחרון – הרשות המחוקקת באותו מקום רחוק ובזמן רחוק הסכימה לוותר על סמכויותיה לטובת הרשות המבצעת משום שחלק מחבריה היו בסגר.

יולי יואל אדלשטיין: תודה, חבר הכנסת עופר כסיף.

יולי יואל אדלשטיין: חבר הכנסת אופיר סופר – איננו; חברת הכנסת אורנה ברביבאי, בבקשה, גברתי.

יולי יואל אדלשטיין: אחריה – בועז טופורובסקי, ואחריו – חבר הכנסת גדי יברקן.

אורנה ברביבאי: שלום, המאבק במגפת הקורונה אינו עומד בסתירה למאבק על הדמוקרטיה.

אורנה ברביבאי: כנסת מתפקדת היא תנאי הכרחי לדרך שבה אנחנו רוצים לחיות כאן.

אורנה ברביבאי: ההתעקשות על החלפת יושב-ראש הבית הזה והוועדות שדרשנו להקים חיוניות כדי להבטיח קודם כול את רצון העם.

אורנה ברביבאי: רק כך נוכל לדרוש מהממשלה תוכנית רחבה, כיצד בכוונתה לפעול להבראת הכלכלה ולשיקום מערכת בריאות קורסת.

אורנה ברביבאי: גודל המחדל נחשף ברגעים אלה ממש עם פרסום דוח מבקר המדינה, שקובע כי למשרד הבריאות אין תוכנית להשלמת הפערים הגדולים בעת התפרצות מגפה.

אורנה ברביבאי: יהיה עוד זמן לדרוש ועדת חקירה לבדיקת הכשלים.

אורנה ברביבאי: בינתיים אני קוראת מכאן לראש הממשלה להקים לאלתר קבינט בריאות שלא יתחרה על קרדיטים אלא יאגד בתוכו את כל הידע והיכולות כדי לעצור את הנגיף.

אורנה ברביבאי: דווקא ביום השחור הזה, כאשר שרים בממשלה קוראים להפר הוראות של בית משפט, האזרחים מצפים לשקיפות מלאה ולהסברים.

יולי יואל אדלשטיין: תודה.

אורנה ברביבאי: אתם שם בבית, הישמעו להוראות ושמרו על עצמכם.

אורנה ברביבאי: אנחנו כאן בכנסת נפעל כדי להגן על הדמוקרטיה ששומרת עליכם.

אורנה ברביבאי: זאת הדרך היחידה לעבור ביחד את משבר הקורונה ואת הכאוס שבו מנוהלת המדינה.

יולי יואל אדלשטיין: תודה, חברת הכנסת אורנה ברביבאי.

יולי יואל אדלשטיין: חבר הכנסת בועז טופורובסקי, בבקשה, אדוני.

יולי יואל אדלשטיין: אחריו – חבר הכנסת גדי יברקן.

בועז טופורובסקי: תודה רבה.

בועז טופורובסקי: כשהכנסת לא מתפקדת והממשלה מתעסקת רק בקורונה, מדברים על חירום, אבל אף אחד לא דואג להרוגים בתאונות הדרכים ולמצב הכבישים במדינת ישראל.

בועז טופורובסקי: היה הרוג אחד אתמול, גבר בן 55 שנהרג בתאונה בין משאית לרכבו הפרטי בכביש 505.

בועז טופורובסקי: אומנם יש סגר בכבישים אז יש פחות הרוגים, אבל עדיין נהרגים אנשים.

בועז טופורובסקי: במרץ כבר נהרגו 24 איש בכבישים.

בועז טופורובסקי: הלוואי, ואני קורא כל הזמן כאן: כמו שמתעסקים בכנסת, או לא מתעסקים בכנסת, כמו שלא מפקחים על עבודת הממשלה, כך צריך לפקח על עבודת משרד התחבורה.

בועז טופורובסקי: שר התחבורה בבידוד.

בועז טופורובסקי: אנחנו חייבים לדאוג גם למלחמה בתאונות הדרכים, ולטפל בכבישים אפילו מאית ממה שאנחנו מטפלים בקורונה.

בועז טופורובסקי: תודה.

יולי יואל אדלשטיין: תודה.

יולי יואל אדלשטיין: באמת, לא עלינו, אולי בגלל קורונה, אבל – יום מאושר שמספיק לך פחות מדקה למנות את כל ההרוגים בתאונות הדרכים.

יולי יואל אדלשטיין: הלוואי ולפחות בזה נרוויח משהו.

יולי יואל אדלשטיין: תודה לחבר הכנסת טופורובסקי.

יולי יואל אדלשטיין: חבר הכנסת גדי יברקן, בבקשה, אדוני.

יולי יואל אדלשטיין: אחריו – חברת הכנסת קרן ברק.

דסטה גדי יברקן: אדוני היושב-ראש, חבריי חברי הכנסת, בצל משבר הקורונה שכל אזרחי העולם מתאחדים כנגדו, ואני מאחל לכולנו שנצליח במאבק הזה, קורה מעשה שלא ייעשה.

דסטה גדי יברקן: בראשון לציון יש מרכז גריאטרי, בית חולים המלבן, שבו יש קשישים, אזרחים ותיקים, שהמשפחות שלהם מגיעות לשם, ובעצם הם בשלוותם יחד עם המשפחה והצוות הרפואי שמטפלים בהם.

דסטה גדי יברקן: לפני כמה חודשים הייתי בחנוכה והדלקתי נרות עם הקשישים הללו בבית החולים הזה, העברתי את אחד מימי החנוכה.

דסטה גדי יברקן: היום מנסים לפנות אותם.

דסטה גדי יברקן: מה זה מנסים?

דסטה גדי יברקן: מוציאים את כל החולים והמבוגרים מבית החולים הגריאטרי בראשון לציון ופותחים שם מקום לחולי קורונה.

דסטה גדי יברקן: בזמן שאנחנו מנסים לשמור על המבוגרים ועל ההורים שלנו כדי שלא נדביק אותם, לשמור על בריאותם, בזמן הזה משרד הבריאות עושה מחטף ופשוט זורק מאות מהזקנים שנמצאים בבית האבות, והמטרה הראשונית והמקורית של המהלך הזה היא בעצם להפריט את המקום הזה, להקים שם בית מלון, אזור תעשייה.

דסטה גדי יברקן: תחת המאבק בקורונה מנסים עכשיו להוציא את האנשים הללו.

דסטה גדי יברקן: אני מבקש משר הבריאות להתעשת ולהשאיר את אותם האנשים במקום, והפוך – להגדיל את בית האבות לעוד קשישים ואזרחים ותיקים שזקוקים למגע אנושי ולצוות בריאותי ורפואי מסור.

דסטה גדי יברקן: תודה רבה.

יולי יואל אדלשטיין: תודה לחבר הכנסת יברקן.

יולי יואל אדלשטיין: חברת הכנסת קרן ברק, בבקשה, גברתי.

יולי יואל אדלשטיין: אחריה – חבר הכנסת יואב סגלוביץ'.

קרן ברק: הבוקר פניתי לשר האוצר מר משה כחלון – פניתי אליו כדי לתקן את נושא ההלוואות לעסקים קטנים בערבות מדינה, שהמימוש שלהן עד היום נכשל.

קרן ברק: מתכונת ההלוואות האלה היא כמו כוסות רוח למת לאותם עסקים גוססים.

קרן ברק: גם בימים רגילים רק 2% מבעלי העסקים בוחרים להשתמש בהלוואות האלה בערבות מדינה.

קרן ברק: זאת אומרת ש-98% מבעלי העסקים ישתמשו בכל אמצעי אחר להצלת עסקיהם בטרם יפנו לקבלת ההלוואות האלה במתכונתן הנוכחית.

קרן ברק: השיטה הנוכחית של ההלוואות, שהיא השיטה של המדינה למימוש ההלוואות, כרוכה בביורוקרטיה מסובכת, מסורבלת וממושכת, וזה גם לוקח המון המון המון זמן.

קרן ברק: מהגשת הבקשה ועד לאישורה עוברים חודשים רבים, ובתקופה הזאת אי-אפשר שזה באמת יקרה.

קרן ברק: לכן בעת הנוכחית אני מבקשת: הגשתי תוכנית מפורטת לממש את ההלוואות לעסקים קטנים.

קרן ברק: היא תוכנית ארוכה ומפורטת ואני רק אגיד אותה בנקודות: יש להקטין משמעותית את הערבות האישית של כל אחד ואחד מבעלי העסקים ל-50% מגובה ההלוואה; חייבים להפחית את הביורוקרטיה ולקצר את תהליך הבדיקה עצמו; להרחיב את משך ההלוואה לשבע שנים במקום חמש שנים; להגדיל את תקופת הגרייס לשנתיים במקום ששת החודשים הנהוגים היום; ביטול תשלום ערבות המדינה של הבנקים המלווים והקטנת הביטחונות.

יולי יואל אדלשטיין: תודה.

קרן ברק: הצעדים האלה הכרחיים להשארת כל העסקים בחיים, וכפועל יוצא מכך – להמשך שגשוג המדינה גם בעתיד.

קרן ברק: הישרדותם של העסקים ומניעת קריסה של המגזר כולו משמעותם התאוששות וחזרה לשגרה מהירה יותר לאחר המשבר.

יולי יואל אדלשטיין: תודה.

קרן ברק: תודה רבה.

יולי יואל אדלשטיין: תודה, חברת הכנסת קרן ברק.

יולי יואל אדלשטיין: חבר הכנסת יואב סגלוביץ', בבקשה, אדוני.

יולי יואל אדלשטיין: אחריו – חבר הכנסת יזהר שי.

יואב סגלוביץ': אדוני היושב-ראש, כבוד היושב-ראש הוא איננו כבודה של הכנסת.

יואב סגלוביץ': כבודה של הכנסת הוא משהו אחר – הכנסת היא מוסד, היא בית המחוקקים.

יואב סגלוביץ': הזהות בין כבודו של היושב-ראש לבין כבודה של הכנסת – אין זהות ביניהם.

יואב סגלוביץ': בשעות האחרונות, אחרי החלטת הביניים של בג"ץ, אנחנו שומעים השתלחות של שרים בממשלה, ואני אומר להם דבר אחד: המוסדות כולם שלנו, של כולנו, של כל אזרחי המדינה; שירפו את ידם מבית המשפט העליון.

יואב סגלוביץ': השרים לוין וסמוטריץ' רצו להיות שרי משפטים; כדאי מאוד שיתחילו, לפני שהם אומרים משפטים ורוצים להיות שרי משפטים, להיזהר במילים.

יואב סגלוביץ': תודה.

יולי יואל אדלשטיין: תודה, חבר הכנסת יואב סגלוביץ'.

יולי יואל אדלשטיין: חבר הכנסת יזהר שי, בבקשה, אדוני.

יולי יואל אדלשטיין: אחריו – חבר הכנסת רם שפע.

יזהר שי: אני מחכה שהשרה תגמור לדבר בטלפון, כדי לא להפריע לה.

מירי רגב: לא, לא.

מירי רגב: אני אומרת – אני לא מדברת בטלפון.

מירי רגב: אני אומרת שאני מקווה שאתה תדאג, בין הראשונים, להסיר את צו איסור הפרסום, כדי לוודא את זה שלא שיבשת חקירה.

יולי יואל אדלשטיין: טוב.

יזהר שי: כבר היה עדיף שהיא הייתה מדברת בטלפון.

מירי רגב: לא, היה עדיף שתענה על השאלה – – –

יואב סגלוביץ': שיהיה לך יום טוב, לך – – –

יולי יואל אדלשטיין: תודה.

יולי יואל אדלשטיין: סגלוביץ', תודה, סיימת את דבריך.

יולי יואל אדלשטיין: גברתי השרה, את ביקשת לדבר אחרי נאומים בני דקה, הזכות נתונה לך.

יולי יואל אדלשטיין: להרבה שרים נתתי לסכם או להתייחס.

יולי יואל אדלשטיין: בבקשה, יהיה לך זמן.

יולי יואל אדלשטיין: אדוני, בבקשה.

יזהר שי: אדוני היושב-ראש, יש לי כבוד רב אליך והערכה אישית אליך ולתואר ולמעמד שאתה מייצג, וכמובן לתפקיד, אבל אני רוצה להתייחס לדבריך כאן בתחילת הישיבה.

יזהר שי: טענת שבשבוע האחרון הכנסת התנהלה כסדרה – לא ולא, זה לא היה ככה.

יזהר שי: הכנסת הזו התנהגה בצורה שערורייתית.

יזהר שי: אתם עשיתם כל דבר אפשרי, בהוראתו של ראש ממשלה נאשם, על מנת לעכב את עבודת הכנסת, לעכב את יצירת הוועדות, לעשות כל דבר אפשרי על מנת – – –

מירי רגב: הוא לא נאשם, הוא חשוד.

יזהר שי: נאשם בפלילים, בשלושה כתבי אישום.

יזהר שי: סליחה, בכתב האישום יש שלושה סעיפים, גברתי השרה: שוחד, הפרת אמונים ומרמה, למקרה ששכחת.

יזהר שי: הוא נאשם בבית משפט.

יזהר שי: אדוני היושב-ראש, כל מה שנעשה פה בכנסת הוא שערורייה שנועדה להאט ככל האפשר את התהליך הדמוקרטי, ובנוסף לזה, אנחנו אחד הפרלמנטים היחידים בעולם שלא ערוך לא לדיונים מרחוק ולא להצבעה מרחוק.

יזהר שי: הדבר הזה נוגד כל היגיון וכל הליך דמוקרטי תקין, בכנסת המכובדת הזו.

יזהר שי: דבר אחרון, בשעות האחרונות נאמרים דברים חמורים ביותר על ידי שרים בממשלה וחברי כנסת מהימין: להפר את הוראת צו בית המשפט העליון במדינת ישראל.

יזהר שי: אני מקווה שאתה, אדוני, תתייצב כסלע איתן, כחומה בצורה, כדי להגן על כבוד המוסד הזה, על החופש שלו ועל הדמוקרטיה של מדינת ישראל.

יזהר שי: תודה רבה.

יולי יואל אדלשטיין: תודה.

יולי יואל אדלשטיין: חבר הכנסת יזהר שי, לא אתייחס ודאי לוויכוחים בינינו בנושאים מהותיים, אבל בנושא טכני, אני קיבלתי באהבה את ההצעה שלך עם איזושהי אפליקציה ואפשרויות טכנולוגיות לנהל לעת הזאת את הכנסת, והעברתי אותה לאנשים שמבינים יותר ממני בטכנולוגיה.

יולי יואל אדלשטיין: רק דבר אחד, כי אתה כבר השני שחוזר על זה: הנושא של ההצבעות זה שינוי חקיקה.

יולי יואל אדלשטיין: זה לא משהו שאני כיושב-ראש הכנסת או אתה כמציע או מזכירת הכנסת כפקידה הבכירה ביותר כאן יכולים לאפשר.

יולי יואל אדלשטיין: ירצו לעשות שינוי חקיקה – יכולים לעשות שינוי חקיקה בנושא הזה.

יולי יואל אדלשטיין: זה לא עניין טכנולוגי, לזה אני מתכוון.

יולי יואל אדלשטיין: בבקשה, אחרי חבר הכנסת יזהר שי יבוא חבר הכנסת רם שפע – איננו; חברת הכנסת עומר ינקלביץ' – אותו מצב.

יולי יואל אדלשטיין: חבר הכנסת ג'אבר עסאקלה, בבקשה, אדוני.

ג'אבר עסאקלה: אדוני היושב-ראש, כנסת נכבדה – ריקה, אבל נכבדה – אני רוצה להסב את תשומת ליבנו לציבור העובדים ולמצוקה הקשה שנקלעו אליה בעקבות משבר הקורונה.

ג'אבר עסאקלה: למעשה, כל העובדים הם תחת נטל המשבר הזה – חלק גדול מהם פוטר, חלק גדול אחר יצא לחל"ת או הוצא לחל"ת – אבל אני רוצה להתמקד בקבוצה יחסית קטנה: עובדי הקבלן.

ג'אבר עסאקלה: גם ככה לא היה פיקוח אמיתי על העסקתם; הגיע הזמן שמשרד הכלכלה ייקח את העניינים לידיים ויפעל כדי שעובדי הקבלן לא ייפגעו.

ג'אבר עסאקלה: מגיעות אליי תלונות על כך שעובדי הקבלן למעשה לא מקבלים את המסמכים הדרושים כדי להירשם בלשכת העבודה, ובאמתלת הקורונה גם מעכבים להם משכורות.

ג'אבר עסאקלה: אז הנושא הזה מאוד משמעותי, במיוחד שהקבוצה הזאת היא הקבוצה הכי מוחלשת – מדובר לרוב בנשים המפרנסות משפחות – וחשוב מאוד שהשר אקוניס ייכנס בעובי הקורה ויטפל בעובדי הקבלן.

ג'אבר עסאקלה: תודה רבה.

יולי יואל אדלשטיין: תודה, חבר הכנסת ג'אבר עסאקלה.

יולי יואל אדלשטיין: חבר הכנסת איתן גינזבורג – איננו.

יולי יואל אדלשטיין: חברת הכנסת מירב כהן – כאן.

יולי יואל אדלשטיין: בבקשה, גברתי, המיקרופון שלך.

מירב כהן: שלום, חשוב לי לשתף אתכם שממשלת ישראל מפלה לרעה אנשים מבוגרים.

מירב כהן: אנשים מבוגרים רבים מגלים בימים אלו שהם מפוטרים או שמוציאים אותם לחל"ת בגלל המצב.

מירב כהן: הם מגלים שלהם, בניגוד לכל השכירים במשק, לא מגיעים דמי אבטלה.

מירב כהן: יש למעלה מ-200,000 אנשים שחצו את גיל הפרישה במדינת ישראל והם ממשיכים לעבוד – חלקם כי הם חייבים, כדי לשרוד – והם מגלים שרק בגלל שהם מבוגרים, לא מגיעים להם דמי אבטלה.

מירב כהן: הממשלה בעצם אומרת להם: לכו תחיו מקצבת זקנה של 2,300 שקלים.

מירב כהן: תגידו לי, איך אפשר לחיות בכאלו תנאים?

מירב כהן: ברור לי שזו קבוצת האוכלוסייה שהכי קל לפגוע בה – הם לא אושיות פייסבוק, הם לא נמצאים בטוויטר, ולכן הכי קל לרמוס את כבודם ואת היכולת שלהם להמשיך לחיות במדינת ישראל.

מירב כהן: לכן, אנחנו נילחם וניאבק על העניין הזה, כדי שאנשים מבוגרים לא יופלו לרעה, וגם להם ייתנו דמי אבטלה.

מירב כהן: כשהממשלה רוצה, היא יכולה להעביר תקנות חירום כאלו.

מירב כהן: אני פועלת כיום מול הביטוח הלאומי, משרד האוצר, משרד ראש הממשלה, ואני מקווה שהם יבינו שזו החובה שלנו לאפשר לאנשים מבוגרים לכלכל את עצמם, אחרת אנחנו פשוט במו ידינו נהפוך אותם לעניים.

מירב כהן: תודה.

יולי יואל אדלשטיין: תודה, חברת הכנסת מירב כהן.

יולי יואל אדלשטיין: חבר הכנסת עידן רול – איננו.

יולי יואל אדלשטיין: חברת הכנסת יוליה מלינובסקי קונין, בבקשה, גברתי.

יולי יואל אדלשטיין: אחריה – חבר הכנסת אוסאמה סעדי רשום לי, אבל אני אתן לאלה שנמצאים באולם כאן, שזה סעיד אלחרומי ואיימן עודה, ואז נכניס חברי כנסת חדשים.

יולי יואל אדלשטיין: בבקשה.

יוליה מלינובסקי: אדוני היושב-ראש, כנסת נכבדה, מירב, את דיברת על אנשים מבוגרים, אז אימא שלי היא בת 69 ועובדת, והיא חייבת לעבוד, כי אחרת פשוט לא יהיה לה איך לשלם משכנתה, כי עדיין בגיל הזה היא משלמת משכנתה, ולא על ארמון, על דירה צנועה קטנה – ואתמול היא קיבלה הודעה על חל"ת.

יוליה מלינובסקי: אז שלא יגידו לי אחר כך שאני פועלת מעניין אישי, כי זה כן אישי אבל זה מתייחס גם לקבוצה מאוד גדולה.

יוליה מלינובסקי: אנחנו חווים את זה על בשרנו, חברי הכנסת לא מנותקים משום דבר, יש לנו משפחות.

יוליה מלינובסקי: גם בעלי נמצא בסכנה מסוימת במקום העבודה שלו, ואימא שלי כבר קיבלה חל"ת, וסביר להניח שהשלב הבא יהיה פיטורים – כי את מי לפטר?

יוליה מלינובסקי: אותם.

יוליה מלינובסקי: אבל הם עובדים כי הם צריכים לפרנס את עצמם ולא ליפול לנטל על הילדים, שגם הילדים עכשיו במצב לא מי יודע מה.

יוליה מלינובסקי: אז אני מאוד מזדהה עם המלחמה שלך, וכל מה שצריך כדי להיכנס תחת האלונקה – אנחנו פה, כי מבינים את זה היטב.

יולי יואל אדלשטיין: תודה, חברת הכנסת יוליה מלינובסקי קונין.

יוליה מלינובסקי: אדוני היושב-ראש, מה שקורה פה היום בכנסת, ובימים האלה בממשלה – – –

יולי יואל אדלשטיין: כן, אבל את סיימת את הדקה שלך, ואני רוצה להעביר את זכות הדיבור לחבר הכנסת סעיד – – –

יוליה מלינובסקי: אני מבינה אותך היטב שאני סיימתי, אבל גם אתה סיימת, כי אתה זמני – –

יולי יואל אדלשטיין: אה, לאוסאמה סעדי.

יוליה מלינובסקי: – – וזה דגל שחור אישי כלפיך – –

יולי יואל אדלשטיין: תודה.

יוליה מלינובסקי: – – כי שום זכויות עבר לא יכולות – – – מה שקורה עכשיו.

יולי יואל אדלשטיין: הבנו.

יוליה מלינובסקי: אני מדגישה: אני לא בחרתי בך, כי אתה זמני כרגע.

יוליה מלינובסקי: ואם אתה רוצה שאנחנו נבחר בך, תעלה את זה להצבעה, ותיתן לי אפשרות לבחור במי שאני רוצה שיכהן כיו"ר הכנסת.

יולי יואל אדלשטיין: תודה.

יולי יואל אדלשטיין: את כרגע גונבת זמן לא שלי.

יולי יואל אדלשטיין: אני פה לכמה שעות, אבל לחבר הכנסת אוסאמה סעדי יש זכות דיבור, אז הוא יכול לגשת למיקרופון.

יולי יואל אדלשטיין: בבקשה.

אוסאמה סעדי: אדוני היושב-ראש, חבריי חברי הכנסת, מובן שאנחנו נמצאים וחיים בתקופה ממש קשה מבחינת התפשטות נגיף הקורונה, ומאות אלפים עכשיו סגורים בבתיהם.

אוסאמה סעדי: גם יש הרבה עסקים קטנים ובינוניים, אדוני היושב-ראש, שאנחנו מקבלים מהם פניות נואשות וקריאות עזרה והצילו.

אוסאמה סעדי: כל התוכניות הבומבסטיות ששמענו עליהן אין בהן כדי לעזור לעסקים האלה באופן המיידי.

אוסאמה סעדי: דחיית תשלומי הארנונה, המע"מ, מס הכנסה והמקדמות לביטוח לאומי לא תעזור לעסקים האלה, כי ממילא העסקים האלה בעוד חודש-חודשיים צריכים לשלם את התשלומים האלה.

אוסאמה סעדי: אבל בינתיים אין להם הכנסות, ואז בוודאי שהעסקים האלה יקרסו.

אוסאמה סעדי: מה שצריך, אדוני היושב-ראש, זו תוכנית מיידית להצלת העסקים האלה, לא על ידי דחיית התשלומים אלא על ידי ביטול התשלומים האלה.

אוסאמה סעדי: אם המדינה לא תבוא עכשיו לעזרת העסקים האלה לפחות על ידי ביטול התשלומים של הארנונה, של המע"מ, של מקדמות הביטוח הלאומי ועזרה – וכמובן, העובדים שהוצאו לחופשה ללא תשלום יקבלו דמי אבטלה מהביטוח הלאומי.

אוסאמה סעדי: בוודאי שאנחנו צריכים כולנו להירתם לעזרת העסקים האלה, ויפה שעה אחת קודם, כי אחרי זה כבר יהיה מאוחר להציל את העסקים האלה.

יולי יואל אדלשטיין: תודה, חבר הכנסת אוסאמה סעדי.

יולי יואל אדלשטיין: חבר הכנסת מנסור עבאס – איננו; חבר הכנסת יעקב אשר – איננו.

יולי יואל אדלשטיין: חבר הכנסת סעיד אלחרומי, בבקשה, זכות הדיבור שלך.

יולי יואל אדלשטיין: אחריו – חבר הכנסת איימן עודה.

סעיד אלחרומי: תודה, כבוד היושב-ראש.

סעיד אלחרומי: חבריי חברי הכנסת, בימים קשים אלה מצטווים התושבים – במדינה בכלל אבל ביישובים הכי חלשים במדינה, ביישובי הבדואים בדרום, ביישובים ובכפרים הלא-מוכרים – להישאר בבית.

סעיד אלחרומי: אנחנו, כמנהיגות מקומית, קוראים לכולם לא לצאת מהבית אלא במקרים מאוד מאוד דחופים.

סעיד אלחרומי: הגענו לסיכום מסוים: להקפיא את הריסות הבתים בתקופה הקשה הזאת, בתקופת החירום, אלא שהבוקר הפתיעו אותנו אנשי היחידה הארצית של משרד האוצר בחלוקת עשרות צווים בכל יישובי הבדואים.

סעיד אלחרומי: כאילו התגרות בתושבים, כאילו התגרות, במצב החמור מאוד של אנשים, גם מבחינה נפשית – אנחנו מגייסים את העובדים הסוציאליים, את כל אנשי המקצוע, והחבר'ה האלה באים, מסכנים את עצמם, אדוני היושב-ראש, וגם מסכנים את התושבים.

סעיד אלחרומי: עכשיו מתארגנות עצרות והפגנות.

סעיד אלחרומי: אנחנו רוצים להרגיע את זה, אבל זו קריאה לשר כחלון: חבר'ה, אנחנו במצב חירום.

סעיד אלחרומי: זה לא הזמן להתחשבן אחד עם השני ולמאבקים מגעילים כאלה.

סעיד אלחרומי: תודה, אדוני היושב-ראש.

יולי יואל אדלשטיין: תודה, חבר הכנסת סעיד אלחרומי.

יולי יואל אדלשטיין: חבר הכנסת איימן עודה, בבקשה, אדוני.

יולי יואל אדלשטיין: אחריו – חבר הכנסת יוסף ג'בארין.

איימן עודה: כבוד היושב-ראש, עמיתיי חברי הכנסת, בימים האחרונים של הבחירות פנה אלינו אבי דיכטר ואמר: אצחוה, יא ערב ישראל.

איימן עודה: רציתי להעביר כמה הערות לראש השב"כ לשעבר, אבי דיכטר.

איימן עודה: אחד, אנחנו לא "ערב ישראל".

איימן עודה: אתה יודע, לא אומרים "יהודי ישראל".

איימן עודה: יש היהודים בישראל, לא יהודי ישראל.

איימן עודה: רק אצלנו יש את ערביי ישראל.

איימן עודה: אנחנו הערבים הפלסטינים אזרחי מדינת ישראל.

איימן עודה: זו ההגדרה שלנו.

איימן עודה: לגבי אצחוה, כלומר "תתעוררו" – אנחנו התעוררנו.

איימן עודה: (אומר בערבית: אנחנו ערים לגמרי.

איימן עודה: ) בזכותנו, בזכות שני המנדטים שלנו, אין לנתניהו ממשלת ימין צרה.

איימן עודה: אך ורק בזכות שני המנדטים שלנו.

איימן עודה: אמרו שהגישה שלו היא אוריינטליסטית.

איימן עודה: אני חושב שזה גדול עליו.

איימן עודה: הגישה שלו מזכירה לאוכלוסייה הערבית את תקופת הממשל הצבאי, את המושל הצבאי, שפנה ליישובים הערביים ודיבר בערבית בסגנון כל כך גרוע ומתנשא, כמו הסגנון של דיכטר, ראש השב"כ לשעבר.

איימן עודה: אנחנו עשינו בדיוק ההפך – הגענו בכמויות והצבענו אך ורק לרשימה המשותפת.

איימן עודה: נמשיך להתעורר ועוד נחזיר לו.

איימן עודה: במידה שילכו, בפעם הבאה נביא 17 מנדטים.

איימן עודה: תודה.

יולי יואל אדלשטיין: תודה, חבר הכנסת איימן עודה.

יולי יואל אדלשטיין: חבר הכנסת מנסור עבאס, בבקשה, אדוני.

מנסור עבאס: אדוני היושב-ראש, לפני יומיים העליתי בפני משרד הבריאות, פיקוד העורף וגם מד"א ארבע נקודות מרכזיות על הפערים והחוסרים בהקצאת משאבים לחברה הערבית, כמובן על רקע התפשטות נגיף הקורונה.

מנסור עבאס: אני מעלה אותן שוב במליאה.

מנסור עבאס: קודם כול, בקשר לאמצעי הסברה: ההנגשה והעברת המידע בשפה הערבית לוקות בחוסר רב, אין נגישות והן אינן מספיקות לאוכלוסייה.

מנסור עבאס: למשל, אפליקציית קורונה של משרד הבריאות לא מתוכננת ולא מספקת מידע בשפה הערבית.

מנסור עבאס: האתר הרשמי של המשרד כולל מידע מצומצם ולפעמים לא עדכני, מה שהביא לוועדות מקומיות ואזוריות בחברה הערבית שיזמו אנשי בריאות מהחברה הערבית בהתנדבות; אלו נאלצים לתרגם הנחיות ולהנגיש אותן לאוכלוסייה.

מנסור עבאס: הנושא השני זה בקשר למרפאות ההתפרצות.

מנסור עבאס: מתוך 47 מרפאות התפרצות, רק מרפאה אחת מתוכננת לסוף החודש הזה בעיר נצרת.

מנסור עבאס: תחנות דרייב-אין – אומנם זה התחיל לפני יומיים בתל אביב, אבל אין בתכנון עכשיו להקים תחנה דומה בחברה הערבית.

מנסור עבאס: והנושא הרביעי והאחרון בנושא הזה – כמובן שהמדינה מחויבת לתת תמיכה וציוד רפואי למד"א, אבל בכפרים הערבים יש מד"א פרטי, יש שירות ניידות טיפול פרטיות.

מנסור עבאס: ולכן ראוי שהממשלה תתמוך גם בשירות הפרטי הזה, כי הוא שנותן את השירות בתוך הכפרים הערביים.

מנסור עבאס: תודה.

יולי יואל אדלשטיין: תודה.

יולי יואל אדלשטיין: חברי הכנסת שנאמו מתבקשים לצאת.

יולי יואל אדלשטיין: אנחנו ניתן עוד כחמש דקות לנאומים בני דקה ואז נעבור לנושא הבא, הקמת ועדה מסדרת.

יולי יואל אדלשטיין: חבר הכנסת יוסף ג'בארין, בבקשה, אדוני.

יולי יואל אדלשטיין: אחריו – חבר הכנסת מיכאל ביטון.

יוסף ג'בארין: כבוד היושב-ראש, עם כל הכבוד לחשיבות הנושאים הפרלמנטריים, אין ספק שהנושא של בריאות הציבור זה העיקר בימים הללו.

יוסף ג'בארין: אני מלווה את הנושא הזה, כמו חבריי ברשימה המשותפת.

יוסף ג'בארין: אנחנו מאוד מודאגים ממיעוט הבדיקות של מחלת הקורונה בקרב היישובים הערביים.

יוסף ג'בארין: אני מנסה לקבל נתונים וכמעט אין נתונים.

יוסף ג'בארין: אני שומע שבקושי 1% או 2% מהמאובחנים הם מהחברה הערבית.

יוסף ג'בארין: ושוב, אלה לא נתונים מדויקים, כי אנחנו לא מקבלים נתונים רשמיים.

יוסף ג'בארין: צריך להבטיח שהנגישות לבדיקות והנגישות לשירותי הבריאות יהיו שוויוניות לכולם.

יוסף ג'בארין: ולכן צריך גם להבטיח שיש בדיקות בקרב היישובים הערביים בחברה הערבית, שתחנות של "היבדק וסע" יוקמו גם ביישובים הערביים.

יוסף ג'בארין: אני מקווה שזה יקרה עוד היום או מחר, אחרי הישיבה שהייתה לנו עם מד"א.

יוסף ג'בארין: צריך גם להבטיח שיש מכשור רפואי לקיום הבדיקה לפחות בתוך בתי החולים ביישובים הערביים.

יוסף ג'בארין: לא יכול להיות שבית חולים בנצרת לוקח את הדגימה ושולח אותה מחוץ לעיר כדי לקבל את התוצאות.

יוסף ג'בארין: אלה נושאים מאוד בוערים, וכמובן צריך להכין גם את היישובים הערביים, יישובי הפריפריה במקרה חירום של התפרצות המחלה.

יוסף ג'בארין: השירותים הללו ביישובים הערביים עדיין מפגרים יחסית ליישובים היהודיים.

יוסף ג'בארין: הגיע הזמן לטפל בזה, ובמקום שראש הממשלה יסית וידבר על תומכי טרור וכדומה, הגיע הזמן שהוא יתעסק בדברים החיוניים הללו, במקום להמשיך את מסע ההסתה שלו.

יולי יואל אדלשטיין: תודה, חבר הכנסת יוסף ג'בארין.

יולי יואל אדלשטיין: חבר הכנסת מיכאל ביטון, בבקשה, אדוני.

מיכאל ביטון: אדוני היושב-ראש, אני מבקש להתריע על שערורייה שמתפתחת קמעה-קמעה וצריך לשים לה סוף.

מיכאל ביטון: בחדשות אתמול סיפרו בכירים במשרד הבריאות שמשרד הביטחון פוגע להם ביכולת הרכש כיוון שהוא מציע מחירים גבוהים יותר עבור אותם מוצרים ומקיים רכש בנפרד ממשרד הבריאות.

מיכאל ביטון: השר בנט הכחיש את זה.

מיכאל ביטון: היום כרמלה מנשה חושפת מאבק שליטה, מי יוביל את המאבק בקורונה – משרד הבריאות או משרד הביטחון.

מיכאל ביטון: מגפת הקורונה היא לא משחק והיא לא מקום למאבקי אגו בין שרים.

מיכאל ביטון: ראש הממשלה צריך להבהיר היום או מתישהו שהוא, בשולחן עגול, ביחד עם כל הממשלה, מקבלים החלטות מדיניות, ואף משרד לא עושה דין לעצמו או שבת לעצמו או מדיניות משל עצמו.

מיכאל ביטון: האזרחים מצפים מאיתנו לעבודה מסודרת, מאוחדת וסינרגטית.

מיכאל ביטון: אני מקווה שהדבר הזה יובהר בימים הקרובים, ושלא נגלה בדיעבד שהיו לנו פה שני משרדים שלא עבדו יחד למען האזרחים.

מיכאל ביטון: תודה.

יולי יואל אדלשטיין: תודה, חבר הכנסת מיכאל ביטון.

יולי יואל אדלשטיין: חבר הכנסת פטין מולא – איננו; חברת הכנסת סונדוס סאלח – איננה.

יולי יואל אדלשטיין: חבר הכנסת יעקב מרגי, בבקשה, אדוני.

יעקב מרגי: תודה רבה, אדוני היושב-ראש.

יעקב מרגי: חבריי חברי הכנסת בכל מקום אשר הם, גברתי השרה, אבקש בתחילה לשלוח לכל החולים המאושפזים והמבודדים בבית בריאות והחלמה מהירה.

יעקב מרגי: מדינת ישראל נמצאת בשעת חירום, מצב חירום אמיתי מול איום בלתי מזוהה, שעדיין לא נמצאה לו התרופה.

יעקב מרגי: וחבל, חבל מאוד שמה שהיה נכון עשרות שנים מאז הקמתה של המדינה, שבעיתות חירום ומשבר כולם מתאחדים ונכנסים יחד מתחת לאלונקה לשאת בנטל על מנת שנצא ממשבר זה – כאן אנחנו חווים פוליטיקה קטנה, מכוערת, מפלגת, משסה ציבור בציבור.

יעקב מרגי: אני רוצה לומר לאדוני היושב-ראש ולכל מי שצופה בנו: העם מאוחד, וחבל מאוד שיש עסקנים שעושים הון פוליטי בעת הזאת.

יולי יואל אדלשטיין: תודה, חבר הכנסת יעקב מרגי.

יולי יואל אדלשטיין: חברת הכנסת אימאן ח'טיב יאסין, בבקשה, גברתי.

אימאן ח'טיב יאסין: סלאם עליכום, ורחמת אללה וברכתו.

אימאן ח'טיב יאסין: אדוני יושב-ראש הכנסת, חבריי וחברותיי חברי הכנסת בכל מקום אשר הם נמצאים, נולדתי ביישוב שנמצא בו אחוז הרופאים הגבוה בעולם ביחס למספר התושבים.

אימאן ח'טיב יאסין: אני מציינת נתון זה כדי להזכיר לכולנו כי אלפי רופאים ואנשי צוות ערבים עומדים איתן בימים אלה בחזית המאבק בנגיף הקורונה כדי להגן על חיי כולנו, יהודים וערבים.

אימאן ח'טיב יאסין: להם, להם אני מבקשת להצדיע, ואת ידיהם אני מבקשת לחזק.

אימאן ח'טיב יאסין: אחרים מכנים אותם ואת נציגיהם בבית זה תומכי טרור, אני קוראת להם תומכי חיים.

אימאן ח'טיב יאסין: מי ייתן ונוכל למגר את כל הנגיפים, קורונה וגזענות כאחד.

יולי יואל אדלשטיין: תודה לחברת הכנסת יאסין.

יולי יואל אדלשטיין: ברכות על הנאום הראשון שלך בכנסת.

יולי יואל אדלשטיין: חבל שזה בפני אולם ריק, אבל – –

אימאן ח'טיב יאסין: – – –

יולי יואל אדלשטיין: – – בכורח הנסיבות, מה שנקרא.

יולי יואל אדלשטיין: חבר הכנסת יאיר גולן – איננו; חבר הכנסת אבי ניסנקורן – איננו.

יולי יואל אדלשטיין: לכן, חבר הכנסת מיקי לוי, בבקשה, אדוני.

מיקי לוי: תודה, אדוני היושב-ראש.

מיקי לוי: בשבועות האחרונים חשפו בפני אזרחי מדינת ישראל שורה של מחדלים של הממשלה והעומד בראשה: הזנחת מערכת הבריאות, שחיקת מנגנון דמי האבטלה, היעדר רשת ביטחון כלכלית לציבור העצמאים והיעדר שדרה ניהולית מנהיגותית.

מיקי לוי: את כל ההחלטות הדרקוניות, שאנו עדים להן בשבועות האחרונים מדי ערב בטלוויזיה מבלי שניתן די זמן לבחון את האפקטיביות שלהן, מקבל אדם אחד, והבוקר קראתי שאפילו ללא שיתופו של שר הבריאות שהוא עצמו מינה לתפקיד הזה.

מיקי לוי: התרעתי בשנים האחרונות לא פעם על הנזק שהקיצוצים למערכת הבריאות עוד יגרמו, קיצוץ של עשרות עד מאות מיליוני שקלים ממערכת שהיא רעבה גם כך.

מיקי לוי: רק ב-2019 קוצצו 300 מיליון שקלים בבסיס – זה אומר שיהיו פחות 300 מיליון שקלים גם ב-2020.

מיקי לוי: ולדבר אחר, אדוני היושב-ראש, ואי-אפשר להתעלם מכך, מקוממת במיוחד אמירתו של השר לוין, ואני אומר פה: כל החלטה של בית המשפט העליון אנחנו נכבד ונלך על פיה, וכל מה שיוחלט.

מיקי לוי: אומר השר לוין: אם נשיאת העליון חיות רוצה לפתוח את הכנסת או את מליאת הכנסת, היא מוזמנת להגיע לכנסת ולפתוח את המליאה בעצמה יחד עם משמר בתי המשפט.

מיקי לוי: אני לא חושב שצריך את זה במדינת ישראל.

יולי יואל אדלשטיין: תודה, אדוני.

מיקי לוי: בושה.

מיקי לוי: פשוט בושה.

מיקי לוי: שר בישראל.

מיקי לוי: תודה.

יולי יואל אדלשטיין: תודה לחבר הכנסת מיקי לוי.

יולי יואל אדלשטיין: חברת הכנסת קטי שטרית – איננה.

יולי יואל אדלשטיין: חבר הכנסת ווליד טאהא, בבקשה, אדוני, ואחריו – חבר הכנסת ניצן הורוביץ.

וליד טאהא: אדוני היושב-ראש, מזה שנים רבות מנהל ראש הממשלה בישראל מערכה חסרת רסן של הסתה והטפה לשנאה כלפי 20% מכלל תושבי המדינה וכלפי הנציגים הנבחרים שלהם בכנסת.

וליד טאהא: מערכה משומנת זו של שנאה וגזענות לא רק שלא הופסקה בעת חירום זו, אלא היא הוגברה, והטונים הגזעניים שבה נהיו חדים וקשים אף יותר.

וליד טאהא: גם בימים אלה, שבהם אזרחי המדינה, יהודים וערבים, והצוותים הרפואיים, אף הם יהודים וערבים, מתמודדים בחזית הקדמית במלחמה בנגיף הקורונה, ממשיך בנימין נתניהו להטיף לשנאה ולגזענות כנגד החברה הערבית, וממשיך להסית נגד הנציגים הנבחרים של האוכלוסייה הערבית בכנסת.

וליד טאהא: מר נתניהו, תתבייש לך כבר, ותפסיק עם מסע הגזענות, ההסתה והשנאה שלך כלפי החברה הערבית.

וליד טאהא: (אומר בערבית: מספיק, די.

וליד טאהא: )

יולי יואל אדלשטיין: תודה לחבר הכנסת ווליד טאהא.

יולי יואל אדלשטיין: חבר הכנסת ניצן הורוביץ, בבקשה, אדוני.

יולי יואל אדלשטיין: אחריו – חבר הכנסת אנטאנס שחאדה.

ניצן הורוביץ: אדוני, חברי הכנסת, אין לי ספק שאת הקורונה ננצח.

ניצן הורוביץ: כולנו נתגייס ונדביר את המחלה הזאת ונשקם את המשק ונעבוד ביחד, כולנו במשימה הזאת.

ניצן הורוביץ: אבל אם לא נשמור על המוסדות הדמוקרטיים שלנו, את זה יהיה קשה מאוד לשקם, ומזה ייקח לנו שנים רבות להשתקם.

ניצן הורוביץ: והמוסדות האלה הם הבית הזה, בית המחוקקים, הם בתי המשפט, בית המשפט העליון, בית המשפט הגבוה לצדק, בג"ץ, התקשורת החופשית, מערכת החינוך הפלורליסטית.

ניצן הורוביץ: כל הדברים האלה – תשתית המשטר והיסודות הדמוקרטיים.

ניצן הורוביץ: ואם אנחנו ברגעים האלה, תוך כדי מאבק בקורונה נהרוס את היסודות שעליהם אנחנו עומדים כולנו – אגב, כולנו – לא תהיה לנו תקומה מן העניין, וגם במאבק בקורונה יהיה קשה לנו להתמודד.

ניצן הורוביץ: לכן אני גם פונה אליך וגם אל כל חברי הכנסת: זה הזמן להכניס את הכנסת לפעילות מלאה, להקים היום את הוועדות, לקיים הצבעה על בחירת יו"ר, להיענות להמלצה, לבקשה – אפשר להגיד להחלטה – של בג"ץ, ולנוע קדימה.

ניצן הורוביץ: דווקא בשעת חירום חיוני לעשות את זה.

ניצן הורוביץ: היום דווקא, לעשות כאן פיליבסטר נגד הקמת ועדות, זה פשוט דבר שלא ייאמן, ואני קורא לכל חברי הכנסת להתגייס יחד ולעשות את זה.

ניצן הורוביץ: אני חייב גם להגיד שהקורונה בעיניי היא רק תירוץ.

ניצן הורוביץ: ההתנכלות של נתניהו למוסדות הדמוקרטיים כבר נמשכת הרבה מאוד זמן, היא נובעת מההסתבכות המשפטית הפלילית שלו – –

יולי יואל אדלשטיין: תודה, אדוני.

ניצן הורוביץ: – – היא גררה אותנו לשלוש מערכות בחירות, ועכשיו צריך לשים לה קץ.

ניצן הורוביץ: תודה.

יולי יואל אדלשטיין: תודה, חבר הכנסת ניצן הורוביץ.

יולי יואל אדלשטיין: חבר הכנסת אנטאנס שחאדה, בבקשה, אדוני.

סמי אבו שחאדה: חבר הכנסת סמי אבו שחאדה.

יולי יואל אדלשטיין: סליחה.

יולי יואל אדלשטיין: לא.

סמי אבו שחאדה: התחלפנו.

יולי יואל אדלשטיין: אה, בבקשה.

יולי יואל אדלשטיין: אז אם לפי הרשימה חבר הכנסת סמי אבו שחאדה – –

סמי אבו שחאדה: מה שיגיד היושב-ראש.

יולי יואל אדלשטיין: – – אחריו – אלעזר שטרן, ואחריו – אנטאנס שחאדה.

יולי יואל אדלשטיין: זה הסדר.

יולי יואל אדלשטיין: בבקשה, אדוני.

סמי אבו שחאדה: כבוד היושב-ראש, כנסת ריקה, אני מקווה שנתגבר די מהר על העניין הטכנולוגי הזה ולא נבוא לדבר רק מול מסכי הטלוויזיה.

סמי אבו שחאדה: אני קראתי היום את מה שאמר שר המשפטים בתגובה שלו להחלטת בג"ץ – שאם הוא היה במקומך הוא היה אומר לא.

סמי אבו שחאדה: אני חשבתי שזו גם דרך מצוינת להמליץ לראש הממשלה: אם כבר שר המשפטים לא צריך לכבד את בית המשפט, יכול להיות שראש הממשלה, בערכאה נמוכה מבית המשפט העליון, אולי במחוזי, אחרי שישפטו אותו גם יגיד לא, לא ירצה להיכנס לכלא.

סמי אבו שחאדה: כבוד היושב-ראש, מה שקורה לאחרונה הוא מזעזע לא פחות ממה שהיה קורה גם לפני, כי במדינת ישראל יש לא רק את נגיף הקורונה.

סמי אבו שחאדה: הרבה לפני זה יש נגיף הרבה יותר מסוכן, בעיניי, שזה נגיף הגזענות, ומוביל אותו יושב-ראש – – –

מירי רגב: תגיד תומכי הטרור – – –

יולי יואל אדלשטיין: גברתי השרה, אני עוד מעט אתן לך לדבר.

יולי יואל אדלשטיין: בבקשה, חבר הכנסת סמי אבו שחאדה.

סמי אבו שחאדה: בעברית אומרים על ראש הגנב בוער הכובע?

סמי אבו שחאדה: איך זה עובד?

מירי רגב: ברור, ברור.

מירי רגב: על ראש הגנב בוער הכובע.

סמי אבו שחאדה: הבנתי, כן.

מירי רגב: – – – הטרור.

סמי אבו שחאדה: אז על ראש הגנב בוער הכובע, ואז כשמדברים על גזענות יש כאלה שנעלבים יותר מהר מאשר אחרים, לא במקרה.

סמי אבו שחאדה: אם כבר, אז אני רציתי לדבר על הנגיף המאוד-מסוכן של הגזענות, אדוני היושב-ראש, שהוא מלווה אותנו הרבה לפני הקורונה, וכנראה, לצערי הרב, בהובלת ראש ממשלה במדינת ישראל וכמה שרים קטנים איתו, ימשיך ללוות אותנו גם בתקופה הקרובה.

יולי יואל אדלשטיין: תודה, אדוני.

סמי אבו שחאדה: עם נגיף הקורונה אולי נצליח, עם כל הקשיים, איכשהו להסתדר.

סמי אבו שחאדה: כנראה שעם נגיף הגזענות נצטרך לעבוד הרבה יותר קשה.

סמי אבו שחאדה: תודה לך.

יולי יואל אדלשטיין: תודה, חבר הכנסת סמי אבו שחאדה.

יולי יואל אדלשטיין: חבר הכנסת אלעזר שטרן, בבקשה, אדוני.

יולי יואל אדלשטיין: אחריו – כאמור, חבר הכנסת אנטאנס שחאדה.

אלעזר שטרן: אדוני היושב-ראש, אני בטוח, אני יודע, שעוברים עליך ימים קשים.

אלעזר שטרן: הייתה לי אליך הערכה עמוקה, יש לי אליך הערכה עמוקה, וגם תהיה הערכה עמוקה.

אלעזר שטרן: לפעמים אנחנו צריכים לצאת קצת מהמציאות של עצמנו בשביל להבין איפה אנחנו נמצאים באמת.

אלעזר שטרן: גם כשאתה מג"ד בצנחנים אתה תיקח סמל בן 20, תעלה אותו למעלה, ותגיד: מה התמונה האמיתית?

אלעזר שטרן: כיוון שאני רואה משהו מסוים.

אלעזר שטרן: אני יצאתי אל המפגינים החוצה היום – יצאתי אל המפגינים החוצה, ובאפלה הזאת שאנחנו נמצאים בה אני תמיד אוהב לראות אנשים שיוצאים מהבית בשביל לעשות מעשה.

אלעזר שטרן: ואני חושב שמאות המכוניות ואלפי האנשים מאפשרים לכל אחד מאיתנו לעלות לעמדת תצפית ולהסתכל.

אלעזר שטרן: אני חושב שמה שקורה לכנסת ולפוליטיקה מחייב כל אחד מאיתנו להסתכל מבחוץ ולהבין על איזה עברי פי פחת אנחנו.

אלעזר שטרן: הנקודה האחרונה: יצאתי החוצה, וכשחזרתי מההפגנה למשכן שמעתי את מה שאמר שר המשפטים – שהוא קורא לך לא לכבד את החלטת בג"ץ – אני משוכנע שאין אפילו שבריר של סיכוי בעולם שתאזין לו הפעם.

אלעזר שטרן: תודה.

יולי יואל אדלשטיין: תודה.

יולי יואל אדלשטיין: לגבי המפגינים אני רק יכול לומר לך, חבר הכנסת אלעזר שטרן: גם אני אוהב אזרחים אכפתיים שיוצאים החוצה.

יולי יואל אדלשטיין: אילו הייתי מורה, או מהנדס, או נהג, והייתי יושב בימים אלה בבית ושומע כל הזמן שאין כנסת, אין יותר דמוקרטיה, אין פיקוח פרלמנטרי, הכול נגמר, גנבו את המפתחות וזרקו לכינרת – גם אני הייתי יוצא להפגין.

יולי יואל אדלשטיין: זאת עמדתי.

יולי יואל אדלשטיין: חבל מאוד שהדברים האלו נאמרו לאזרחים.

אלעזר שטרן: הם אנשים אינטליגנטיים, הם שופטים את המציאות.

יולי יואל אדלשטיין: אני יודע, אבל – – –

אלעזר שטרן: הם שופטים את המציאות, יש להם זכות.

יולי יואל אדלשטיין: נכון.

יולי יואל אדלשטיין: חבר הכנסת אנטאנס שחאדה, בבקשה, אדוני, ואחריו – חברת הכנסת אורית פרקש הכהן.

אחמד טיבי: אדוני היושב-ראש.

יולי יואל אדלשטיין: כן.

אחמד טיבי: אני התחלפתי עם תמר זנדברג ואני מחכה 27 דקות בחוץ.

יולי יואל אדלשטיין: אבל מה זה "התחלפתי"?

יולי יואל אדלשטיין: הייתה רשימה.

יולי יואל אדלשטיין: אתה היית סגן יושב-ראש כנסת בשלוש כנסות – חצי שעה הייתי אמור לדבר, התחשבתי בחברי כנסת שנמצאו ברשימה, אני כבר לא יכול להוסיף לרשימה.

אחמד טיבי: אבל זה לא להוסיף, אדוני.

אחמד טיבי: אני מכיר את התקנון כמוך.

אחמד טיבי: יש לפי שורת הדין ויש לפנים.

אחמד טיבי: אתה יכול להגיד לי: אני לא רוצה לתת לך לדבר.

אחמד טיבי: אתה יכול.

יולי יואל אדלשטיין: אני – – –

אחמד טיבי: אתה יכול לעשות הכול, אדוני, בכנסת.

אחמד טיבי: אתה היושב-ראש.

יולי יואל אדלשטיין: תודה.

יולי יואל אדלשטיין: אוי, נו, חבר הכנסת אחמד טיבי.

יולי יואל אדלשטיין: אל תצטרף למי שפה יומיים ואומר את השטויות האלה.

אחמד טיבי: אני מחכה 25 דקות.

אחמד טיבי: למה – –

מירי רגב: שילך לבג"ץ – – –

אחמד טיבי: – – לא נותנים לי?

אחמד טיבי: אי-אפשר להכניס?

יולי יואל אדלשטיין: בבקשה, חבר הכנסת אנטאנס שחאדה.

אחמד טיבי: במיוחד בתנאים כאלה.

אנטאנס שחאדה: אדוני – – –

יולי יואל אדלשטיין: תירשם, עוד מעט הדיון על הוועדה המסדרת.

יולי יואל אדלשטיין: תדבר שלוש דקות.

אחמד טיבי: אדוני.

יולי יואל אדלשטיין: כן.

אחמד טיבי: אני מכיר את התקנון כמוך.

אחמד טיבי: גם אני הייתי – פחות ותיק ממך.

אחמד טיבי: אני אומר לך, אני עומד 25 דקות, כנראה הייתה טעות, התחלפתי עם תמר זנדברג.

יולי יואל אדלשטיין: אבל זה לא רשום, אדוני.

יולי יואל אדלשטיין: אנחנו כבר בגלישה – –

אחמד טיבי: אבל הודענו לכם, אדוני.

יולי יואל אדלשטיין: – – מעבר לדיון.

אחמד טיבי: הודענו לכם, אדוני.

יולי יואל אדלשטיין: מותר הכול.

יולי יואל אדלשטיין: אבל אני אומר: מתחיל עוד כמה דקות דיון אחר.

יולי יואל אדלשטיין: תירשם – דבר שלוש דקות.

אחמד טיבי: אתה יכול להגיד לי: אני לא רוצה לתת לך לדבר.

יולי יואל אדלשטיין: בסדר, נו – – –

אחמד טיבי: אתה יכול להגיד לי: לא רוצה לתת לך לדבר.

יולי יואל אדלשטיין: אתה האחרון שיכול להתלונן על זה.

יולי יואל אדלשטיין: בבקשה, חבר הכנסת אנטאנס שחאדה.

אנטאנס שחאדה: אדוני היושב-ראש, חבריי הנכבדים שאינם – – –

אחמד טיבי: – – –

יולי יואל אדלשטיין: בבקשה.

אנטאנס שחאדה: גם אני מצטרף לחברי דוקטור אחמד טיבי ומוחה על זה שלא נתתם לו להתבטא ולהגיד מה שיש לו.

אנטאנס שחאדה: אבל אני רוצה לדבר גם על המסית הגדול, ראש הממשלה בנימין נתניהו, שמנצל את המשבר, שמנצל את ההופעות שלו בטלוויזיה וממשיך להסית נגד הרשימה המשותפת ונגד 20% מהאוכלוסייה במדינה, נגד האזרחים הערבים.

אנטאנס שחאדה: הוא עושה את זה יום-יום, וגם השרה שנמצאת איתנו כאן עשתה את זה לפני כמה דקות.

אנטאנס שחאדה: אני רוצה להראות מה הממשלה הזאת עושה לאזרחים הערבים במשבר הזה.

אנטאנס שחאדה: אדוני היושב-ראש, לפי נתוני משרד הבריאות כ-1% מכלל האזרחים, התושבים, ביישובים היהודיים נמצאים בהסגר כי יש חשש שנדבקו בנגיף.

אנטאנס שחאדה: לעומת זאת, רק כ-0.3% – קרי, שליש מהאחוז הזה – ביישובים הערביים נמצאים בהסגר.

אנטאנס שחאדה: זה לא שהנגיף לא הגיע ליישובים הערביים, אדוני, זה אומר שיש מחסור גדול בבדיקות ביישובים הערביים, שממילא סובלים ממחלות באחוז גדול יותר: סוכרת, לחץ דם, לב.

אנטאנס שחאדה: כל המחלות נמצאות באחוז גדול יותר ביישובים הערביים וחסרים שירותי בריאות.

אנטאנס שחאדה: אין אף בית חולים ביישובים הערביים חוץ מנצרת; שירותי הבריאות מפגרים בעשרות שנים.

אנטאנס שחאדה: אני מתריע מכאן שתוך שבוע, עשרה ימים, חס וחלילה המחלה תתפרץ ביישובים הערביים בגלל אותה ממשלה רשלנית, שרק מסיתה כלפי האזרחים הערבים ואינה ממלאת את תפקידה.

אנטאנס שחאדה: הנגיף אינו מבדיל בין יהודים לערבים והוא יגיע ליישובים הערביים, ואז הוא ימשיך להסית נגד האוכלוסייה הערבית.

אנטאנס שחאדה: תודה רבה.

יולי יואל אדלשטיין: תודה, חבר הכנסת אנטאנס שחאדה.

יולי יואל אדלשטיין: אחרון הדוברים בנאומים בני דקה יהיה חבר הכנסת יעקב טסלר.

יולי יואל אדלשטיין: בבקשה, אדוני.

יולי יואל אדלשטיין: וכן, גברתי השרה, אני אתן לך להתייחס לדברים שנאמרו.

יעקב טסלר: אדוני היושב-ראש, חבריי חברי הכנסת, אני רוצה לשתף אתכם בפנייה ששלחתי לשר הרווחה, מר אופיר אקוניס, ובה שטוחה בקשתי הנוגעת לדמי אבטלה לצעירים שגילם הוא מתחת ל-20.

יעקב טסלר: כידוע, המשק בישראל מונה אלפי עובדים צעירים שטרם מלאו להם שני עשורים, שמוכנים לעבוד בכל משרה ובלבד שיוכלו להרוויח מעט כסף כדי לפרנס את משפחותיהם או את עצמם.

יעקב טסלר: צעירים אלו, כפי שאנו מתבשרים, עומדים בפני שוקת שבורה כאשר הם פוטרו ממקומות עבודתם בעת הזו אבל מתוקף הנהלים אין להם עוגן כלכלי בדמות הביטוח הלאומי מפאת גילם הצעיר.

יעקב טסלר: הם גם לא יכולים למצוא כעת עבודה או תעסוקה חלופית.

יעקב טסלר: פניתי לשר אקוניס, ואני קורא לביטוח הלאומי, מעל במה נכבדה זו, לחרוג באופן חד-פעמי מהתנאים המגבילים הנוגעים לדמי האבטלה ולאשר בהוראת שעה הקלה נוספת גם לצעירים עובדים שמצאו את עצמם כרגע מחוסרי תעסוקה ועבודה בעקבות פיטורים; שיוכלו לקבל פיצוי הולם באמצעות דמי אבטלה גם אם אינם עומדים בקריטריונים הנדרשים בעת שגרה.

יעקב טסלר: אדוני היושב-ראש, דומני שזה יהיה אחד הצעדים הסוציאליים החשובים ביותר שאנחנו יכולים לעשות עבור אותם מפוטרים, שיהיו אסירי תודה שחשבנו עליהם בשעת החירום הזאת.

יעקב טסלר: תודה רבה.

יולי יואל אדלשטיין: תודה, חבר הכנסת טסלר.

יולי יואל אדלשטיין: עד כאן נאומים בני דקה.

יולי יואל אדלשטיין: השרה התורנית, שרת התרבות והספורט חברת הכנסת מירי רגב, ביקשה להתייחס לדברי הנואמים.

יולי יואל אדלשטיין: הזכות נתונה לה, בוודאי.

יולי יואל אדלשטיין: בבקשה, גברתי.

מירי רגב: תודה רבה לך, כבוד יושב-ראש הכנסת, חברי יולי אדלשטיין, אני מחזקת אותך בימים אלו.

מירי רגב: כנסת לא נכבדה, היום מתנוסס דגל שחור על הכנסת ועל הדמוקרטיה שלנו.

מירי רגב: צר לי, חברים וחברות, הכבוד שאפיין את הבית הזה לאורך שנים סר ממנו.

מירי רגב: מעולם כנסת ישראל לא פעלה באופן חד-צדדי ולא אפשרה הקמת ועדות כנסת שלא בתיאום ושלא מתוך הבנה והסכמות.

מירי רגב: החלטת בג"ץ מהיום היא בעצם השתלטות על הכנסת, דבר שמנוגד לכל דמוקרטיה.

מירי רגב: בג"ץ, יחד עם כחול לבן, הפכו את הדמוקרטיה לדיקטטורה משפטית.

מירי רגב: רק יושב-ראש הכנסת, על פי התקנון, יכול לקבוע מתי המליאה מתכנסת ומה על סדר-יומה.

מירי רגב: החלטת בית המשפט היא בעצם הפיכה שלטונית שאינה מייצגת ומנותקת מהציבור.

מירי רגב: דווקא ברוח הימים האלה, ערב חג הפסח, נכון אולי לשאול מה נשתנה הלילה הזה מכל הלילות.

מירי רגב: אוי לבושה, כמה שהוא השתנה.

מירי רגב: שהרי בכל הלילות מעולם לא ראה הבית הזה התנהלות מביישת ומבזה, שבה המיעוט היהודי-ציוני חובר למיעוט קיצוני תומך טרור על מנת להשתלט על הכנסת ובזה הוא מבטל את החלטת הרוב היהודי הציוני.

מירי רגב: המיעוט היהודי-ציוני, יחד עם תומכי טרור, מבקשים לבצע פוטש ולהתנקש בדמוקרטיה שלנו.

מירי רגב: לכאורה בשם הדמוקרטיה הם משתמשים בכלים הדמוקרטיים כדי להפוך את המשכן הזה לאנרכיה.

מירי רגב: ההיסטוריה, רבותיי, נכתבת בשעות אלו ממש.

מירי רגב: אתם, המיעוט היהודי הציוני הנתמך בתומכי טרור, עומדים היום למשפט ההיסטוריה, ואתם בחרתם להיות בצד הלא-נכון של ההיסטוריה.

מירי רגב: חברי כנסת הנמנים עם כחול לבן, בדגש על רביעיית הקוקפיט, יחד עם ליברמן, דורסים את הכנסת כי הם לא מקבלים את צו השעה ואת צו הבוחר.

מירי רגב: הם שיקרו ומשקרים לציבור.

מירי רגב: גנץ, אשכנזי, לפיד, בוגי וליברמן ממשיכים לשקר לציבור: הם אמרו לציבור שהם לא ישבו עם תומכי טרור, והם יושבים גם יושבים עם תומכי טרור.

מירי רגב: הם מוכנים לבצע מהלכים לא מוסריים, לא חוקיים, רק בשם הרצון להחליף את השלטון, שנבחר על ידי רוב יהודי ציוני, בדרך של פוליטיקה קטנה, כי הם יודעים שהם לא יכולים לנצח אותנו בבחירות.

מירי רגב: למה אתם לא מקימים ממשלה, מר גנץ?

מירי רגב: אתם יודעים שאתם לא יכולים להקים ממשלה עם תומכי טרור, כי אין לכם רוב.

מירי רגב: יש שלושה צדיקים בסדום: אורלי לוי, יועז הנדל וצביקה האוזר.

מירי רגב: אתם יודעים שבלעדיהם אין לכם ממשלה.

מירי רגב: אמר את זה עפר שלח.

מירי רגב: הוא לא מתבייש, הוא אומר את האמת:

מירי רגב: אם הם היו מצביעים איתנו היינו מקימים היום ממשלה עם תומכי הטרור.

מירי רגב: אתם לא רוצים אחדות, אתם לא רוצים שעת חירום.

מירי רגב: אלפים בעולם מתים בעקבות מגפת הקורונה.

מירי רגב: זה לא ספין, זה לא פייק ניוז, זאת מציאות אמיתית שנמצאת גם פה אצלנו.

מירי רגב: כלכלות קורסות, מערכות בריאות במדינות מתקדמות בעולם דורשות הנשמה, חלקן כבר במוות קליני.

מירי רגב: ומה איתנו?

מירי רגב: אנחנו עדיין, ברוך השם – כן, ברוך השם – על הרגליים, שורדים, עומדים על המשמר, נכונים לעתיד לבוא, וזאת בעקבות מנהיגותו של ראש ממשלת ישראל בנימין נתניהו, שפועל באופן אחראי, מתוך דאגה אמיתית לאזרחי מדינת ישראל.

מירי רגב: הוא מקבל מחמאות ממנהיגי העולם כולו.

מירי רגב: ומה עושים הקמפיין והקוקפיט המנותק של כחול לבן?

מירי רגב: קוראים לאנשים לצאת מהבית, עולים לכנסת עם דגלים שחורים, מארגנים מחאות, עסוקים בתעלולים ובתחמנות פוליטית, מבקשים להשתלט על הבית הזה.

מירי רגב: זה מעשה לא דמוקרטי, זאת מנהיגות פושעת.

מירי רגב: גררתם את המדינה פעם אחר פעם לבחירות, סירבתם לכל הצעה – רוטציה, ממשלה פריטטית – ועכשיו הרהבתם עוז וחוצפה ובחרתם ללכת למתווה של הדחת יושב-ראש הכנסת – מעשה לא דמוקרטי, מעשה דורסני, הנשען על מחנה השנאה לביבי והבוז לציונות ולרוב היהודי.

מירי רגב: אני אומרת מכאן: אם תדיחו את יושב-ראש הכנסת יולי אדלשטיין, דעו כי גזרתם בכך על ישראל בחירות בפעם הרביעית.

מירי רגב: ככה לא בונים אמון.

מירי רגב: ככה לא בונים אחדות.

מירי רגב: אזרחי ישראל, אל תטעו, שוב משקרים לכם.

מירי רגב: אנו ערים לתוכנית של אנשי כחול לבן: קודם הם רוצים להשתלט על מוסדות הכנסת, לאחר מכן הדחה של היושב-ראש, לאחר מכן חקיקה, חוקים פרסונליים, חוקים אנטי-ביבי – חוק הכי לא דמוקרטי, חוקי איראן, חוק מבית היוצר של הדמוקרט הגדול שהפך לכוהן הגדול של כחול לבן, יאיר לפיד.

מירי רגב: חוק של אדם אחד שכל תכליתו שקר והטעיה, הונאה ושיסוי.

מירי רגב: על האדם הזה כחול לבן תולים את יהבם.

מירי רגב: מה לא תעשו כדי לנצח, גם במחיר של חילול המשכן הדמוקרטי הזה?

מירי רגב: החוק הזה מבטל את הדמוקרטיה הישראלית בכך שהוא מונע וגונב את החלטת הרוב היהודי-ציוני.

מירי רגב: החוק לחיסול הדמוקרטיה ולחיסול הקול שלכם, 2.5 מיליון איש, אתם שבחרתם בראש הממשלה נתניהו להמשיך ולהנהיג אותנו.

מירי רגב: אנחנו לא מוכנים לקבל את זה, כי אתם יודעים, כי גם הם יודעים שהם לא יכולים לעמוד מולנו בבחירות.

מירי רגב: והם נשענים על מי?

מירי רגב: על אחמד טיבי, על יזבק, על תומכי הטרור.

מירי רגב: אוי לבושה.

מירי רגב: אוי לבושה.

מירי רגב: תראו מה קורה בבירות העולם שאליהן כחול לבן נושאים את עיניהם: צרפת, איטליה, בלגיה, ארצות הברית – כולם מגויסים, כולם פטריוטים.

מירי רגב: כן, פטריוטים זאת לא מילה גסה.

מירי רגב: העולם כולו כאחד, דמוקרטים ורפובליקנים, שמרנים וליברלים, שמאל וימין, כולם נכנסים תחת האלונקה חדורי משימה ורוח קרב לנצח את האויב המנסה לחרב את הבית.

מירי רגב: ומה עושה הקוקפיט של גנרלים, שלושה גנרלים ורב"ט אחד?

מירי רגב: מנצלים את שעת החירום כאחרון הנפקדים והעריקים, בורחים בשעת המלחמה, מפקירים את החיילים, את המדינה ואת האזרחים.

מירי רגב: אני גדלתי בצבא הגנה לישראל.

מירי רגב: כמפקדת וכקצינה חינכתי תמיד את הפקודים שלי להמשיך לתת למדינה, בעיקר כשקשה.

מירי רגב: לא לברוח.

מירי רגב: זאת מנהיגות.

מירי רגב: אתם קוקפיט מנותק, גוררים את המדינה לכאוס.

מירי רגב: בוחרים לברוח ולבנות את עגל הזהב, ומוותרים על הערכים הבסיסיים של ערבות הדדית, אחריות לאומית וממלכתיות.

מירי רגב: אני קוראת לכם מכאן: עוד לא מאוחר, שעת חירום אמיתית היא לעם ישראל.

מירי רגב: העם רוצה אחדות.

מירי רגב: ההצעה שלנו עומדת בעינה: ממשלת אחדות שוויונית פריטטית על בסיס אמון מלא.

מירי רגב: ראש הממשלה בא והציע הצעה נדיבה ביותר רק משום שאזרחי מדינת ישראל מעניינים אותו.

מירי רגב: אבל לא, לא, לא, את הקוקפיט בכחול לבן מעניין הכיסא שלהם.

מירי רגב: התקופה החשוכה הזאת, בארוק הגנרלים היא תיחשב כך בהיסטוריה.

מירי רגב: אולי תנצחו בקרב, אבל תפסידו במערכה ותפסידו את הקול של העם.

מירי רגב: גנץ, תסתכל לי בעיניים: תגלה מנהיגות, תפסיק לפחד.

מירי רגב: הציבור חשוב יותר מלפיד.

מירי רגב: תכבה את לפיד השנאה, ונבעיר יחד את אש האחדות.

מירי רגב: זאת המשימה שלך, זאת מנהיגות אמיתית.

מירי רגב: כך פועלים במצב משבר.

מירי רגב: אזרחי מדינת ישראל, אנו, ממשלת ישראל, פועלים יום-יום, בהובלתו של ראש הממשלה נתניהו, לאפשר לכם רשת ביטחון בריאותית וכלכלית.

מירי רגב: אנא מכם, הישמעו להוראות משרד הבריאות.

מירי רגב: זה בניגוד לטבע שלנו – לחבק, לנשק, לארח, להתארח – אבל היום הריחוק הפיזי הוא המפתח לערבות ההדדית, והוא המפתח למנוע את המשך ההידבקות במחלה.

מירי רגב: בעזרת השם נעשה ונצליח.

יולי יואל אדלשטיין: תודה, גברתי השרה מירי רגב.

יולי יואל אדלשטיין: עד כאן נאומים בני דקה.

יולי יואל אדלשטיין: רק תיקון קטן, גברתי השרה: מכיוון שדיברת על החלטת בג"ץ – אין עדיין שום החלטת בג"ץ.

יולי יואל אדלשטיין: יש פנייה שלהם אליי, אין שום החלטת בג"ץ.

יולי יואל אדלשטיין: חברים, אנחנו עוברים לנושא הבא, ואני מתכבד להזמין את חבר הכנסת אבי ניסנקורן להציע למליאה הצעה להקמת ועדה מסדרת.

יולי יואל אדלשטיין: לאחר מכן, כמצוות התקנון, דיון והצבעה.

אברהם (אבי) ניסנקורן: תודה, אדוני כבוד היושב-ראש.

אברהם (אבי) ניסנקורן: אני רוצה לציין שכששר משפטים מייעץ ליו"ר הכנסת להגיד "לא" בשאלת בית המשפט העליון, וכשיריב לוין – שלפי פרסומים בעבר רצה להיות שר משפטים – אומר לנשיאת בית המשפט העליון: בואי עם משמר בתי המשפט ותפתחי בעצמך את הכנסת, אז לאן הגענו?

אברהם (אבי) ניסנקורן: יש לי חבר לסיעה שכתב: משוגעים, רדו מהגג.

אברהם (אבי) ניסנקורן: הדמוקרטיה – צריך לשמור עליה.

אברהם (אבי) ניסנקורן: צריך לשמור על הדמוקרטיה, אסור להתבלבל.

אברהם (אבי) ניסנקורן: אי-אפשר לשבת פה ולתת נאום חוצב להבות, מירי רגב, כשבצד השני מנתצים את הדמוקרטיה, מזלזלים בבית המשפט העליון, מחרבים אותו.

אברהם (אבי) ניסנקורן: ובושה לבית הזה שהגענו בכלל לסיטואציה הזאת.

מירי רגב: זו בושה לכם.

אברהם (אבי) ניסנקורן: אני חושב גם, עם כל הכבוד לציונים שנותנים לכל אחד, שצריך להתנהג באחריות.

אברהם (אבי) ניסנקורן: כחול לבן, בכל מה שקשור לקורונה, מתנהלת באחריות מרבית ותיתן גיבוי מלא.

אברהם (אבי) ניסנקורן: אני מקווה גם שתקום היום ועדה בנושא הקורונה, שתאפשר גם פיקוח בנושא הזה לטובת האזרחים.

אברהם (אבי) ניסנקורן: טוב, אדוני היושב-ראש, לוועדה המסדרת יהיו, עד לבחירת ועדת הכנסת, סמכויות ועדת הכנסת הנוגעות לסדרי הבית ולדיוני הכנסת.

אברהם (אבי) ניסנקורן: הוועדה תורכב מ-17 חברים לפי מפתח המייצג את גודל הסיעות.

אברהם (אבי) ניסנקורן: להלן ההרכב המוצע של הוועדה: הליכוד – חמישה חברים, הם לא ציינו עדיין את השמות; כחול לבן – חמישה חברים: קארין אלהרר, יזהר שי, פנינה תמנו שטה, אסף זמיר, אבי ניסנקורן – יושב-ראש; הרשימה המשותפת – שני נציגים; ישראל ביתנו – עודד פורר; ש"ס – נציג אחד; יהדות התורה – נציג אחד; העבודה-מרצ – מרב מיכאלי; הימין החדש – מתן כהנא.

אברהם (אבי) ניסנקורן: אני מבקש להעמיד את ההצעה הזאת להצבעה.

אברהם (אבי) ניסנקורן: תודה.

יולי יואל אדלשטיין: תודה לחבר הכנסת אבי ניסנקורן.

יולי יואל אדלשטיין: רק שימו לב למה שאמר חבר הכנסת ניסנקורן.

יולי יואל אדלשטיין: זה אכן נכון, אין צורך בבחירת יושב-ראש הוועדה, כי לפי החוק נציג סיעתו של מי שיש לו מנדט להרכבת הממשלה מכהן כיושב-ראש הוועדה המסדרת עד תום המנדט, ולכן הסיעה בחרה בחבר הכנסת אבי ניסנקורן.

יולי יואל אדלשטיין: נקודה שנייה, חבר הכנסת ניסנקורן – זה לא חלק מן הדיון – אני פונה אליך: אם אכן, אני מקווה, בתוך פרק זמן קצר נסיים פה את הדיון ותלכו לעבוד בוועדה המסדרת, בכל הקשור להקמת ועדת קורונה, שאני מאוד בעדה, תעבדו טוב מול הייעוץ המשפטי להגדיר את הסמכויות כך שלא תהיה כל הזמן לנשיאות התלבטות איזו ועדה אחראית למה – מול ועדת כספים, מול ועדת חוץ וביטחון.

יולי יואל אדלשטיין: תגדירו את התחומים היטב.

יולי יואל אדלשטיין: זאת בקשתי אליך כיושב-ראש הוועדה המסדרת.

יולי יואל אדלשטיין: אנחנו פותחים את הדיון.

יולי יואל אדלשטיין: חבר הכנסת אלכס קושניר, בבקשה, ראשון הדוברים.

יולי יואל אדלשטיין: עד שלוש דקות לכל דובר.

יולי יואל אדלשטיין: אחריו – חבר הכנסת איציק שמולי.

אלכס קושניר: חברים, אני חושב שכולם מבינים היום שמדינת ישראל נתפסה עם המכנסיים למטה לנוכח וירוס הקורונה.

אלכס קושניר: לצערי הרב, ככל שעובר הזמן כך מתגלה בפנינו מציאות עגומה של חוסר מוכנות של מערכת הבריאות, של המשרדים החברתיים שאמורים לתמוך – – –

יולי יואל אדלשטיין: סליחה, חבר הכנסת קושניר, רק שנייה.

יולי יואל אדלשטיין: סדרנים, חבר הכנסת ניסנקורן, אם תרצה להישאר כאן לאורך הדיון מכיוון שאולי תרצה גם להשיב למתדיינים או משהו כזה, אז אתה רשאי להישאר.

יולי יואל אדלשטיין: כל שאר חברי הכנסת, אחרי שנואמים – יוצאים.

יולי יואל אדלשטיין: בסדר?

יולי יואל אדלשטיין: זה הסידור.

יולי יואל אדלשטיין: אדוני ימשיך.

אלכס קושניר: אז אני אומר שנתפסנו עם המכנסיים למטה, וככל שהזמן עובר המציאות העגומה רק מתגלה יותר ויותר.

אלכס קושניר: ואנחנו רואים ועדים לחוסר המוכנות של מערכת הבריאות, של המשרדים החברתיים שאמורים לתמוך באוכלוסייה מתקשה בשגרה ובמיוחד בחירום.

אלכס קושניר: כל בר-דעת ידע עוד בדצמבר שווירוס הקורונה יחדור לישראל, אבל ראש הממשלה היה עסוק בלהשמיץ ולהסית במקום להתכונן ולהכין את המשק לצונאמי בריאותי וכלכלי.

אלכס קושניר: וגם היום, בשיא המשבר, הליכוד משקיע כסף חסר תקדים – בבריאות?

אלכס קושניר: לא.

אלכס קושניר: בסיוע לעסקים קטנים?

אלכס קושניר: גם לא.

אלכס קושניר: בסיוע לקשישים?

אלכס קושניר: לא.

אלכס קושניר: בסיוע למובטלים החדשים?

אלכס קושניר: לא.

אלכס קושניר: הליכוד משקיע את כספי משלם המיסים בקמפיין השמצה נגד ישראל ביתנו.

אלכס קושניר: ואיך מטפלים באזרחים?

אלכס קושניר: בהופעות בתקשורת ובפיזור הבטחות ובסגר, כמובן.

אלכס קושניר: משביתים את המשק בלי להציע חבילת סיוע לעסקים, משאירים את הילדים בבית בלי לחשוב על מערך לימודים מקוון, מוציאים אנשים לאבטלה ומסכנים את הקשישים ומתקינים הרבה מאוד תקנות חירום.

אלכס קושניר: הרבה מאוד, אבל שום דבר לא לטובת האזרחים אלא לטובת המערכת, לטובת אותה ממשלת המעבר הנצחית.

אלכס קושניר: ובכל זאת, בעקבות פניות של מאות אזרחים מודאגים בימים האחרונים פניתי לגורמים הרלוונטיים עם הצעות ייעול והצעות לפתרונות – לשרת הבינוי והשיכון, לשר הרווחה, לשר הקליטה וגם לשר הבריאות.

אלכס קושניר: פניתי לשר העלייה והקליטה ולשרת השיכון בדרישה לבצע בדיקות לכלל הקשישים המתגוררים בדיור מוגן שבאחריותם.

אלכס קושניר: ידוע לכול הרי כי הקשישים האלה הם הנפגעים העיקריים מהווירוס ולכן ככל שנקדים לבדוק אותם כך נוכל להציל את חייהם.

אלכס קושניר: פניתי גם לשר הרווחה אופיר אקוניס בבקשה להקדים את תשלומי דמי האבטלה לתחילת חודש אפריל וזאת במטרה להקל את הנטל הכלכלי לקראת חג הפסח.

אלכס קושניר: הרי מאות אלפי אנשים, ליתר דיוק מעל 500,000 איש, יושבים כרגע בבתים ולא יודעים מה יהיה מקור פרנסתם בחודש הבא, והם תלויים בחסדי המדינה ובחסדי אותה ממשלת מעבר.

אלכס קושניר: פניתי גם לשר הבריאות הרב יעקב ליצמן כדי שיתקין תקנות שמאפשרות לקשישים להצטייד במזון במרכולים בשעות נפרדות ולכל הפחות בקופות נפרדות.

אלכס קושניר: יש עוד הרבה מאוד נושאים, ולכן אני חושב שחשוב מאוד להקים את הוועדות ללא דיחוי כדי שנוכל לפקח על אותה ממשלת מעבר, שלצערי פועלת רק למטרה אחת ויחידה: לטובתו של ראש ממשלת המעבר, המלך, שמש העמים, מר בנימין נתניהו.

אלכס קושניר: ואם אתם לא מאמינים לי, תראו רגע אחורה את הנאום של השרה מירי רגב, תראו כמה פעמים היא אמרה "ביבי נתניהו" בנאום שלה.

אלכס קושניר: זה הפך להיות אצלה פסיק ונקודה.

אלכס קושניר: תודה רבה.

יולי יואל אדלשטיין: תודה, חבר הכנסת אלכס קושניר.

יולי יואל אדלשטיין: חבר הכנסת איציק שמולי, בבקשה, אדוני.

יולי יואל אדלשטיין: אחריו – חברת הכנסת היבה יזבק.

מירי רגב: – – – פחות פעמים ממה שאתה אומר ליברמן.

אלכס קושניר: לא אמרתי אפילו פעם אחת.

מירי רגב: פחות פעמים ממה שאתה אומר ליברמן.

אלכס קושניר: תאמיני לי שאם נספור, את תפסידי.

יולי יואל אדלשטיין: חברים.

מירי רגב: – – – הכי לא דמוקרטית שיכולה להיות.

אלכס קושניר: בסדר.

מירי רגב: תתביישו לכם.

אלכס קושניר: כשיש רוב זה – אם היה לכם רוב – – –

יולי יואל אדלשטיין: אתם מפריעים לנואם הבא להיכנס למליאה כרגע.

יולי יואל אדלשטיין: תודה.

מירי רגב: – – – אם אין נאמנות, אין אזרחות – – –

אלכס קושניר: שבוע טוב לא יהיה.

יולי יואל אדלשטיין: עד שלוש דקות לרשות אדוני.

איציק שמולי: תודה רבה, אדוני היושב-ראש.

איציק שמולי: גברתי השרה, חבריי חברי הכנסת, האירוע הזה של הקמת הוועדות הוא אירוע חשוב ביותר.

איציק שמולי: כל כך הרבה אזרחים נושאים את עיניהם לירושלים, לבית הזה, ומשוועים לפתרונות, להצעות, להבהרות בכל אחד ואחד מהתחומים שבהם נוגע הסיפור של הקורונה.

איציק שמולי: זה מתחיל בבעלי עסקים קטנים ובינוניים.

איציק שמולי: אנחנו שומעים על כל כך הרבה עצמאים, שבאמת, כואב הלב, איבדו את מטה לחמם.

איציק שמולי: ואנחנו בוודאי גם כאשר הממשלה מנסה לעשות – אני חושב שבהקשר הזה הצעדים עד כה הם דלים ולא מספיקים – אי-אפשר לומר לעצמאים, וגם לא לכולם אלא לחלקם, שהם יקבלו 6,000 שקל כדי להתמודד עם האירוע הקטסטרופלי הזה של החודשים הקרובים.

איציק שמולי: זה נוגע גם לאוכלוסייה המבוגרת, אדוני היושב-ראש.

איציק שמולי: אנחנו שומעים על יותר מדי מקומות, בעיקר בתי אבות, שחסר בהם ציוד מיגון, שחסרות בהם בדיקות.

איציק שמולי: אנחנו שמענו על השערורייה הזאת שבמסגרתה כל השכירים שיוצאים לחל"ת מקבלים דמי אבטלה, וטוב שכך, אבל את מי בחרו להפלות בצווי החירום של הממשלה?

איציק שמולי: את האוכלוסייה המבוגרת.

איציק שמולי: אותה אוכלוסייה מבוגרת שנשארה בשוק העבודה אחרי גיל 67, אחרי גיל הפרישה.

איציק שמולי: היא עשתה את זה כי לא הייתה לה ברירה, כי היא לא יכולה לחיות בחוץ מ-2,000 שקל.

איציק שמולי: ועכשיו, כאשר היא יוצאת לחל"ת, מוציאים אותם בעל כורחם, אומרים להם בביטוח הלאומי: מצטערים, אין כפל מבצעים, לא תוכלו לקבל גם קצבת זקנה – מי יודע מה, כמה כסף יש בקצבה הזאת – וגם דמי אבטלה.

איציק שמולי: ואני מזכיר לכולם, אלה אנשים ששילמו מיסים.

איציק שמולי: וזה נוגע גם לאנשים מבוגרים, בודדים, שספונים בביתם.

איציק שמולי: אנחנו צריכים לוודא כחברה שבאמת יש מענה לכל מחסורם.

איציק שמולי: הוועדות הן בהחלט הזירה שבמסגרתה, למרות הכנסת המפולגת והמסוכסכת כפי שאנחנו רואים, נוכל למצוא, הלוואי, פתרונות משותפים.

איציק שמולי: אנחנו מתמודדים עם אחד האתגרים הקשים ביותר והחמורים ביותר שידעה מדינת ישראל.

איציק שמולי: רק עכשיו הוגש דוח נוקב מאוד של מבקר המדינה על אי-היערכות של מערכת הבריאות מול האירוע של המגפה.

איציק שמולי: זה דוח אגרנט של מערכת הבריאות, שנקלעה ליום הכיפורים שלה.

איציק שמולי: זה כל מה שהתרענו עליו: המחסור ברופאים, במיטות, בציוד, בתרופות, העובדה שמערכת הבריאות שלנו מתוקצבת ב-15 מיליארד שקל פחות כל שנה.

איציק שמולי: מערכת שבשגרה נמצאת באי-ספיקה לא באמת יכולה לעמוד איתן מול אירוע קיצון כזה של מגפה.

איציק שמולי: אנחנו חייבים – בשבועות הקרובים – ואמרתי את זה, אנחנו ניתן רשת ביטחון של ממש לכל מהלך הגיוני שנועד להתמודד עם הקורונה, ההשלכות החברתיות הכלכליות שלה ובוודאי אלו הבריאותיות.

איציק שמולי: תודה רבה, אדוני היושב-ראש.

יולי יואל אדלשטיין: תודה, חבר הכנסת שמולי.

יולי יואל אדלשטיין: חברת הכנסת היבה יזבק, בבקשה, גברתי.

יולי יואל אדלשטיין: אחריה – חברת הכנסת עאידה תומא סלימאן.

יולי יואל אדלשטיין: עד שלוש דקות לרשות גברתי.

היבה יזבק: כבוד היושב-ראש, כנסת נכבדה וריקה, מגפת הקורונה משפיעה על כולנו.

היבה יזבק: הנזק הרפואי והנזק הכלכלי כבר מורגשים בכל מקום.

היבה יזבק: למעלה מחצי מיליון אזרחים הצטרפו למעגל האבטלה, שהתחיל החודש.

היבה יזבק: עסקים רבים נאלצים לסגור ולא יודעים איך יעמדו בהתחייבויות הכלכליות שלהם.

היבה יזבק: המצב הנוראי הזה משתק את הכול.

היבה יזבק: אך דבר אחד מגפת הקורונה לא מצליחה לשתק: ההסתה חסרת הרסן של ראש הממשלה נגד האזרחים הערבים ונציגיהם.

היבה יזבק: כנראה זה קשה להבנה כי כ-600,000 אנשים, אזרחים, יצאו והצביעו עבורנו; אנחנו, הרשימה המשותפת, אשר מייצגת את הצדק ואת השוויון.

היבה יזבק: אני מציעה לכל מי שמתקשה לעכל את העניין להתחיל להתרגל, כי אנחנו, 15 הח"כים של המשותפת, מתכוונים להמשיך לפעול נגד גזענות ולמען צדק.

מירי רגב: ולמען תומכי הטרור.

מירי רגב: ולפעול למען תומכי הטרור – – – אף פעם – – – תומכי הטרור – – –

היבה יזבק: ובחזרה לקורונה.

היבה יזבק: ובחזרה לקורונה.

היבה יזבק: שוב עולה כי הערבים נעדרים כליל מן השיח.

היבה יזבק: אין מרואיינים ערבים בפאנלים, לא מקרב הקהילה הרפואית ולא מקרב המגזר העסקי.

היבה יזבק: אין כמעט מידע על תחלואה בחברה הערבית; אין גם מרכזי בדיקות באף יישוב ערבי.

היבה יזבק: נראה שהחברה הערבית, כמו בכל משבר, זוכה ליחס שנע בין התעלמות מוחלטת להסתה.

היבה יזבק: החברה הערבית זכאית ליחס הוגן ככל חברה אחרת בעת התמודדות עם המגפה, אך גם עניין בריאותי ואנושי זה הופך שוב לעניין של שאלה פוליטית.

היבה יזבק: עוד לפני הקורונה חשוב לזכור כי החברה הערבית היא חברה ענייה.

היבה יזבק: כמחצית מהחברה הערבית נמצאת מתחת לקו העוני, ושיעור התעסוקה בחברה הערבית עמד בשנת 2019 על 43%, לעומת 65% בקרב הציבור היהודי.

היבה יזבק: במצב מאוד עגום שכזה כל פגיעה נוספת היא בגדר סכנה משמעותית לפרנסה וליכולת ההישרדות של הציבור.

היבה יזבק: כל פגיעה נוספת הופכת את החיים לעוד יותר בלתי אפשריים.

היבה יזבק: אני כאן כדי לדבר דווקא היום על מי שנפגעים באמת ברגע זה, כמו העניים, הזקנים הנשים נפגעות האלימות, שנאלצות להישאר בבידוד עם מי שמפעילים אלימות כלפיהן; סטודנטים, שעתידם הכלכלי לא ברור, ואין-ספור משפחות שנאלצות כעת להתמודד עם שגרה יום-יומית בלתי אפשרית עם ילדיהם בבית וללא רשת ביטחון ופרנסה.

היבה יזבק: זה הזמן לפעול ולהתמקד במצוקות האזרח, לתת לרשויות המקומיות את התקציבים כדי להתמודד, להקצות תקנים נוספים לבריאות הנפש, להגדיל את הסיוע לנפגעות אלימות, למצוא פתרון למצוקתו העצומה של ציבור העצמאים ולפעול לטובת כלל האזרחים.

יולי יואל אדלשטיין: תודה לחברת הכנסת היבה יזבק.

יולי יואל אדלשטיין: חברת הכנסת עאידה תומא סלימאן, בבקשה, גברתי.

יולי יואל אדלשטיין: אחריה – חבר הכנסת עופר כסיף.

עאידה תומא סלימאן: מגפת הקורונה מציבה בפנינו אתגרים שלא הכרנו ולא ציפינו להם.

עאידה תומא סלימאן: היא פוגעת בכול: בבריאות, בכלכלה, בשגרת החיים, בבריאות הנפשית ובתפקוד המערכת הפוליטית.

עאידה תומא סלימאן: כל העולם מתמודד עכשיו עם משהו שלא התמודד איתו כבר 100 שנה.

עאידה תומא סלימאן: והאתגר הזה מוציא גם צדדים יפים בחוויה האנושית – אנשים בכל העולם מתגייסים להילחם במגפה הזאת.

עאידה תומא סלימאן: אלה ימים קשים, שמחייבים עמידה איתנה על טובת הציבור ולא טובת אדם אחד ספציפי.

עאידה תומא סלימאן: אנחנו רואים את השתקפות המדיניות שחווינו בארבע-חמש השנים האחרונות גם באפליה בהנגשת המידע לציבור הערבי על המגפה.

עאידה תומא סלימאן: היינו צריכים להיאבק כדי שיתחילו לתרגם את המידע כדי שיגיע לציבור הערבי.

עאידה תומא סלימאן: אנחנו מדברים על חוסר בהכנת בתי החולים בנצרת; אין אפילו תחנת בדיקת קורונה אחת באוכלוסייה הערבית.

עאידה תומא סלימאן: כל הנושא של הבאת והטסת הילדים שלנו הלומדים בחו"ל, היינו צריכים לטפל בו כאילו אנחנו הממשלה.

עאידה תומא סלימאן: אז מה באמת נתניהו עושה בחסות המגפה?

עאידה תומא סלימאן: מה שהוא עושה – הוא נלחם בדמוקרטיה.

עאידה תומא סלימאן: בשביל ראש הממשלה הזמני המגפה הזאת היא הזדמנות: אין פיקוח פרלמנטרי, יש לו ממשלה של שפוטים ועם תקשורת שנותנת לו כמה שרק ירצה – הוא קובע בעצמו מה האמצעים שיינקטו, רק הוא והפקידים.

עאידה תומא סלימאן: אז מה הוא עושה בחסות הקורונה?

עאידה תומא סלימאן: הוא מפעיל אמצעי ריגול של השב"כ שמקורם בכיבוש על אזרחים ישראלים; הוא סוגר בעזרת אוחנה את מערכת המשפט באמצע הלילה, יומיים לפני המשפט שלו; הוא מונע ומעכב את הקמת ועדות הכנסת, שאמורות לפקח על הפעילות שלו ועל הממשלה בהתמודדות עם המגפה.

עאידה תומא סלימאן: כי למה שמישהו ישאל שאלות?

עאידה תומא סלימאן: הוא מנסה לדחות את ההצבעה על יושב-ראש הכנסת כדי שלא נחליף או נצביע משהו אחר.

עאידה תומא סלימאן: מה עוד הוא עושה?

עאידה תומא סלימאן: מנצל זמן שידור ומערבב בין תפקידו כראש ממשלה זמני לבין תפקידו כמסית ראשי.

עאידה תומא סלימאן: הוא מסית ומסית ומסית.

עאידה תומא סלימאן: קורא לנו "תומכי טרור" ולציבור הערבי "לא ממושמע" בזמן שהבנים שלנו, הרופאים והאחים הערבים, לא ראו את הבתים שלהם ימים כי הם עובדים מסביב לשעון.

עאידה תומא סלימאן: אבל נתניהו שוכח שהיו בחירות.

עאידה תומא סלימאן: הוא רק זוכר דבר אחד: שבזכות העלייה הגדולה של הרשימה המשותפת, ציבור ענק של 600,000 "תומכי טרור", אין לו ולבלוק הימני הקיצוני שלו רוב – – –

מירי רגב: תומכי טרור – – –

קריאות: – – –

עופר כסיף: – – – את תומכת טרור מספר אחת.

מירי רגב: – – –

עופר כסיף: אולי תשבי בשקט – – –

יולי יואל אדלשטיין: חברת הכנסת עאידה תומא סלימאן, הזמן שלך תם.

יולי יואל אדלשטיין: נא לסיים.

עאידה תומא סלימאן: – – – לסיים את המשפט.

קריאות: – – –

יולי יואל אדלשטיין: השרה מירי רגב, השרה מירי רגב, השרה מירי רגב, תודה רבה.

עאידה תומא סלימאן: חייבים לשנות כיוון, לבנות דמוקרטיה בריאה, חברה ישראלית בריאה, להבריא את המדינה מגזענות ומכיבוש ומעריצות, ולהתחיל להפעיל את הכנסת וועדותיה.

עאידה תומא סלימאן: ואנחנו גם נגיש תלונה על המסיתים, שעומד בראשם נתניהו, שממשיכים לקרוא לנו "תומכי טרור".

מירי רגב: אתם חלק מהם.

יולי יואל אדלשטיין: תודה לחברת הכנסת עאידה תומא סלימאן.

יולי יואל אדלשטיין: חבר הכנסת עופר כסיף, בבקשה.

יולי יואל אדלשטיין: אחריו – חברת הכנסת אורלי פרומן.

יולי יואל אדלשטיין: עד שלוש דקות לרשות אדוני.

עופר כסיף: חברי הכנסת, מילטון פרידמן, מאבות הנאו-ליברליזם הנבזי, יש לומר, אמר שרק משבר או מה שנתפס כמשבר יגרום לשינוי משמעותי לטובת השוק החופשי.

עופר כסיף: הוא התכוון לכך ששעת חירום ומצוקה היא השעה הבאה על בעלי ההון ומשרתיהם להכות בברזל החם ולעצב את הסדר החברתי, הכלכלי והפוליטי כך שישרת אותם ואת האינטרסים שלהם.

עופר כסיף: הסופרת נעמי קליין קראה לגישה הזו "דוקטרינת ההלם", ובספר בשם זה היא מראה כמה דוגמאות שבהן מצבי אסון שימשו להרס הדמוקרטיה ומדינת הרווחה ולביסוסה של מערכת אוטוריטרית והיפר-קפיטליסטית תחתן.

עופר כסיף: פרידמן וקליין, בעלי עמדות מנוגדות לחלוטין, הצביעו על כאוס ועל אסון כעל זרזים אפשריים של שינוי קפיטליסטי ואנטי-דמוקרטי דורסני.

עופר כסיף: וזה, רבותיי, מה שקורה כאן לנגד עינינו: שנים נתניהו ואנשים מחריבים את מאפייני הרווחה של ישראל, ובמקביל גם את המרחב הדמוקרטי, הצר ממילא.

עופר כסיף: הם האיצו בהפרטות, בהחלשת ארגוני העובדים, במחיקת הדיור הציבורי, בהרס מערכת החינוך ובהקרסה מכוונת של הרפואה הציבורית ומערכת הרווחה – ואנחנו רואים את התוצאות היום.

עופר כסיף: הם החמירו את האפרטהייד והדיכוי בשטחים הכבושים, הגבירו את מכירת הנשק למשטרים רצחניים, רדפו את ארגוני זכויות האדם והפיצו את רעל הגזענות והשנאה לכל עבר.

עופר כסיף: הקורונה נפלה לידי נתניהו ומשרתיו כפרי באושים מהטבע.

עופר כסיף: ובהתאם לדברי רבו ומורו מילטון פרידמן, הם פועלים כדי לזרוע פניקה בציבור ולנצל את הכאוס והפחד לטובת השמדת שאריותיהן.

מירי רגב: הקורונה – ראש הממשלה יצר אותה, אתה לא יודע?

עופר כסיף: תשתקי, תשתקי, תשתקי, בבקשה.

מירי רגב: הוא יצר את הקורונה, יא חתיכת – –

עופר כסיף: כדאי שתורידי את המסכות.

מירי רגב: – – תומך טרור – – – ממך, יא חתיכת תומך טרור.

עופר כסיף: את יודעת, לצ'כוב יש ספר שנקרא "הגברת עם הכלבלב".

עופר כסיף: פעם ראשונה שאני רואה את שניהם בדמות אחת.

מירי רגב: ראש הממשלה נתניהו יצר את הקורונה, אתה לא יודע?

מירי רגב: כשאין שכל אין דאגות.

עופר כסיף: הם טוענים, כדי לזרוע פניקה – אדוני היושב-ראש הזמני, אתה יכול להסות אותה?

יולי יואל אדלשטיין: טוב.

עופר כסיף: הם פועלים כדי לזרוע פניקה בציבור, לנצל את הכאוס והפחד לטובת השמדת שאריותיהן הנרקבות של מדינת הרווחה והדמוקרטיה.

עופר כסיף: באמצעות צווי חירום וקמפיינים של הסתה שקרית במיליוני שקלים הם מעצבים כאן מציאות חדשה.

עופר כסיף: באמצעות נאומים לאומה מלאי דמגוגיה והאדרה עצמית מדי ערב בפריים-טיים, משל היה דוצ'ה או האח הגדול, נתניהו וסייעניו הופכים את אופיו של המשטר ומציבים את כולנו בסכנה.

עופר כסיף: ראינו אותם משביתים את בתי המשפט ודוחים את משפטו של נתניהו יומיים לפני שנפתח; ראינו אותם משתקים את פעילות הכנסת ומונעים בחירת יושב-ראש קבוע; ראינו אותם מוציאים לחופשה ללא תשלום – כלומר הרעבה – עשרות אלפי עובדי מדינה, ומאפשרים גם – –

יולי יואל אדלשטיין: תודה.

עופר כסיף: היא הפריעה לי, אני מבקש שתיתן לי עוד קצת, אדוני.

עופר כסיף: – – ומאפשרים גם לתאגידים הפרטיים לעשות כך; ראינו אותם מנסים להימנע מתשלום שכר למורים, מניחים לעצמאים ולעסקים הקטנים לקרוס ולשכירים קשי היום ליפול.

יולי יואל אדלשטיין: תודה.

עופר כסיף: ועכשיו רואים אותם גם קוראים במפורש ליו"ר הכנסת הזמני להפר את החלטת בג"ץ.

עופר כסיף: משפט אחרון, ברשותך.

עופר כסיף: מי ישרוד את אסון הקורונה והדיקטטוריזציה?

עופר כסיף: הממשלה הזמנית מעוניינת שישרדו התאגידים הגדולים.

עופר כסיף: מצידה שהעסקים הקטנים ימותו ושהעצמאים הקטנים ירעבו, שהדיור הציבורי ייסגר סופית ומערכת הרווחה תתכווץ.

יולי יואל אדלשטיין: רק לב טולסטוי היה כותב משפטים באורך כזה, אדוני.

עופר כסיף: סליחה, מה?

יולי יואל אדלשטיין: רק לב טולסטוי היה כותב משפטים באורך כזה.

עופר כסיף: מכל מלמדיי השכלתי.

יולי יואל אדלשטיין: תודה רבה, אדוני, סיימת את זמנך.

יולי יואל אדלשטיין: כולנו זמניים.

יולי יואל אדלשטיין: גם אתה נואם זמני.

עופר כסיף: רק תרשה לי משפט אחרון.

יולי יואל אדלשטיין: לא, זה היה משפט אחרון מאוד ארוך.

יולי יואל אדלשטיין: חברת הכנסת – – –

עופר כסיף: ההצבעה היא הרת גורל, היסטורית, ועל כולנו להצביע בעד ועדה מסדרת וועדות עצמאיות.

יולי יואל אדלשטיין: בבקשה, חברת הכנסת אורלי פרומן.

יולי יואל אדלשטיין: חברת הכנסת אורלי פרומן, בבקשה, גברתי.

יולי יואל אדלשטיין: אחריה – חבר הכנסת אנדרי קוז'ינוב.

אורלי פרומן: אדוני היושב-ראש, חברי הכנסת, גוש הימין, אם יחרים – או כבר מחרים היום – את ישיבת הכנסת, זה לא בגלל עקרונות גדולים, זה פשוט כי הם מפחדים.

אורלי פרומן: הקמת הוועדה המסדרת היא צעד חשוב לביטול השיתוק וההשתקה של הכנסת שלנו.

אורלי פרומן: הדמוקרטיה הישראלית נמצאת במשבר.

אורלי פרומן: לא, זה לא משבר בגלל הקורונה, זה משבר בגלל נתניהו, שרותם את הקורונה.

אורלי פרומן: בשבועות האחרונים נחשפנו לצעדים שנוקט הנאשם בפלילים, זה שהפר את האמון שנתן לו חלק מהעם, שמעל בתפקידו כנבחר ציבור, ובעיקר – שהפסיד כבר שלוש מערכות בחירות ברצף ושאין לו רוב בכנסת, ולמרות הכול אינו מוכן לשחרר את אחיזתו בקרנות המזבח ומתעקש להנציח את שלטונו בכל מחיר, או כמו שכינו זאת רבים – ניסיון הפיכה של ממש.

אורלי פרומן: שנים רבות במערכת החינוך טיפחתי דורות של צעירים אשר גדלו להיות אזרחים טובים, שומרי חוק ומבינים את מהותה של הדמוקרטיה.

אורלי פרומן: שאפתי להקנות לתלמידיי ולצוותי החינוך שהובלתי הבנה למהותו של האדם החופשי, החושב, כזה שיודע לקחת את האחריות על מעשיו.

אורלי פרומן: והיום – מה אנחנו למדים?

אורלי פרומן: שיש חוק, אבל הוא לא חל על כולם אותו הדבר, בטח לא על נתניהו או על אנשי שלומו; שיש דמוקרטיה, אבל מותר לעגל פינות כשנוח; שמערכות האכיפה ושלטון החוק הן חיוניות, אבל רק אם הן משרתות את מטרתו של נתניהו, וכל מי שמתנגד – מפוטר, נדחק הצידה, מכונה חלש או בוגד.

אורלי פרומן: חבריי, לפני כעשרה חודשים בדיוק, על בימה זו, קראתי במילותיו של גרסיה מארקס: משהו חמור עומד לקרות בכפר הזה.

אורלי פרומן: אז עוד היינו אופטימיים, אבל מאז משהו חמור באמת קרה.

אורלי פרומן: בכפר הגלובלי משתוללת מגפה, ובמדינתנו הקטנה – חמור כפליים – משתוללת בנוסף גם רוח רעה, שמאיימת על כל מה שהכרנו ועל החיים שידענו עד כה, שמכרסמת בסדר החברתי שלנו, בערבות ההדדית שבינינו; מכרסמת ממש.

אורלי פרומן: לא בבת אחת – שעל-שעל, עד שבקרוב דבר לא יהיה חשוב, רק הופעה אחת, של שליט אחד, בשעה 21:00 בערוצי החדשות.

אורלי פרומן: חמור מאוד.

אורלי פרומן: והדמוקרטיה?

אורלי פרומן: אנחנו כבר רואים לאן זה הולך.

אורלי פרומן: לא ניתן לאף אחד להשחית את הערכים הבסיסיים שעליהם קמה המדינה.

אורלי פרומן: תנו לדמוקרטיה לחיות.

אורלי פרומן: אומר זאת בבירור: לנתניהו אין מנדט לשמש דוגמה לדור הצעיר ולא לאף אזרח במדינה.

אורלי פרומן: הרף הפלילי בעינו עומד, ועל כך יכריע בית המשפט.

יולי יואל אדלשטיין: תודה.

אורלי פרומן: אך הרף המוסרי נחצה כבר מזמן.

אורלי פרומן: ולכן, חברים, היום הוא יום קריטי, שעת מבחן שלנו: היום נקומם את הכנסת, היום נמנה ועדות, בהמשך נבחר יו"ר חדש.

אורלי פרומן: לשם כך נתכנסנו.

אורלי פרומן: חברי הכנסת, אין לנו פריבילגיה לפחד, עיני העם נשואות אלינו, מבקשות מנהיגות, דוגמה אישית ופעולה אמיצה.

אורלי פרומן: בעת חירום לא מחרימים, בעת חירום לוקחים אחריות ופועלים באחריותיות – –

יולי יואל אדלשטיין: תודה.

אורלי פרומן: – – כי אותות ההזנחה כבר מתחילים להיראות.

אורלי פרומן: תודה.

יולי יואל אדלשטיין: תודה, חברת הכנסת אורלי פרומן.

יולי יואל אדלשטיין: חבר הכנסת אנדרי קוז'ינוב, בבקשה, אדוני.

יולי יואל אדלשטיין: אחריו – חבר הכנסת יואב סגלוביץ'.

יולי יואל אדלשטיין: אתה צריך להתנגד לבחירת יושב-ראש חדש, כי אני לא בטוח שהוא יצליח לבטא את שמך נכון.

אנדרי קוז'ינוב: אני אלמד אותו.

אנדרי קוז'ינוב: אדוני היושב-ראש, כנסת נכבדה, אני יודע שבדרך כלל חברי כנסת חדשים נדרשים להסתגלות ולזמן היכרות, אבל אנחנו בזמנים לא רגילים.

יולי יואל אדלשטיין: נכון.

אנדרי קוז'ינוב: אני דווקא רוצה לדבר על יום למוחרת הקורונה, כי על הקורונה, כך או אחרת, נתגבר.

אנדרי קוז'ינוב: ביום הזה, למוחרת הקורונה, כשנתגבר, העולם ימשיך למעשה לפעול, לחיות, לעבוד.

אנדרי קוז'ינוב: וכשזה יקרה, ילדינו יצטרכו מסגרות חינוכיות, ובהן גם גנים פרטיים וצהרונים פרטיים.

אנדרי קוז'ינוב: אני חושש בכנות שלא נוכל להבטיח את המשכם של הגנים הפרטיים, וזה נושא שמושמט מסדר-היום לחלוטין כרגע.

אנדרי קוז'ינוב: עד לאחרונה את הגנים הפרטיים, מגיל אפס עד גיל שלוש, וחלקית גם עד גיל שש – וגילוי נאות:

אנדרי קוז'ינוב: גם הבן שלי נמצא בגן כזה – אכלסו מעל מיליון ילדים.

אנדרי קוז'ינוב: בכל הארץ ישנם כרגע מעל 15,000 גנים כאלה, וכל הגנים נמצאים בסכנת קריסה מיידית בטווח זמן של בין חודש לחודשיים, כי להורים אין בעצם יכולת לשלם, ועם זאת, בעלי הגנים חייבים עדיין בהוצאות שוטפות מאוד גבוהות – שכירות, תפעול שוטף.

אנדרי קוז'ינוב: נכון שתשלומי מע"מ וביטוח לאומי נדחו בכמה חודשים, אבל כשאין הכנסות, לדחיות האלה אין בעצם שום משמעות, כי בעלי הגנים ייאלצו להוציא צוותים לחל"ת, וגם יש גננות שיפוטרו, ולא יוכלו לסיים את השכירות, כי זאת התחייבות קשיחה.

אנדרי קוז'ינוב: השכירות של מבנים שמאכלסים עד 160, עד 200, 250 ילדים – דמי השכירות על המבנים האלה זה עד 20,000, 25,000 שקל לחודש.

אנדרי קוז'ינוב: והמשמעות של הקריסה של מערך הגנים הפרטיים היא למעשה שכשהמשק יצטרך להתאושש ולהשתקם, ההורים לא יוכלו לצאת לעבודה כי לא יהיה להם לאן לשלוח את הילדים, כי לא יהיו מסגרות.

אנדרי קוז'ינוב: המסגרות הציבוריות שמתקיימות – או יתקיימו – לא יוכלו להכיל את כל הילדים שעד היום היו בגנים הפרטיים, ויש לכך השלכות משקיות רחבות.

אנדרי קוז'ינוב: הנזק הפוטנציאלי המוערך מקריסת הגנים כתוצאה מההפסדים הישירים של הגנים עצמם ושל ימי העבודה של ההורים עומד כבר היום על מאות מיליוני שקלים ביום, למעשה.

אנדרי קוז'ינוב: ללא התערבות משמעותית של המדינה – פלסטר; כרגע מע"מ וכל השאר זה פלסטר – ללא התערבות כזו אנחנו נחווה פה משבר מאוד רציני.

אנדרי קוז'ינוב: אין פתרון מערכתי וחייבים למצוא את הפתרון המערכתי הזה.

אנדרי קוז'ינוב: כדי למצוא את הפתרון המערכתי הזה חייבים את הוועדה המסדרת ואת כל שאר הוועדות ללא דיחוי, לא של יום ולא של שעה, כי פשוט חייבים לתת את הדעת גם למה שיקרה ביום שלמוחרת.

אנדרי קוז'ינוב: על כך נעמוד ועל כך נצביע.

אנדרי קוז'ינוב: תודה רבה, אדוני היושב-ראש והכנסת.

מירי רגב: תודה שאתם קיימים.

יולי יואל אדלשטיין: תודה רבה לחבר הכנסת אנדרי קוז'ינוב.

אנדרי קוז'ינוב: תודה – – –

מירי רגב: תודה שאתה קיים.

יולי יואל אדלשטיין: בסדר עניינים אחר הייתי מזמין מישהו מחברי סיעתך לברך אותך על נאומך הראשון, אבל כאן אני מברך אותך.

יולי יואל אדלשטיין: אם זאת רמת הנאום הראשון, אז אתה מבטיח להיות חבר כנסת לעניין.

אנדרי קוז'ינוב: מודה אני.

יולי יואל אדלשטיין: תודה.

יולי יואל אדלשטיין: חבר הכנסת יואב סגלוביץ' – איננו.

יולי יואל אדלשטיין: חבר הכנסת יזהר שי – ישנו.

יולי יואל אדלשטיין: בבקשה, אדוני, עד שלוש דקות לרשותך.

יולי יואל אדלשטיין: אחריו – חבר הכנסת עפר שלח.

יזהר שי: תודה, אדוני היושב-ראש.

יזהר שי: ברכות חמות לחבר הכנסת אנדרי קוז'ינוב.

יזהר שי: בימים תקינים היה עומד פה מישהו ומברך אותך, אז יש לי הכבוד להיות הראשון שמברך אותך.

אנדרי קוז'ינוב: תודה, יזהר.

יזהר שי: אדוני היושב-ראש, בשבוע שעבר דיברתי כאן בכנסת על נושא המגזר השלישי והפגיעה החמורה, הקשה כל כך, בפעילות עשרות אלפי עמותות שעוסקות – – –

יולי יואל אדלשטיין: רק שנייה, אדוני.

יולי יואל אדלשטיין: אני עוצר את השעון.

יולי יואל אדלשטיין: חברים, אנחנו מצולמים כל הזמן.

יולי יואל אדלשטיין: שמרו מרחק, בואו נהווה דוגמה לציבור גם בנושא הזה.

יולי יואל אדלשטיין: בבקשה.

יולי יואל אדלשטיין: סליחה, אדוני.

יזהר שי: אדוני היושב-ראש, הנושא הוא הפגיעה החמורה בעמותות, בעשרות אלפי עמותות, שעוסקות דווקא בימים האלה במגזרים הנפגעים באופן הקשה ביותר מכל המשבר הנורא האופף אותנו.

יזהר שי: הדגש בשבוע שעבר, וגם עכשיו בדבריי, הוא העוסקים בחינוך הבלתי-פורמלי, בבני ובנות הנוער בישראל, שספונים בימים האלה ללא מענה.

יזהר שי: החינוך המקוון החל לעבוד שוב השבוע, וטוב שכך, אבל אנחנו חייבים להמשיך את רצף הפעילויות הבלתי-פורמליות של ארגוני הנוער, של תנועת הנוער, של העמותות השונות.

יזהר שי: אלפי הפרויקטים השונים העוסקים בחינוך הבלתי-פורמלי חייבים להימשך.

יזהר שי: חלקם נקטעו רק בגלל ביורוקרטיה ובגלל חוסר היכולת לשנע תקציבים מצד לצד.

יזהר שי: אני מחזיק בידיי מכתב, מאות כדוגמתו נשלחו בשבוע האחרון, ובו כתוב שבשל משבר הקורונה הוחלט בעת הזו על הקפאת הפעילות המבוצעת על ידך – מנהל פרויקט כזה או אחר – במסגרת ההתקשרות עם המשרד – במקרה הזה, משרד החינוך – ובכלל זה יופסק תשלום תמורת תקופת ההקפאה, וזאת עד שתתקבל הנחיה אחרת של משרד הבריאות, וכן הלאה וכן הלאה.

יזהר שי: על החתום, במקרה הזה, מנהל מינהל החברה לנוער.

יזהר שי: אדוני היושב-ראש, אנחנו חייבים למצוא את הדרכים לחתוך דרך הביורוקרטיה, להסב תקציבים שכבר יושבים שם, נמצאים במשרד החינוך ובמקומות אחרים – להחזיר אותם בחזרה לארגוני הנוער, לתנועות הנוער, לעמותות השונות, לפרויקטים רבים שעוסקים במאות אלפי בנות ובני נוער.

יזהר שי: הפרויקטים האלה נעצרו, והפגיעה החמורה היא לא רק במה שקורה עכשיו – פגיעה בפעילות של בני ובנות הנוער שכל כך זקוקים לה, חלקם גם בני ובנות נוער בסיכון; הפגיעה היא גם בשלב ההמשך.

יזהר שי: לכשנצא, בעזרת השם, בזמן הנכון מהמשבר הזה, אנחנו לא רוצים לעמוד בפני שוקת שבורה.

יזהר שי: מאות עובדים הוצאו לחל"ת או פוטרו בתנועות הנוער למיניהן, מאות עובדים אחרים בעמותות השונות כרגע כבר בשלב של פיטורים.

יזהר שי: אנחנו חייבים לעמוד על המשמר.

יזהר שי: אני קורא לשר האוצר, לשרי החינוך והבריאות, לכל מי שידו בטיפול במשבר הזה, למצוא את הפתרונות, להעביר תקציבים שנמצאים שם מיידית להמשכיות החינוך הבלתי-פורמלי בישראל.

יזהר שי: תודה רבה.

יולי יואל אדלשטיין: תודה לחבר הכנסת יזהר שי.

יולי יואל אדלשטיין: חברי הכנסת שעוקבים אחר הדיון בחדרים, שימו לב: יש כמה חברים שוויתרו על זכות הדיבור, ולכן אני עכשיו קורא לחבר הכנסת יאיר לפיד, שהוא מס' 19 ברשימה, ואני מבקש מחברי כנסת שסיימו את דבריהם לצאת מן האולם, בגלל המגבלה.

יולי יואל אדלשטיין: עד שלוש דקות לרשות אדוני.

יאיר לפיד: אדוני היושב-ראש הזמני, כנסת נכבדה, בואו נודה על האמת – –

מירי רגב: – – –

יאיר לפיד: – – לא בא לכם דמוקרטיה יותר.

יאיר לפיד: כל השנה-שנתיים האחרונות, מאז שראש הממשלה הבין שאם תהיה פה דמוקרטיה הוא ילך לבית סוהר, אז החלטתם שעדיף שלא תהיה פה דמוקרטיה – –

מירי רגב: כבר החלטת שהוא הולך לבית סוהר.

מירי רגב: תמשיך להטעות את הציבור – – – איזה דבר זה?

מירי רגב: לא יאומן.

מירי רגב: בושה.

יאיר לפיד: – – אז החלטתם שאתם לאט-לאט תשחקו את הדמוקרטיה הישראלית, לאט-לאט תפרקו אותה: קודם המשטרה, אחר כך היועץ המשפטי לממשלה, אחר כך רשויות החוק האחרות, אחר כך כנסת ישראל, עכשיו בית המשפט העליון.

יאיר לפיד: אתם עושים את זה בדרך שבה מפרקים כל דמוקרטיה בעולם במצב חירום, כי במצב חירום, כשאנשים פוחדים, כשאנשים בבית, כשחייהם נופלים ומתרסקים סביבם, זה הרגע לפרק את הדמוקרטיה.

מירי רגב: אותך מעניין שהם בבית ?

מירי רגב: אותך מעניין שהם לא עובדים?

מירי רגב: אותך מעניין הכיסא שלך, זה מה שמעניין אותך.

יולי יואל אדלשטיין: גברתי השרה, לא להפריע.

יולי יואל אדלשטיין: לא להפריע, גברתי השרה.

יאיר לפיד: אז אני רוצה להגיד לכם מפה: לא ניתן לכם.

יאיר לפיד: לא ניתן לכם לפרק את הדמוקרטיה הישראלית.

יולי יואל אדלשטיין: תודה, חבר הכנסת יאיר לפיד.

יולי יואל אדלשטיין: חבר הכנסת חמד עמאר – איננו; חבר הכנסת אוסאמה סעדי – איננו; יבגני סובה – איננו.

יולי יואל אדלשטיין: אה, אוסאמה סעדי כאן, בבקשה, אדוני.

יולי יואל אדלשטיין: חברי הכנסת, אני עוד פעם אומר לכם, הייתה התקדמות מהירה ברשימה.

יולי יואל אדלשטיין: לכן, מי שצריך לנאום, מי שרשומים כמספרים 25 והלאה, יתכבדו ויגיעו לקראת הנאום שלהם.

יולי יואל אדלשטיין: בבקשה, עד שלוש דקות לרשות אדוני.

אוסאמה סעדי: חשבתי דקה וחצי.

יולי יואל אדלשטיין: לא, זה לא – – –

אוסאמה סעדי: אדוני היושב-ראש, חבריי חברי הכנסת, גברתי השרה, ראש הממשלה אמר לפני זמן שיש כאן הפיכה שלטונית, ואני אומר לך: נכון, יש הפיכה שלטונית.

אוסאמה סעדי: אבל מי שעושה את ההפיכה השלטונית זה ראש הממשלה עצמו, ואתם בליכוד ואתם בבלוק הימין.

אוסאמה סעדי: מי שקורא את התגובות של השר לוין ואת התגובה של שר המשפטים על החלטת בית המשפט העליון, זו בדיוק ההפיכה השלטונית.

אוסאמה סעדי: בליל הבחירות, אדוני היושב-ראש, חברת הכנסת פרקש, התגאה ראש הממשלה ואמר: ניצחון ענק.

אוסאמה סעדי: לאיפה התאדה הניצחון הענק?

אוסאמה סעדי: איפה הניצחון הזה?

מירי רגב: – – – ניצחון ענק.

מירי רגב: הרוב היהודי ניצח.

מירי רגב: הרוב היהודי ניצח.

אוסאמה סעדי: אם הייתם מגיעים ל-61 חברי כנסת, השרה רגב, הייתם מכנסים מייד את המליאה, הייתם מייד בוחרים יושב-ראש כנסת, הייתם מייד משביעים כנסת ברוב של 61.

אוסאמה סעדי: מה קרה?

אוסאמה סעדי: כאשר אין לכם רוב של 61 ויש רוב נגדכם של 61, אז זה לא דמוקרטיה?

אוסאמה סעדי: זה לא רוב?

מירי רגב: – – – לא רוצים רוב שנשען על תומכי טרור.

אוסאמה סעדי: אה, "תומכי טרור".

אוסאמה סעדי: כאשר אתם בחרתם בכנסת העשרים, בחברת כנסת חברתנו עאידה תומא, היא הייתה יושבת-ראש הוועדה לקידום מעמד האישה, זה היה בסדר אז?

אוסאמה סעדי: אז לא היו תומכי טרור?

אוסאמה סעדי: או שאתם – מה שרואים מכאן, לא רואים משם?

מירי רגב: – – –

אוסאמה סעדי: ואני אומר לכם, כאשר חוקקתם את חוק הלאום בהפרש של קול אחד – 62, ואמרנו: מה זה?

אוסאמה סעדי: חוק-יסוד שמגדיר את מדינת ישראל כמדינתו של העם היהודי בלבד ושולל את זכות ההגדרה העצמית של העם הפלסטיני – אמרתם: זה הרוב.

אוסאמה סעדי: אז כשאתם רוצים לחוקק חוק-יסוד כמו חוק יסוד: הלאום ב-61–62, זה בסדר, וכאשר רוצים לבחור יושב-ראש כנסת, אדוני היושב-ראש, אז פתאום הרוב הזה הוא לא רוב?

אוסאמה סעדי: ואפרופו תומכי טרור וקורונה, ואנחנו בזמנים קשים, התפשטות הנגיף של הקורונה, חבר הכנסת עמאר, אז ראש הממשלה, שיום-יום משתלט על המסכים, לא מוצא אפילו מילה אחת, מילה אחת טובה, להגיד לרופאים הערבים ולצוותים הרפואיים הערבים שעומדים בחזית, יד ביד עם הרופאים ואחיהם היהודים, ונאבקים במגפה, בקורונה.

אוסאמה סעדי: אפילו אין לו מילה אחת טובה להגיד.

אוסאמה סעדי: ולכן, הגיע הזמן להגיד לו: ביי ביי ביבי.

יולי יואל אדלשטיין: תודה לחבר הכנסת אוסאמה סעדי.

יולי יואל אדלשטיין: חבר הכנסת יבגני סובה – איננו.

יולי יואל אדלשטיין: במקומו אתן לחבר הכנסת חמד עמאר, שרשום לפני אוסאמה סעדי, אבל התקדמנו מהר מאוד ברשימה, לכן אני מאפשר לו לנאום.

חמד עמאר: חיכיתי למטה – – –

יולי יואל אדלשטיין: כן, כן.

יולי יואל אדלשטיין: לא, לכן אני מתחשב במצב.

יולי יואל אדלשטיין: ירדו עשרה דוברים בבת אחת, כן.

יולי יואל אדלשטיין: בבקשה, אדוני.

חמד עמאר: אדוני היושב-ראש, חבריי חברי הכנסת שלא נמצאים כאן, אנחנו בתקופה מאוד קשה.

חמד עמאר: אני קודם כול רוצה לברך את הרופאים, שעושים עבודת קודש בימים קשים אלה, וגם להתפלל לשלומם.

חמד עמאר: לפי כל הפרסומים ומשיחות שלי עם הרבה רופאים שאני מכיר שנים רבות, הם מפחדים, אדוני היושב-ראש, בגלל מחסור בציוד בסיסי, ציוד מיגון בסיסי.

חמד עמאר: אנחנו רואים שמאות מהצוותים הרפואיים נמצאים עכשיו בחדרי בידוד.

חמד עמאר: אנחנו שומעים אפילו על רופאים שחולים.

חמד עמאר: לכן אני דורש מראש הממשלה, משר הבריאות: הדבר הבסיסי – ציוד מיגון לרופאים, לצוותים הרפואיים.

חמד עמאר: במדינת ישראל לא היה צריך להיות חסר, והיום יש מחסור, מחסור אדיר בציוד הזה.

חמד עמאר: תספקו את הציוד הזה כמה שיותר מהר לרופאים, זה מה שיכול להציל אותנו מהנגיף הזה.

חמד עמאר: ולשם ההתכנסות שלנו היום לבחירת ועדה מסדרת: אני מקווה שנבחר ועדה מסדרת היום, והוועדה המסדרת היום גם תקים את שתי הוועדות – החוץ והביטחון וכספים.

חמד עמאר: ואני מקווה שנספיק גם להקים ועדת קורונה, שדיברנו עליה, ושגם היא תקום היום ונצביע עליה, כי היא מחויבת בהצבעה.

חמד עמאר: אני מקווה שנצליח להקים גם אותה.

חמד עמאר: אבל אל לנו לשכוח, אדוני היושב-ראש:

חמד עמאר: אנחנו יותר משנה – אפילו שנה, קרוב לשנה – בלי ועדות, זה אומר בלי פיקוח פרלמנטרי.

חמד עמאר: אין לנו לא ועדת הפנים, לא ועדת הכלכלה, לא ועדת החינוך.

חמד עמאר: בעצם חוץ משתי הוועדות שהקמנו – ועדת החוץ והביטחון וועדת הכספים – אין לנו ועדות אחרות.

חמד עמאר: אנחנו חייבים להקים ועדות קבועות.

חמד עמאר: הכנסת חייבת לתפקד, וכמה שיותר מהר.

חמד עמאר: לכן אנחנו מדברים, ודיברנו, ושמעת את היושב-ראש של ישראל ביתנו: בואו נקים ממשלת אחדות לאומית.

חמד עמאר: אמרנו: אנחנו יכולים לתמוך מבחוץ.

חמד עמאר: יש 69 חברי כנסת של כחול לבן והליכוד, ואנחנו ניתן את שבעת חברי הכנסת, בואו נקים.

חמד עמאר: זו שעה קשה למדינת ישראל, לכל תושבי ישראל.

חמד עמאר: חייבים להקים ממשלה.

חמד עמאר: ואנחנו נתמוך, נתמוך בלי שום תפקידים, בלי שום כיסאות, שמהר מאוד תהיה ממשלה כאן, ממשלה שתטפל בבעיה הזאת ובבעיה הגדולה שתהיה, אדוני היושב-ראש, אחרי הקורונה.

חמד עמאר: ראינו שבסין שהצליחו להתגבר על הקורונה, גם אנחנו נתגבר על הנושא של הקורונה, אנחנו מדינה מאוד חזקה.

חמד עמאר: מה יהיה עם האנשים שהלכו הביתה?

חמד עמאר: רק אתמול פרסמו שיש 551,000 מובטלים.

חמד עמאר: מאות ואלפי עסקים קטנים ובינוניים ייסגרו.

יולי יואל אדלשטיין: תודה.

חמד עמאר: לכן אנחנו חייבים תוכנית כלכלית, עכשיו ומייד.

חמד עמאר: תודה, אדוני היושב-ראש.

יולי יואל אדלשטיין: תודה לחבר הכנסת חמד עמאר.

יולי יואל אדלשטיין: אנחנו עם חבר כנסת מנסור עבאס, בבקשה, אדוני, עד שלוש דקות לרשותך, ואחריו – חבר הכנסת סעיד אלחרומי.

מנסור עבאס: אדוני היושב-ראש, כנסת נכבדה, הציבור הערבי כבר החליט שהוא לא יושב עוד על הגדר ולא ידיר את עצמו אם אחרים רוצים להדיר אותו.

מנסור עבאס: ולכן הוא, אדוני היושב-ראש, יצא בהמוניו כמו שלא היה במשך 70 שנה, והצביע לרשימה המשותפת.

מנסור עבאס: אין מודל כזה בעולם שרשימה אחת מייצגת פונה לציבור מסוים וזוכה כמעט ב-90% מציבור הבוחרים.

מנסור עבאס: ובסופו של דבר, הרשימה הזאת אומרת:

מנסור עבאס: אנחנו רוצים להיות שותפים; אנחנו רוצים להשפיע על מקבלי ההחלטות, ואפילו להיות, במידה מסוימת, חלק ממקבלי ההחלטות.

מנסור עבאס: לצערנו, במשך שנים רבות הואשמנו שאנחנו מטפלים בנושאים פוליטיים רחוקים מהציבור הערבי, והיום, לצערנו, ראש הממשלה לא רק שבמשך כל קמפיין הבחירות מסית נגד הרשימה המשותפת – כאילו שזה פסול שמפלגה אחרת תיתמך על ידי הרשימה המשותפת כדי להרכיב ממשלה – הוא ממשיך עם הגישה הזאת, וגם מתנה תנאים לכחול לבן שלא יעזו לדרוש ראשי ועדות מהרשימה המשותפת.

מנסור עבאס: עכשיו, אם הוא מדיר אותנו מהרכבת הממשלה – למרות שאנחנו לא הצגנו את עצמנו כשותפים לממשלה; אמרנו:

מנסור עבאס: בדרך להרכבת ממשלה יכול להיות שנהיה חלק, לזכות הציבור שלנו.

מנסור עבאס: אז אם הוא מדיר אותנו מהרכבת הממשלה, הוא מדיר אותנו מוועדות הכנסת, אז לאן אנחנו נגיע?

מנסור עבאס: מחר הוא גם ידיר אותנו מעצם היותנו פה חלק מהבית הזה.

מנסור עבאס: לכן במעמד הזה, הרשימה המשותפת, שמייצגת 20% מהציבור, עומדת היום ודורשת את הזכויות הלגיטימיות: גם להיות שותפה וגם לפסול את גישת הפסילה שנוקט ראש הממשלה.

מנסור עבאס: ואגב, השיטה הזאת לא רק פסולה כלפי הציבור הערבי או הרשימה המשותפת; אנחנו פוסלים כל פסילה, של כל ציבור אחר.

מנסור עבאס: ולכן, אם היום אנחנו עומדים להקים את ועדת הכנסת, ראוי שתוקמנה עוד ועדות.

מנסור עבאס: אנחנו דרשנו שתוקם ועדה לטיפול בפשיעה ואלימות – לא רק בחברה הערבית; אנחנו רוצים להוביל תהליכים בכל החברה ולשרת את כל החברה, הן היהודית והן הערבית – ועוד כל מיני ועדות שאנחנו זקוקים להן כדי לפקח פרלמנטרית ולקדם נושאים שחשובים גם לנו וגם לציבור בכלל.

מנסור עבאס: תודה לך.

יולי יואל אדלשטיין: תודה לחבר הכנסת מנסור עבאס.

יולי יואל אדלשטיין: חבר הכנסת סעיד אלחרומי, בבקשה, אדוני, ואחריו – חבר הכנסת איימן עודה.

סעיד אלחרומי: כבוד היושב-ראש, כנסת נכבדה, אנחנו נמצאים בזמנים לא פשוטים, בזמן חירום.

סעיד אלחרומי: מצב חירום שורר במדינה, ובצדק.

סעיד אלחרומי: אנחנו נלחמים במגפה, כשבעולם שומעים על מצב מאוד קשה, אלפי נפטרים באיטליה, בספרד, בסין ובעוד מקומות.

סעיד אלחרומי: אנחנו לא יודעים מה טומן לנו העתיד.

סעיד אלחרומי: ולכן חובתנו, כל אחד ממקומו ובציבור שלו, לעשות את המקסימום כדי שהציבור הזה ישמור על עצמו ונשמור על חיי אדם.

סעיד אלחרומי: אני בא ממקום שבו האוכלוסייה החלשה ביותר במדינה, האוכלוסייה הבדואית.

סעיד אלחרומי: נתנו לי גיבוי מאוד גדול לפני פחות מחודש: רוב-רובה של האוכלוסייה הבדואית תמך ברשימה המשותפת ובי כנציג של החברה הבדואית.

סעיד אלחרומי: וכאן אני מבקש ומתחנן לתושבים שם להסתגר בבתיהם בתקופה קשה זו, אני מתחנן אליהם לשמור על ההוראות של משרד הבריאות, לשמור על ההוראות של הרשויות, של ראשי הרשויות, של הגופים הרלוונטיים.

סעיד אלחרומי: אך לצערי הרב היום קרה מקרה מאוד חמור.

סעיד אלחרומי: למרות הסיכום שתהיה הפסקה ואף אחד לא יעשה שום דבר – בנייה חדשה בחברה הבדואית – ומצד שני תהיה הקפאה מוחלטת של הריסות בתים כדי למנוע התקהלויות, כדי למנוע מצב של סיכון חיי אדם, הבוקר, כפי שאמרתי לפני זמן קצר, פשטו אנשי היחידה הארצית של משרד האוצר על היישובים הבדואיים בדרום, מעבדה ליד שדה בוקר עד רהט בדרום – הם אף פעם לא עשו את זה, דרך אגב, הם אף פעם לא עשו את זה בכמות הזאת, זה כאילו זה מתוזמן לזמן הזה, לזמן הקורונה הזה – והתחילו לחלק צווים.

סעיד אלחרומי: אני ביקשתי מהתושבים לא להתעמת, וקראתי להם לנהוג באחריות.

סעיד אלחרומי: אנחנו לא רוצים שאף אחד, חס וחלילה, ייפגע בתקופה הזאת.

סעיד אלחרומי: אבל עד מתי אפשר?

סעיד אלחרומי: עד מתי אפשר לזלזל בחיי אדם?

סעיד אלחרומי: עד מתי אפשר לקחת את חיי האדם למקומות שאף אחד לא רוצה להגיע לשם?

סעיד אלחרומי: ולכן, אדוני היושב-ראש, אני רוצה שאתה אישית גם תתערב בנושא הזה.

סעיד אלחרומי: אני קורא לשר האוצר להפסיק את זה.

סעיד אלחרומי: אני קורא לתושבי הכפרים הבדואיים להפסיק לחלוטין.

סעיד אלחרומי: אין שום בנייה חדשה בתקופת הקורונה, אף אחד לא עושה כלום.

סעיד אלחרומי: כולם, כולם להסתגר בבתים, לשמור על החיים, כי זה הדבר הקדוש והחשוב ביותר ברגעים אלה.

סעיד אלחרומי: תודה, אדוני.

יולי יואל אדלשטיין: תודה, חבר הכנסת סעיד אלחרומי.

יולי יואל אדלשטיין: חבר הכנסת איימן עודה, בבקשה, אדוני.

יולי יואל אדלשטיין: אחריו – חבר הכנסת יוסף ג'בארין.

איימן עודה: כבוד היושב-ראש, עמיתיי חברי וחברות הכנסת, בהקשר של הקורונה, אני רוצה לקרוא שיר של מחמוד דרוויש.

איימן עודה: שם השיר – "תסריט מוכן": "נניח עכשיו שנפלנו, / אני והאויב, / נפלנו מן האוויר לתוך בור, / מה יקרה אז?

איימן עודה: // תסריט מוכן: / תחילה נחכה למזל / אפשר שימצאונו כאן המחלצים / וישלשלו אלינו את חבל החילוץ / אז הוא יאמר: קודם אני / ואני אומר: קודם אני / הוא יקללני, / ואני אקלל אותו / לשווא, / הן טרם הגיע החבל.

איימן עודה: // אומר התסריט: / אלחש בסוד: / זה מה שנקרא אנוכיות האופטימיסט / לא לתהות מה יאמר אויבי / אני והוא שותפים למלכודת אחת / ושותפים למשחק האפשרויות / ממתינים לחבל, חבל ההצלה / כדי ללכת, איש בדרכו, / בקצה הבור, התהום / אל מה שנותר לנו מהחיים / ומהמלחמה / אם נוכל להינצל! // אני והוא / מפוחדים יחד / ולא מדברים בשום אופן על הפחד או על דברים אחרים / הרי אנחנו אויבים // מה יקרה לוּ נחש / הביט בנו כאן, / מתוך סצנות התסריט הזה / ולִחשש לבלוע את שני הפחדנים יחד / אני והוא?

איימן עודה: // התסריט אומר: / אני והוא // נהיה שותפים ברצח נחש / כדי להינצל יחד / או לחוד // אבל לא נאמר דברי תודה או ברכה / על מה שעשינו יחד / כי האינסטינקט, לא אנחנו, / הגן על עצמו לבדו / ולאינסטינקט אין אידיאולוגיה // לא שוחחנו, / נזכרתי בחוכמת הדו-שיח / באבסורד המשותף / כשאמר לי לפני כן: / כל מה שהפך לשלי, שלי / ומה ששלך / שלי / ושלך! // ועם הזמן, והזמן חול וקצף סבון / שברו את השתיקה השעמום ומה שבינינו.

איימן עודה: / אמר לי: מה עושים?

איימן עודה: / אמרתי: לא כלום, נמצה את האפשרויות.

איימן עודה: / אמר: מאין תבוא התקווה?

איימן עודה: / אמרתי: תבוא מן האוויר.

איימן עודה: / אמר: לא שכחת שטמנתי אותך / בבור כזה?

איימן עודה: / ואמרתי לו: כמעט שכחתי, כי מחר ערמומי / משך אותי בידי והלך לו מותש.

איימן עודה: / אמר לי: האם תישא ותיתן עימי עכשיו?

איימן עודה: / אמרתי: על מה תישא ותיתן עימי עכשיו?

איימן עודה: / בתוך בור הקבר הזה?

איימן עודה: / אמר: על חלקי ועל חלקך / בשווא שלנו ובקברנו המשותף.

איימן עודה: / אמרתי: מה התועלת?

איימן עודה: / ברח מאיתנו הזמן / והגורל יצא מהכלל / הינה רוצח וקורבן שוכבים בבור אחד.

איימן עודה: / ומשורר אחד צריך להמשיך את התסריט / עד וגו'.

איימן עודה: //"

מירי רגב: – – –

יולי יואל אדלשטיין: תודה, אדוני.

מירי רגב: אחרי שאתם – – – את המשא ומתן?

איימן עודה: כבוד היושב-ראש, זה שיר של מחמוד דרוויש, שמדבר איך הרופאים הערבים והיהודים יחדיו מול הקורונה, אבל פה יש שרת תרבות – –

מירי רגב: – – – תומך טרור – – –

איימן עודה: – – שלא יודעת מי זה צ'כוב.

איימן עודה: מחמוד דרוויש – – –

מירי רגב: מחמוד דרוויש – – –

איימן עודה: את כולך שרה בורה, אדם בור, לא מבינה כלום.

מירי רגב: – – – של האויב.

מירי רגב: תתבייש לך.

איימן עודה: בושה לתרבות שאת שרת התרבות.

איימן עודה: בושה וחרפה.

מירי רגב: תתבייש לך.

איימן עודה: הרופאים הערבים והרופאים היהודים ימשיכו יחדיו להציל אנשים – –

מירי רגב: אל תלמד אותי על הרופאים הערבים.

מירי רגב: אני זאת שנתתי לרופא ערבי – –

יולי יואל אדלשטיין: הבנו את זה כבר מן השיר.

איימן עודה: – – ואנחנו נעשה את הכול בשביל להציל את החברה מכם.

מירי רגב: – – להדליק משואה, לא אתה.

איימן עודה: בשביל להציל את החברה מכם ומראש הממשלה שלך, הגזען והמושחת.

איימן עודה: תודה.

יולי יואל אדלשטיין: תודה.

מירי רגב: אין לנו בעיה עם הרופאים הערבים.

מירי רגב: יש לנו בעיה עם אנשים כמוך, תומכי טרור.

איימן עודה: הערבים תמכו בנו – – –

יולי יואל אדלשטיין: אני לא מבין מה קורה.

יולי יואל אדלשטיין: הרי – – –

איימן עודה: 15 מנדטים.

איימן עודה: 15 מנדטים.

יולי יואל אדלשטיין: כל הדוברים מדברים על הצורך להקים ועדות, אבל – – –

איימן עודה: – – – בגללנו את לא שרה.

איימן עודה: רק בגללנו.

יולי יואל אדלשטיין: חבר הכנסת איימן עודה.

איימן עודה: בגללנו היא לא שרה.

איימן עודה: רק בגללנו את לא שרה.

יוסף ג'בארין: שרת התרבות, והיא מסיתה כל הזמן.

יולי יואל אדלשטיין: תודה.

יולי יואל אדלשטיין: בסדר, אבל אנחנו כל הזמן שומעים שצריך דחוף להקים ועדות, ובינתיים מדברים על כל מיני נושאים ומעכבים את הזמן.

יולי יואל אדלשטיין: בבקשה, חבר הכנסת יוסף ג'בארין.

יולי יואל אדלשטיין: בבקשה, אדוני.

יולי יואל אדלשטיין: אחריו – חבר הכנסת פטין מולא.

יולי יואל אדלשטיין: עד שלוש דקות לרשות אדוני.

יוסף ג'בארין: אדוני היושב-ראש, באמת כמה חבל שלא יצרו מסכה שיכולה לסנן את דברי הגזענות וההסתה ואת ניבולי הפה.

יוסף ג'בארין: כמה חבל.

יוסף ג'בארין: הייתי קונה לך מסכה על חשבוני.

יוסף ג'בארין: הייתי קונה לך מסכה על חשבוני.

מירי רגב: איי איי איי.

מירי רגב: כשאני אצטרך ממך – – –

יוסף ג'בארין: כמה חבל שלא מייצרים את המסכה הזאת.

מירי רגב: כמה חבל שעדיין יש כל כך הרבה תומכי טרור כמוך – –

יוסף ג'בארין: כל כך צריך אותה מסכה במשכן הזה, במשכן הזה.

מירי רגב: – – וכמו יזבק ואחרים.

מירי רגב: תתביישו לכם.

יוסף ג'בארין: כמה חבל.

יוסף ג'בארין: כמה חבל.

מירי רגב: תתביישו לכם.

מירי רגב: כל כך רע לכם – –

יוסף ג'בארין: אני רוצה – – –

מירי רגב: – – לכו לחיות במדינה אחרת – –

יוסף ג'בארין: אני רוצה לספר לך – – –

מירי רגב: – – אם רע לכם כל כך פה.

יולי יואל אדלשטיין: גברתי השרה, מספיק.

יוסף ג'בארין: כבוד היושב-ראש, אני רוצה לספר לך שעד שהגעתי למשכן לימדתי משפט וחינוך.

יוסף ג'בארין: ואני חייב להודות שבשנים כאן במשכן אני מגלה שדווקא כאן אין משפט ואין חינוך.

יוסף ג'בארין: כלל ברזל שלמדתי בשנה א' במשפטים, שנושאי משרה בכירים הם מופת לשקיפות ולניקיון כפיים.

יוסף ג'בארין: בא ראש ממשלה, מואשם בשלושה אישומים חמורים ביותר שקשורים למילוי תפקידו, והוא ממשיך לכהן, והוא עוד עומד בראש המפלגה אולי הכי גדולה עכשיו אחרי תוצאות הבחירות – – –

מירי רגב: לא אולי.

מירי רגב: לא אולי.

מירי רגב: אתה לא יודע חשבון?

יוסף ג'בארין: וכאילו.

יוסף ג'בארין: וכאילו – – –

מירי רגב: לא אולי.

מירי רגב: 36, וזה יותר מ-33.

יוסף ג'בארין: וכאילו שאין כאן כללים של שקיפות ודמוקרטיה.

מירי רגב: אולי.

יוסף ג'בארין: אין כלל של ניקיון כפיים.

יוסף ג'בארין: אחרי הבחירות אותו ראש ממשלה, כשהוא בא לסכם את תוצאות הבחירות, הוא שם איקס על 15 חברי כנסת, על כל הרשימה המשותפת, הוא לא מכליל אותה בחישובים שלו, הם לא חלק מהמקום הזה.

יוסף ג'בארין: וכאילו שאנחנו לא מלמדים את האזרחים שלכל אזרח קול שווה וכולם שווים.

יוסף ג'בארין: ואחר כך, אגב, אותו ראש ממשלה מופיע על מסכי הטלוויזיה ומהדהד אותם דברי גזענות של השרה רגב עכשיו, שרת התרבות הגזענית, על תומכי טרור.

יוסף ג'בארין: תפסיקו עם ההסתה הזאת.

מירי רגב: מהדהד.

מירי רגב: אתם לא תומכי טרור?

יוסף ג'בארין: תפסיקו עם ההסתה הזאת.

מירי רגב: לא היה אחד שישב בכלא על זה שהוא הבריח טלפונים – –

יוסף ג'בארין: לא הגיע הזמן להוציא אותה החוצה, באמת?

מירי רגב: – – למחבלים?

מירי רגב: תתבייש לך.

יולי יואל אדלשטיין: היא שרה תורנית.

יוסף ג'בארין: כשמיטב – – –

מירי רגב: תאמין לי, הייתי מעדיפה להיות בחוץ במקום לשמוע את השטויות שלכם – –

יוסף ג'בארין: כשמיטב הבנים והבנות – – –

מירי רגב: – – אבל אני שרה תורנית.

יוסף ג'בארין: כשמיטב הבנים והבנות של החברה הערבית, חמישית מהרופאים, רבע מהאחים ומהאחיות, כמעט מחצית מהרוקחים הם ערבים, כשהם עושים – – –

מירי רגב: אין בעיה איתם.

מירי רגב: לנו אין בעיה עם הערבים.

יולי יואל אדלשטיין: גברתי השרה.

יולי יואל אדלשטיין: גברתי השרה, מספיק.

מירי רגב: אין לנו בעיה עם הערבים.

יוסף ג'בארין: מסיתים נגדם.

יוסף ג'בארין: הם בחרו בנו.

יוסף ג'בארין: 90% מהציבור הערבי בחר ברשימה המשותפת.

מירי רגב: אנחנו – – – תומכי טרור.

יוסף ג'בארין: הגיע הזמן לעכל את זה.

מירי רגב: תומכי טרור.

יוסף ג'בארין: הגיע הזמן לעכל את זה.

מירי רגב: תתבייש לך – – –

יוסף ג'בארין: מי שמדבר על חברי הכנסת הערבים כך מאשים את כל הציבור הערבי, כי הציבור הערבי בחר בנו – 90%.

יוסף ג'בארין: תלמדי מתמטיקה.

יוסף ג'בארין: תלמדי מתמטיקה.

מירי רגב: תומכי טרור.

מירי רגב: זה מה שאתם.

יוסף ג'בארין: לא צריך להיות שרה כדי להכיר את הנתונים הללו.

מירי רגב: תומכי טרור.

יולי יואל אדלשטיין: נא לסיים, אדוני.

יוסף ג'בארין: ועכשיו, כאילו לא חסר לנו, מגיע שר המשפטים, עורך דין במקצועו, ואומר שלא צריך לכבד את החלטות בג"ץ.

יוסף ג'בארין: מה זה הדבר הזה?

יוסף ג'בארין: ואחר כך אומרים לי: מה, אתה תוקף את הדמוקרטיה בישראל?

יוסף ג'בארין: חבר'ה, מה נשאר מהדמוקרטיה?

יוסף ג'בארין: מה נשאר מהדמוקרטיה?

יוסף ג'בארין: אולי לסגור את הבסטה וזהו.

יוסף ג'בארין: תודה רבה.

יולי יואל אדלשטיין: תודה לחבר הכנסת יוסף ג'בארין.

יולי יואל אדלשטיין: חבר הכנסת פטין מולא – איננו.

יולי יואל אדלשטיין: חברת הכנסת סונדוס סאלח, בבקשה, גברתי.

סונדוס סאלח: אדוני היושב-ראש, חבריי חברי הכנסת.

סונדוס סאלח: אני רוצה לדבר דווקא בימים אלה על אמון.

סונדוס סאלח: אנחנו מרגישים חיזוק של מערכות האמון בין רופאים לחולים, אמון בין הורים וילדים, אמון בין תלמידים ומורים.

סונדוס סאלח: לצד כל אלה יש אי-אמון מוחלט בין האזרחים לממשלה.

סונדוס סאלח: האזרחים שרואים ראש ממשלה שמונע מאינטרסים אישיים, משרדי ממשלה שקורסים תחת הנטל, כנסת שלא מתפקדת, כמו שאנחנו רואים.

סונדוס סאלח: לא כך מנהלים מדינה בתקופת משבר.

סונדוס סאלח: בתקופת משבר משתנים הכללים, משתנים כל כללי המשחק.

סונדוס סאלח: אי-אפשר לנהל משבר בריאותי בהיקף בין-לאומי עם מערכות שיש בהן משבר אמון כל כך גדול.

סונדוס סאלח: המשבר הנוכחי מגביר את האי-אמון בממשלה שלא מצליחה לתפקד בזמן המשבר, וגם לא הצליחה לתפקד בכל השנה שחלפה ובגללה יצאנו לשלוש מערכות בחירות בשנה אחת.

סונדוס סאלח: אדוני היושב-ראש, הקשיש שהסמיך אותנו לייצג אותו מצפה מאיתנו לעבוד בשבילו; האם החד-הורית מצפה שנפעל לרווחת ילדיה; הפועל והעובד במשק מצפה שנפעל ונדאג לפרנסתו וליציבות כלכלית במשפחתו.

סונדוס סאלח: בהזדמנות זו אני רוצה לברך את המלאכים בלבן, שפועלים לילות וימים לטפל בחולים ולהיאבק בנגיף הקורונה, את כולם.

סונדוס סאלח: אני רוצה לחזק את המלאכים בלבן, את הצוותים הרפואיים – מהחברה הערבית במיוחד – שעושים עבודת קודש ונמצאים בחזית המאבק.

סונדוס סאלח: כשהם חוזרים למשפחותיהם בסוף יום ארוך ומתיש הם שומעים על גילויי הגזענות וההסתה מצידם של שרים בממשלה ומהעומד בראש הממשלה, בנימין נתניהו, שלא עובר יום אחד מבלי להסית נגד החברה הערבית ונגד הנציגים הפוליטיים שלה.

סונדוס סאלח: בכל זאת, מלאכים אלה וצוותי הרפואה ממשיכים להיות בחזית המאבק בכל הנאמנות.

סונדוס סאלח: זה הזמן לחזק את האמון ולהפסיק את פעולתה של ממשלה כושלת זו, ולפעול להקמת כנסת מתפקדת שתפקח על פעולת כל ממשלה עתידית דווקא בזמן משבר זה.

סונדוס סאלח: תודה רבה.

יולי יואל אדלשטיין: תודה רבה לחברת הכנסת סאלח.

יולי יואל אדלשטיין: חברת הכנסת אימאן ח'טיב יאסין – איננה.

יולי יואל אדלשטיין: חבר הכנסת מיקי לוי, בבקשה, אדוני.

מיקי לוי: תודה רבה, אדוני היושב-ראש.

מיקי לוי: הניסיונות לשתק את כנסת ישראל ואת הדמוקרטיה הישראלית בחסות הקורונה אינם הפתעה בשבילי.

מיקי לוי: כמי שנמצא בבניין הזה מעל שבע שנים, אני ער לניסיונות של מפלגת השלטון והעומד בראשה לפגוע בדמוקרטיה השברירית שלנו ולכרסם ביסודותיה.

מיקי לוי: כן, אנחנו בעת חירום.

מיקי לוי: מתמודדים עם משבר שלא חווינו כמוהו מאז הקמת המדינה, ואיתנו גם כל העולם כולו בעת המודרנית.

מיקי לוי: אבל עם זאת, אסור לנו לשתוק לנוכח התהליכים האנטי-דמוקרטיים שמתרחשים סביבנו, תהליכים שמאיימים לשנות את אופייה ודמותה של מדינת ישראל הדמוקרטית כפי שאני גדלתי בה והתחנכתי בה והתבגרתי בה.

מיקי לוי: בחסות המשבר בתקנות לשעת חירום, הרשות המבצעת פועלת על מנת להפוך לרשות העצמאית היחידה.

מיקי לוי: בתי המשפט – חלקם מושבתים, ואיתם גם הרצון להשבית את הכנסת, רק בגלל שהמפלגה שנמצאת בשלטון – –

מירי רגב: בתי המשפט לא מושבתים – אמרה את זה הנשיאה חיות.

מירי רגב: למה אתה משקר – – –

מיקי לוי: – – זה עשור פשוט איבדה פה את הרוב, וזה, גברתי השרה, מוציא אותך מדעתך, ואני יכול להבין את זה.

מירי רגב: למה אתה משקר?

מירי רגב: חבורת שקרנים, זה מה שאתם.

מיקי לוי: דווקא בעת הזאת חשוב כי הכנסת תעבוד, תחוקק ותפקח על פעילות הממשלה והעומד בראשה.

מיקי לוי: תשאל שאלות, תשמע עוד דעות, תייצר הגבלות כאשר הן נדרשות לצעדים קיצוניים של הממשלה, אשר פוגעים בחופש התנועה ובזכויות הפרט לאט-לאט ללא מגבלות והגבלות והיד עוד נטויה.

מיקי לוי: אינני טוען שאין צורך בצעדים כאלה.

מיקי לוי: הפלא ופלא, גברתי השרה, הא?

מירי רגב: מה אתה אומר?

מירי רגב: מה אתה אומר?

מירי רגב: אז למה אתם לא מגיעים לאחדות?

מיקי לוי: אבל מה שאני כן טוען – שאין – – –

מירי רגב: שקרנים.

מיקי לוי: אני לא ארד לרמה הזאת.

מירי רגב: למה לא?

מירי רגב: מה, לא אמרתם שלא תשבו עם אחמד טיבי?

מירי רגב: זה לא שקר?

יולי יואל אדלשטיין: גברתי השרה, מספיק, מספיק.

יולי יואל אדלשטיין: כולם מעריכים שאת שרה תורנית, אבל לא להפריע כל הזמן.

מיקי לוי: אין בעיה.

מיקי לוי: זה בסדר, אדוני, תן לה.

מירי רגב: לא אמרתם שלא תשבו עם אחמד טיבי?

מירי רגב: מה, זה לא שקר?

יולי יואל אדלשטיין: השרה רגב, אנחנו מושכים את הזמן סתם עכשיו.

מיקי לוי: זה שגברתי יושבת כאן ומדברת וקוראת ל-20% מאזרחי מדינת ישראל תומכי טרור – – –

מירי רגב: מה לעשות?

מיקי לוי: כדאי שתסתכלי בראי.

מיקי לוי: כל תומך טרור עומד למשפט.

מירי רגב: תסתכל אתה בראי.

מיקי לוי: והטפטוף של הרעל הזה – –

מירי רגב: תסתכל אתה בראי.

מיקי לוי: – – שאת וראש הממשלה מטפטפים – תתביישו לכם.

מירי רגב: תתבייש לך.

מיקי לוי: תתביישי לך.

מיקי לוי: חסרת תרבות.

מירי רגב: אתם, המיעוט היהודי, הולכים לשבת עם תומכי טרור – – –

מיקי לוי: חסרת תרבות, חסרת תרבות.

קריאה: תפסיקי עם – – – תתעסקי בפוליטיקה הזולה שלך.

יולי יואל אדלשטיין: השרה רגב, אני לא יכול להוציא אותך, כי את שרה תורנית, אז אנא, תני לדוברים לדבר.

יולי יואל אדלשטיין: בבקשה, אדוני יסכם.

מיקי לוי: את מעבירה את הסכסוך לנכדים ולנינים שלנו במקום לנסות ולגשר, לבנות אמון, להשקיע.

מיקי לוי: ככה את רוצה שהנכדים שלך והנכדים שלי יחיו במדינה הזאת?

מיקי לוי: אין לכם טיפה של שכל לחשוב צעד קדימה?

מירי רגב: מזל שלכם יש שכל.

מירי רגב: מזל שלכם יש שכל.

מיקי לוי: אתם לא רואים מה אתם עושים?

מיקי לוי: אתם לא רואים איך אתם מכסחים ושוברים את הדמוקרטיה?

מירי רגב: יאיר לפיד קורא לאנשים לצאת לרחוב בזמן שיש קורונה.

מיקי לוי: על התרבות שלך, גברתי השרה, ועל היכולות שלך שמענו זה מכבר.

מיקי לוי: את סגנון הדיבור שלך אנחנו מכירים ויודעים.

מיקי לוי: אני ממש מתנצל, אדוני, אני יודע שזמני עבר.

מיקי לוי: למרות שהפריעו לי אני אעמוד בזה.

מיקי לוי: אני אסיים בנימה – שאולי השרה תבדוק את עצמה.

מיקי לוי: אולי היא טועה.

מיקי לוי: אולי.

מיקי לוי: תודה.

מירי רגב: אני אבדוק את עצמי?

מירי רגב: תבדקו את עצמכם אתם.

מירי רגב: שיקרתם לבוחרים שלכם.

יולי יואל אדלשטיין: תודה לחבר הכנסת מיקי לוי.

יולי יואל אדלשטיין: חבר הכנסת ווליד טהא, בבקשה, אדוני.

מירי רגב: קוקפיט מנותק ושקרן.

מיקי לוי: ראש הממשלה שלך השקרן הכי גדול במדינת ישראל.

יולי יואל אדלשטיין: אחריו – חבר הכנסת ניצן הורוביץ.

מירי רגב: תתבייש לך.

מירי רגב: ראש הממשלה נבחר על ידי 2.5 מיליון איש, ואתם – – –

מיקי לוי: שקרן מולד.

קריאה: תפסיקי כבר.

קריאה: תפסיקי.

מירי רגב: תתבייש לך.

מירי רגב: היום הפסדתם – – –

יולי יואל אדלשטיין: גברתי השרה, את רוצה אישור לשתות איזו כוס קפה בחוץ?

מירי רגב: האמת?

מירי רגב: אני אשמח.

יולי יואל אדלשטיין: אני כיושב-ראש הישיבה מאפשר לך.

וליד טאהא: היא לא מפסיקה לשסע, היא לא מפסיקה לדבר, ולא מתאים.

יולי יואל אדלשטיין: בבקשה, אדוני, עד שלוש דקות לרשותך.

וליד טאהא: אדוני היושב-ראש, חברות וחברי הכנסת, לפני שעה קלה סיימה השרה מירי רגב את נאום ההסתה שלה נגד החברה הערבית, בחסות התחרות המכוערת שהמפלגה שלה מנהלת בימים אלה מול כחול לבן.

וליד טאהא: אז מירי רגב, תפסיקי להיות גזענית, תפסיקי עם ההסתה נגד החברה הערבית.

מירי רגב: תגיד לי – – –

וליד טאהא: תפסיקי עם השנאה שלך כלפינו ותתמקדי.

וליד טאהא: תשמעי רגע, תלמדי גם להקשיב.

מירי רגב: אני יוצאת להפסקת קפה – – – לשמוע צביעות, צביעות של אנשים.

יולי יואל אדלשטיין: גברתי, את יכולה לצאת, הפסקה של חמש דקות.

וליד טאהא: את לא יודעת להיות אחרת.

וליד טאהא: אלה המהלכים שלך וכך גדלת.

וליד טאהא: תצאי להפסקה ותתמקדי בפוליטיקה הזולה שאתם מנהלים מול כחול לבן, אבל תעשו זאת הרחק מההסתה נגדנו.

וליד טאהא: תנהלו פוליטיקה זולה אבל לא על חשבוננו.

מירי רגב: – – – תומכי הטרור.

יולי יואל אדלשטיין: תודה.

וליד טאהא: אמרת את זה כבר אלף פעם.

וליד טאהא: לא מספיק לך?

מירי רגב: אני אומר את זה עוד פעם.

וליד טאהא: שילמדו אותך מושג אחר.

יולי יואל אדלשטיין: חבר הכנסת ווליד טאהא, תחזור לנאום שלך.

וליד טאהא: תשני את המנטרה, תלמדי עוד מילים.

יולי יואל אדלשטיין: תודה.

יולי יואל אדלשטיין: בבקשה, אדוני ימשיך בלי הפרעות.

וליד טאהא: אבל לא מתאים מה שהיא עשתה ולא מכובד מה שהיא עשתה.

וליד טאהא: לא יאה מה שהיא עשתה.

וליד טאהא: היא יושבת פה כבר שעה, משסעת כל אדם שעולה לנאום.

וליד טאהא: אז שתלמד קצת ערכים, קצת נימוס לא יזיק.

וליד טאהא: קצת תרבות מהמשרד שהיא מגיעה ממנו.

וליד טאהא: אז בימים אלה, שבהם כל העולם נמצא במצב חירום, בוחרים פקידי מחלקת האכיפה במשרד האוצר לצאת למסע רדיפה כנגד אנשי עסקים יהודים, אנשי עסקים יהודים ששוכרים מחסנים ביישובים הערביים במשולש וביישובים ערביים בכלל.

וליד טאהא: דווקא ברגעים קשים אלה הם בוחרים להעמיק את השסע ולהמשיך במדיניות הרדיפה כנגד האזרחים הערבים.

וליד טאהא: אני רוצה להזכיר לכולם שבעת הזו, בעת שמירי רגב או בנימין נתניהו מנהלים מסע של גזענות, שנאה והסתה כלפי החברה הערבית, להבדיל אלפי הבדלות, מנהלים אלפי רופאים ערבים ויהודים, צוותי סיעוד ערבים ויהודים, רוקחים וחוקרים ערבים ויהודים, מערכה קשה ביותר מול נגיף הקורונה הפוקד את הארץ, במטרה אחת בלבד – הם מבקשים להציל נפשות של יהודים וערבים כאחד.

וליד טאהא: אז את נתניהו ומירי רגב, שלא המשיכה להיות נוכחת באולם – אותם אני מזמין ללמוד מצוותים אלה כיצד נהיים בני אדם.

וליד טאהא: שינסו.

וליד טאהא: תודה רבה.

יולי יואל אדלשטיין: תודה, חבר הכנסת ווליד טאהא.

יולי יואל אדלשטיין: חבר הכנסת ניצן הורוביץ, בבקשה, אדוני.

יולי יואל אדלשטיין: אחריו – חברת הכנסת אורית פרקש הכהן.

ניצן הורוביץ: אדוני, חברי הכנסת, האתגר אולי הגדול ביותר שניצב לפתחנו, ובטח של הכנסת הזו עכשיו, זה טיפול במשבר הכלכלי והחברתי, שהוא חסר תקדים בגלל הקורונה, וקודם כול מערכת הבריאות.

ניצן הורוביץ: אחרי שנים של ריסוק וייבוש והפרטה של מערכת הבריאות בשם השוק החופשי כביכול, אנחנו צריכים להגיד היום: איזה מזל שלמרות כל הפגיעה המתמשכת, שהיא תמצית מדיניות הימין ונתניהו, עדיין יש לנו מערכת בריאות ציבורית, והיא זו שמטפלת בנו.

ניצן הורוביץ: תארו לכם שהחזון הקפיטליסטי היה מתגשם – הכול פרטי, הכול רק למטרת רווח.

ניצן הורוביץ: אין לך כסף – אין טיפול.

ניצן הורוביץ: אז תודה לאל שיש לנו מערכת בריאות ציבורית, והמשימה הראשונה שלנו אחרי המשבר תהיה לשקם אותה.

ניצן הורוביץ: בינתיים אנחנו נסחפים למשבר כלכלי קשה ביותר: קריסת עסקים, פיטורים בקנה מידה אדיר – יש כבר יותר מחצי מיליון מובטלים – וקריסת המנגנונים החברתיים.

ניצן הורוביץ: זה דבר שעלול להקשות עלינו מאוד להילחם גם בקורונה.

ניצן הורוביץ: משרד האוצר הכריז עד עכשיו על סדרת צעדים בעלות של כ-10 מיליארד שקל, זה פחות מ-1% מהתמ"ג, וזה משקף בדיוק את המדיניות הקפיטליסטית שהממשלה הזאת מקדמת.

ניצן הורוביץ: אם ניתן דוגמאות מהעולם – גרמניה, למשל, משקיעה בתוכניות חילוץ מהקורונה 10% מהתמ"ג, צרפת – 12%, בריטניה – 15%, ואלה לא כולן מדינות סוציאליסטיות.

ניצן הורוביץ: לכן זאת השעה עכשיו להשקעה ממשלתית מסיבית בכלכלה ובמשק, תמיכה בשכירים, עצמאים ובעלי עסקים קטנים שבן לילה קרס עליהם עולמם.

ניצן הורוביץ: אנחנו מדברים כאן על מאות אלפי אנשים שנמצאים בחרדות קשות ביותר כי הם פשוט לא יודעים מאיפה הם ישלמו חשמל ואיך הם ישלמו שכר דירה בחודש הבא, ממש כך.

ניצן הורוביץ: אנשים שכל החיים התפרנסו יפה.

ניצן הורוביץ: אנחנו בסיעת העבודה-מרצ גיבשנו תוכנית בשם "עזרה ראשונה חברתית".

ניצן הורוביץ: זאת תוכנית חירום לייצוב המשק הישראלי בשלושת החודשים הקרובים.

ניצן הורוביץ: מה היא כוללת?

ניצן הורוביץ: חופשה בתשלום על חשבון המדינה במקום חל"ת – אין דבר כזה חל"ת במשבר כזה, אנשים צריכים לקבל כסף כדי שיוכלו לקנות דברים למחייתם.

ניצן הורוביץ: 2.

ניצן הורוביץ: דמי אבטלה לעצמאים – עצמאים כרגע הם אולי הנפגעים הקשים ביותר מהמשבר; דמי אבטלה לעצמאים זה דבר שצריך להיכנס לתוקף באופן מיידי.

ניצן הורוביץ: 3.

ניצן הורוביץ: הגדלת קצבאות לקשישים והפסקת הליכי גבייה של מים, ארנונה, חשמל וכו'.

יולי יואל אדלשטיין: נא לסיים, אדוני.

ניצן הורוביץ: כן.

ניצן הורוביץ: עוד שני סעיפים.

ניצן הורוביץ: הלוואות בריבית אפס לעסקים – עושים את זה בכל העולם.

ניצן הורוביץ: פטור מארנונה וממיסים עירוניים עכשיו, ודחיית תשלומי מיסים לעצמאים ומעסיקים.

ניצן הורוביץ: אנחנו רוצים שהיום כבר יקומו הוועדות הרלוונטיות בכנסת כדי שנוכל לעשות את כל זה.

ניצן הורוביץ: כל העולם עושה את זה, גם אנחנו חייבים לעשות את זה.

ניצן הורוביץ: תודה.

יולי יואל אדלשטיין: תודה, חבר הכנסת הורוביץ.

יולי יואל אדלשטיין: חברת הכנסת אורית פרקש הכהן.

יולי יואל אדלשטיין: אחריה – חבר הכנסת בני גנץ.

יולי יואל אדלשטיין: עד שלוש דקות לרשות גברתי.

אורית פרקש הכהן: אדוני יושב-ראש הכנסת, חבריי חברי הכנסת, אנחנו בימים של משבר בריאותי חמור, אבל לא פחות חמור מכך – משבר שלטוני ודמוקרטי שאין כמותו: יש לנו ראש ממשלה שמדבר על אחדות בטלוויזיה, באספות עיתונאים, אבל אם חס וחלילה תהיה כנסת שהוא לא ישלוט בה הוא מאיים שלא תהיה אחדות; יש לנו שרת תרבות בממשלה שלא מבינה למה צריך תקשורת אם אי-אפשר לשלוט בה; יש לנו שר משפטים בממשלה שקורא פעם אחר פעם שלא לציית לשלטון החוק ולא לציית לבתי המשפט, שהרי לא ניתן לשלוט בהם; ויש לנו כעת, לצערי, יושב-ראש כנסת שמבקש למנוע הצבעה מ-61 חברי כנסת, כי אי-אפשר לשלוט בהם.

אורית פרקש הכהן: אז לטובת חבריי בליכוד ובממשלה שנאחזים בכיסאות שלהם ומתקשים להבין למה צריך כנסת או דמוקרטיה גם אם לא שולטים בה, הינה דוגמה קטנה אך עצומה.

אורית פרקש הכהן: ב-8 בינואר הוצפה נהריה בעקבות הגשמים העזים שפקדו את העיר.

אורית פרקש הכהן: בשל הגשמים ניזוקו מאות עסקים קטנים, שנאלצו לסגור את משרדיהם, חנויותיהם, מחסניהם.

אורית פרקש הכהן: חלקם לא שבו לעבודה סדירה כמעט חמישה שבועות לאחר ימי הגשם.

אורית פרקש הכהן: בקניון ארנה בנהריה היו מאות עסקים שנפגעו בצורה קשה ללא אפשרות לקבל כספי ביטוח.

אורית פרקש הכהן: חבריי חברי הכנסת בוודאי זוכרים שבסוף חודש ינואר ערכנו בוועדת הכספים דיון מיוחד בנושא.

אורית פרקש הכהן: ראש עיריית נהריה אמר:

אורית פרקש הכהן: 200 מהעסקים הקטנים והבינוניים ואלפי עובדים מובטלים, אם המדינה תעביר לנו 11 מיליון שקלים נוכל לפתוח אותם מחדש.

אורית פרקש הכהן: בסיום הדיון התקבלה החלטה, בתיאום עם הממשלה, להעביר 11 מיליון שקלים לטובת בעלי העסקים.

אורית פרקש הכהן: יו"ר ועדת הכספים דאז אמר: נעמוד על המשמר שהכסף הדרוש יעבור.

אורית פרקש הכהן: כי כך עושה הכנסת, כי זה מה שעושות הוועדות – מפקחות על הממשלה שתעשה את עבודתה.

אורית פרקש הכהן: נחשו מה?

אורית פרקש הכהן: שלושה חודשים אחרי, והיום אף אחד לא נושא באחריות, האנשים האלו לא קיבלו שקל אחד, ובנוסף לכל ההפסדים שהם סופגים הם גם לא קיבלו את הפיצוי שאליו התחייבה הממשלה.

אורית פרקש הכהן: לו הייתה ועדת כספים מתפקדת, אדוני היושב-ראש, כל זה לא היה קורה.

אורית פרקש הכהן: בימים אלו של ליקוי מאורות, אנחנו בכנסת הזו זועקים אזעקת אמת.

אורית פרקש הכהן: אנחנו לא ניתן למצב הזה להימשך.

אורית פרקש הכהן: בני, אנחנו כאן כולנו ביחד כדי לשים לזה סוף.

אורית פרקש הכהן: כולנו מאחוריך.

אורית פרקש הכהן: תודה רבה.

יולי יואל אדלשטיין: תודה לחברת הכנסת אורית פרקש הכהן.

יולי יואל אדלשטיין: חבר הכנסת בני גנץ, בבקשה, אדוני.

יולי יואל אדלשטיין: אחריו – חבר הכנסת מיכאל ביטון.

בנימין (בני) גנץ: מכובדי יושב-ראש הכנסת, חבריי חברי הכנסת באולם ומחוצה לו, גם ביום הזה, שבו אנו מתמודדים עם ניסיון לחילול הדמוקרטיה שלנו, אני מבקש לדבר על הצורך באחדות.

בנימין (בני) גנץ: אזרחי ישראל הנצורים בביתם נושאים עיניהם אלינו, המנהיגים, ומבקשים שקצת פחות נריב וקצת יותר נפעל למענם.

מירי רגב: אז – – – לשבת לאחדות?

יולי יואל אדלשטיין: השרה רגב, אני מבקש לא להפריע.

מירי רגב: מה מונע ממך לשבת לאחדות, מר גנץ, אתה פוחד מלפיד?

מירי רגב: אתה פוחד מלפיד?

יולי יואל אדלשטיין: אני מבקש לא להפריע, גברתי השרה.

מירי רגב: אז למה אתה לא יושב לאחדות – – –

יולי יואל אדלשטיין: גברתי השרה, אני ביקשתי לא להפריע.

יולי יואל אדלשטיין: בבקשה, אדוני.

בנימין (בני) גנץ: כמפקד בצה"ל וכרמטכ"ל – –

מירי רגב: מפקד בצה"ל שלא יודע לשאת את האלונקה.

בנימין (בני) גנץ: – – תמיד ידעתי: כשאני יוצא לקרב – –

מירי רגב: יוצא לקרב.

מירי רגב: איזה קרב?

בנימין (בני) גנץ: – – כל עם ישראל מאוחד מאחוריי.

בנימין (בני) גנץ: ביחד כשיש חללים – –

מירי רגב: מי מאוחד מאחוריך?

מירי רגב: מי מאוחד מאחוריך?

מירי רגב: 53.

בנימין (בני) גנץ: – – ביחד – – –

יולי יואל אדלשטיין: השרה רגב, נא לא להפריע.

מירי רגב: תתבייש לך.

יולי יואל אדלשטיין: אדוני, אני מוסיף לך זמן.

בנימין (בני) גנץ: אני מודה לך.

בנימין (בני) גנץ: ביחד כשיש חללים – –

מירי רגב: תוסיף זמן, שישמעו איך – – –

בנימין (בני) גנץ: – – ביחד כשצריך להסתער – –

מירי רגב: כשהוא אמר:

מירי רגב: הוא לא ישב עם המשותפת.

בנימין (בני) גנץ: – – ביחד כשצריך להיכנס למרחב המוגן.

בנימין (בני) גנץ: אני מתחייב לאזרחי ישראל שצופים בנו: כך גם יהיה מול הקורונה.

בנימין (בני) גנץ: כרמטכ"ל תמיד ידעתי שמאחוריי עומד דרג מדיני וקבינט מתפקד שמקבל החלטות.

בנימין (בני) גנץ: ולצידו, כן, לצידו, ועדת חוץ וביטחון וכנסת שמפקחת ומסייעת.

בנימין (בני) גנץ: מעולם לא עלה בדעתי לדלג על אף אחד מהגופים הממלכתיים והנבחרים.

בנימין (בני) גנץ: ההפך הוא הנכון.

בנימין (בני) גנץ: גם בעת הזו נתאחד ונתנהל בצורה דמוקרטית.

בנימין (בני) גנץ: זו הסיבה שבגינה אנחנו מקימים היום את ועדות הכנסת.

בנימין (בני) גנץ: זו לא פוליטיקה קטנה, זהו צורך גדול וקריטי של אזרחי ישראל.

בנימין (בני) גנץ: בישיבתנו ביחד – – –

מירי רגב: זאת פוליטיקה קטנה מהכיסא שלך.

יולי יואל אדלשטיין: גברתי השרה, גברתי השרה, מספיק.

מירי רגב: – – – חשוב לך לשבת פה – – – תומכי טרור.

יולי יואל אדלשטיין: השרה רגב, השרה רגב.

מירי רגב: – – – רמטכ"ל לשעבר, תתבייש לך.

יולי יואל אדלשטיין: השרה רגב, אני, כמו שאמרתי, לא יכול להוציא אותך, כי את שרה תורנית, אז נא לא להפריע.

אורית פרקש הכהן: זה לפי ההנחיות הבריאותיות שהיא צועקת ככה?

אורית פרקש הכהן: זה לא יוצר גל של רוק כזה?

מירי רגב: כמו שאת מבינה, מזל שאני צוחקת ממך.

יולי יואל אדלשטיין: השרה רגב.

בנימין (בני) גנץ: בישיבתנו יחד ובפעילותנו במשכן אנחנו נוטלים על עצמנו סיכון זהיר ומחושב.

בנימין (בני) גנץ: פחות מצוותי הרפואה, פחות מהטען שיושב עם נהג הטנק על הגבול.

בנימין (בני) גנץ: ואני משוכנע, אדוני יושב-ראש הכנסת, שהסיכון הזהיר הזה שאנחנו נוטלים על עצמנו הוא בבחינת מחויבות לעם ולחברה ולכל צדדי המשכן, אלו שצועקים עליי ואלו שלא.

בנימין (בני) גנץ: במעשה חסר תקדים ניסה נתניהו לשתק את הכנסת, דבר שלא נעשה באף דמוקרטיה מתפקדת, ולא ייעשה לעולם במדינת ישראל.

בנימין (בני) גנץ: וראוי שנזכור שכל הדמוקרטיות הגדולות החלו את תהליך סופן כשהיה מצב חירום.

בנימין (בני) גנץ: אף אחת מהן לא התקרבה לקיצה של דמוקרטיה כשהכול היה טוב; כולן התקרבו לקיצה של דמוקרטיה כשהמצב אינו טוב.

בנימין (בני) גנץ: וכעת יש קריאות שרים – יותר חמורות מקריאות הביניים שאני שומע פה באולם – לא למלא אחר הוראות הבג"ץ.

מירי רגב: – – – תלמד מהשמרנים באנגליה.

בנימין (בני) גנץ: חבריי בליכוד, אתם השתגעתם?

בנימין (בני) גנץ: ירדתם מהפסים?

מירי רגב: לא מעניינת אותך המדינה, מעניין אותך – – –

בנימין (בני) גנץ: כשנוח לכם אתם עותרים, ועכשיו אתם קוראים לא לקיים את פסיקות בג"ץ?

בנימין (בני) גנץ: לא יקום ולא יהיה.

בנימין (בני) גנץ: אני קורא לנתניהו לגנות את זה ולהוריד את זה מהפרק באופן מיידי.

בנימין (בני) גנץ: הדמוקרטיה ושלטון החוק במדינת ישראל יישמרו גם אם זה לא נוח למישהו.

בנימין (בני) גנץ: זה קו אדום שלא חוצים אותו.

מירי רגב: למה אתה משקר לציבור שלך – – – אתה משקר לציבור שלך.

בנימין (בני) גנץ: לשתק את הכנסת זה לא מנהיגות.

בנימין (בני) גנץ: מה חשבת, שלא נקים את ועדת הכספים כדי לפצות את העצמאים ולדאוג לשכירים?

בנימין (בני) גנץ: שלא נקיים פיקוח ונדאג לתשובות לציבור על היערכות להתפרצות מגפות ואולי על מספר הבדיקות הנדרש?

מירי רגב: – – – משרד הבריאות – – –

בנימין (בני) גנץ: ולא נדאג שתהיה הוראה מרחוק והנחיות ברורות לגבי המרחב הציבורי?

בנימין (בני) גנץ: שנהפוך את ישראל לדמוקרטיה נכה רק כי זה לא מסתדר לך?

בנימין (בני) גנץ: בניגוד אליך, אנחנו לא נפגע לעולם במיעוט ובקולו החיוני והחשוב.

בנימין (בני) גנץ: הפעלת כל המוסדות הדמוקרטיים איננה מגבילה את פעולות הממשלה, היא נותנת להן תוקף ומאפשרת להצליח במאבק משותף מול משבר מורכב.

בנימין (בני) גנץ: אני מתחייב כאן מעל הבמה – ככל שיהיו מהלכים קשים ונכונים, נצביע בעדם וניתן גיבוי מלא גם אם זה יפגע בנו פוליטית.

בנימין (בני) גנץ: הניסיון הציני להתנות משא ומתן לאחדות בשבירת הכללים הדמוקרטיים לא יצליח.

בנימין (בני) גנץ: כבר היום נדאג להפעיל את הכנסת, ונפעל בהמשך לבחור יושב-ראש כנסת מחדש.

בנימין (בני) גנץ: במקביל, נדאג לאזרחים ונמשיך לחתור להקמת ממשלה רחבה, טובה ופטריוטית.

מירי רגב: – – – לעצמך על הכיסא.

בנימין (בני) גנץ: אני קורא לחבריי שלא הגיעו היום למשכן – – –

מירי רגב: שיקרת לאזרחים – אמרת להם שלא תשב עם אחמד טיבי, ואתה עושה את זה.

יולי יואל אדלשטיין: תודה, השרה רגב.

יולי יואל אדלשטיין: זה בלתי אפשרי לנהל כך דיון.

מירי רגב: אתה פשוט – – –

יולי יואל אדלשטיין: בלתי אפשרי לנהל דיון בצורה כזאת.

בנימין (בני) גנץ: אני קורא לחבריי שלא הגיעו היום למשכן: זה לא הזמן לפלגנות וספינים.

בנימין (בני) גנץ: אחדות בעם ובממשלה לא בונים באיומים או תחת אולטימטומים.

בנימין (בני) גנץ: זהו צו השעה של כל החברה הישראלית.

בנימין (בני) גנץ: בדמוקרטיה הישראלית יש סדר להטלת המנדטים ויש רוב שמגבה אותם.

בנימין (בני) גנץ: ובדמוקרטיה הישראלית, אדוני היושב-ראש, המנדט הוטל עליי על ידי נשיא המדינה לפני כשבוע ימים.

בנימין (בני) גנץ: לצידי רוב התומך בהחלפתו של נתניהו, ואני קורא גם הערב לליכוד ולנתניהו להצטרף ולהקים ביחד איתי ממשלה שתתמודד עם אתגרי השעה.

בנימין (בני) גנץ: ולפני סיום אני אבקש לפנות לאזרחים בבית: אני מבטיח לכם שנשתף פעולה ולא ננוח עד שמדינת ישראל תתגבר על המגפה.

בנימין (בני) גנץ: זה ייעשה בכוחות משותפים, זה ייעשה בלי שום שיקול פוליטי, וזה ייעשה גם מכנסת ישראל.

בנימין (בני) גנץ: הישמעו להוראות, עזרו אחד לשני.

בנימין (בני) גנץ: אנחנו ננצח.

בנימין (בני) גנץ: אנחנו נתגבר על הדמוקרטיה – סליחה, אנחנו נתגבר על הקורונה.

מירי רגב: מי זה "אנחנו"?

מירי רגב: מי זה "אנחנו"?

מירי רגב: יאיר לפיד אמר לאנשים לצאת החוצה.

מירי רגב: מי זה "אנחנו"?

בנימין (בני) גנץ: לא קראנו לאנשים לצאת החוצה.

מירי רגב: – – –

יולי יואל אדלשטיין: גברתי השרה, מספיק.

בנימין (בני) גנץ: את הצעקות אני שומע, את שקרייך לא.

מירי רגב: תתבייש לך.

מירי רגב: תתבייש לך.

בנימין (בני) גנץ: אני חוזר ואומר, אדוני הנשיא, למען הפרוטוקול: אנחנו ננצח.

בנימין (בני) גנץ: אנחנו נתגבר על הקורונה ונשמור על הדמוקרטיה.

מירי רגב: אתה ממשיך לשקר לציבור.

בנימין (בני) גנץ: תודה רבה על שאפשרת לי לדבר.

יולי יואל אדלשטיין: תודה, חבר הכנסת בני גנץ.

יולי יואל אדלשטיין: חבר הכנסת מיכאל ביטון – איננו.

יולי יואל אדלשטיין: חבר הכנסת אנטאנס שחאדה, בבקשה, אדוני.

יולי יואל אדלשטיין: אחריו – חברת הכנסת תמר זנדברג.

אנטאנס שחאדה: אדוני היושב-ראש, חבריי חברי הכנסת שנמצאים באולם ומחוצה לאולם, אני רוצה להתחיל בפתגם בערבית, אדוני כבוד היושב-ראש, שאומר: (אומר בערבית: בשעת מבחן האדם זוכה לכבוד או עוטה כלימה.

אנטאנס שחאדה: ) אם אני מתרגם את זה תרגום חופשי, זה אומר שבשעת מבחן מתגלה טבעו של האדם.

אנטאנס שחאדה: ואם אני משתמש בפרפרזה של הפתגם, אני אומר שמוסריות של מדינה נמדדת בעיתות משבר.

אנטאנס שחאדה: מוסריות, דמוקרטיה והגנה על האזרחים נמדדות בשעת משבר.

אנטאנס שחאדה: ומה קורה אצלנו בשבועות האחרונים, בימים האחרונים?

אנטאנס שחאדה: אנחנו רואים מופע הפחדה יום-יומי, מופע מתוזמן היטב, יום-יומי, כדי להשיג סולידריות או בעצם לכפות סולידריות בחברה.

אנטאנס שחאדה: כדי לכפות משמעת על החברה משתמשים במופע אימים.

אנטאנס שחאדה: כדי לגייס את החברה להילחם במגפה האיומה והארורה משתמשים במופע אימה.

אנטאנס שחאדה: ומי עושה את זה?

אנטאנס שחאדה: ראש ממשלה שנטל כמשימה לאומית יום-יומית להפחיד את האוכלוסייה ואת האזרחים.

אנטאנס שחאדה: הוא מציג תסריטי אימה, תסריטי בלהות אם החברה לא תישמע להוראות, אם החברה לא תקשיב לראש הממשלה.

אנטאנס שחאדה: אבל תוך כדי כך הוא גם כן משחיל – קשה לו לוותר על זה, על ההסתה כלפי אוכלוסייה שלמה, כלפי מנהיגות שנבחרה בכמעט 90% מקולות החברה הערבית.

אנטאנס שחאדה: כמעט 600,000 קולות.

אנטאנס שחאדה: וכל יום בזמן צפיית שיא הוא משחיל את ההסתה הזאת כלפי האוכלוסייה הערבית.

אנטאנס שחאדה: הוא מתקשה לא לעשות את זה.

אנטאנס שחאדה: אבל אני רוצה לתאר מצב שונה ולהציע לאזרחי המדינה, ואף לראש הממשלה, המסית הגדול: אני רוצה לתאר מצב שאותו ראש ממשלה, אותה ממשלה שעד היום מזניחה הזנחה בוטה את היישובים הערביים מבחינת בדיקות רפואיות, מבחינת שירותים רפואיים, מבחינת מצב תברואה, מבחינת תשתיות – אין לנו תשתיות להתמודד עם זה.

אנטאנס שחאדה: אבל אם היינו, וזה מה שהמשותפת מציעה, חברה שוויונית, דמוקרטית שוויונית, מדינה שוויונית לכל אזרחיה, אף אחד לא היה מתלונן על מחסור, אף אחד לא היה מתלונן על היעדר בדיקות, אף אחד לא היה מתלונן על הסתה נגד רופאים, שעושים עבודת קודש יום-יום, נגד אזרחים שממשיכים בעבודה שלהם בכל היישובים במדינה.

אנטאנס שחאדה: במדינה שוויונית לכל אזרחיה היו מתקיימות בכל האזורים בדיקות, היו מתקיימים שירותים רפואיים לכל האזרחים, בלי הפחדה, בלי הזנחה ובלי מופע אימים יום-יומי של ראש ממשלה מסית.

אנטאנס שחאדה: תודה רבה, אדוני.

יולי יואל אדלשטיין: תודה לחבר הכנסת שחאדה.

יולי יואל אדלשטיין: חברת הכנסת תמר זנדברג, בבקשה, גברתי.

יולי יואל אדלשטיין: אחריה – חברת הכנסת מרב מיכאלי.

תמר זנדברג: תודה רבה, אדוני היושב-ראש.

תמר זנדברג: לפני פחות מחודש, בתחילת חודש מרץ, ימים שבהם 5,000 ישראלים שהו בבידוד וכל שאר המדינה התהלכה בחוץ כאילו אלה ימים כתיקונם, היו בחירות.

תמר זנדברג: לבחירות היו תוצאות.

תמר זנדברג: בבית הזה יש חלוקה מסוימת, יש כאן בסך הכול 120 מושבים.

תמר זנדברג: 62, 61 רוצים לעשות משהו – תוצאת הבחירות, יש רוב.

תמר זנדברג: מה עושים עכשיו?

תמר זנדברג: מה עושים, משעה שהיו בחירות ויש תוצאות?

תמר זנדברג: אני חברת כנסת כמעט שבע שנים, אדוני היושב-ראש, אלה היו שבע שנים מאוד מאוד מתסכלות.

תמר זנדברג: ראינו כאן חוקים אנטי-דמוקרטיים שחשבנו שמכרסמים את יסודות הדמוקרטיה, שפוגעים באמון הציבור בכנסת, בריבון, ביסודות הבסיסיים של דמוקרטיה – כמו זכויות אדם, כמו העקרונות הבסיסיים כמו שוויון וכו'.

תמר זנדברג: ואז אמרו לנו דבר אחד ויחיד, אבל רק אחד ויחיד, כל הזמן: יש רוב; תנוחו, יש רוב; תתמודדו, יש רוב; תרוצו לבג"ץ, יש רוב; תעמדו על הראש, תנפנפו בידיים וברגליים, יש רוב.

תמר זנדברג: והינה עכשיו, אחרי עוד בחירות, יש רוב – אבל המיעוט לא מוכן לקיים את החלטת הרוב, לא מוכן להעלות להצבעה בחירת יושב-ראש כנסת, לא מוכן לכנס ועדות, אלא אם כן הרוב לא בא לידי ביטוי בוועדות.

תמר זנדברג: ושלא נטעה – אין קשר למצב החירום.

תמר זנדברג: מה, אם תהיה ועדה עם עשרה חברים – חמישה לבלוק הימין וחמישה לבלוק השמאל – אז לא יהיה פתאום מצב חירום?

תמר זנדברג: אז כן אפשר להקים ועדות?

תמר זנדברג: והמיעוט אוחז בגרונו של הרוב ולא מתפנה.

תמר זנדברג: ובצר לו, המיעוט גם לא מוכן שהרוב יממש את ריבונותו – הרי המילה ריבונות, שחזרתם ואמרתם לנו שהיא ריבונות ועליונות הכנסת, נובעת מהמילה רוב – המיעוט לא מוכן שהרוב יממש את ריבונותו, גם לא באמצעות בית המשפט, וקורא באופן חמור וחסר תקדים שלא לקיים החלטות של בית משפט, שאפילו עוד לא ניתנו, החלטות עתידיות.

תמר זנדברג: אני ממש קוראת לך, אדוני היושב-ראש:

תמר זנדברג: אתה לא רוצה לפנות את כיסאך, זה בסדר גמור, ויש חוק.

תמר זנדברג: אתה נאחז בחוק שעד לרגע האחרון דיון זה ויכוח פוליטי.

תמר זנדברג: אני קוראת לך עוד היום להבהיר שאתה וכל אחד מאיתנו, והמוסד הזה שאתה עומד בראשו, יקיים את החלטות בית המשפט, לא חשוב מה הן תהיינה.

תמר זנדברג: לא חשוב אם נאהב אותן או לא נאהב אותן, אם אנחנו ברוב או במיעוט, כל אחד מאיתנו היה כאן בסיטואציה הזו יותר מפעם אחת.

תמר זנדברג: אבל, באמת, "כרסום יסודות המשטר" נאמר כאן הרבה פעמים – –

יולי יואל אדלשטיין: תודה.

תמר זנדברג: – – הפעם אנחנו באמת באזעקת אמת.

תמר זנדברג: אני קוראת לך להבהיר שכל אזרח – לרבות הכנסת, לרבות יושב-ראש הכנסת, לרבות ממשלת ישראל – חובה עליהם לקיים את החלטות בית המשפט, כי אחרת באמת אנה אנו באים.

תמר זנדברג: תודה.

יולי יואל אדלשטיין: תודה, חברת הכנסת תמר זנדברג.

יולי יואל אדלשטיין: אני מבין שהתחלפתם בתור, אז עכשיו חבר הכנסת אחמד טיבי.

יולי יואל אדלשטיין: אחריו – גילה גמליאל.

יולי יואל אדלשטיין: אחריה – מרב מיכאלי.

יולי יואל אדלשטיין: אני כבר מודיע לחברי הכנסת שיהיו מוכנים: נשארו לנו, כולל חבר הכנסת אחמד טיבי, ארבעה דוברים.

יולי יואל אדלשטיין: אנחנו אחרי זה נעשה הפסקה קצרה על מנת להתארגן להצבעה, ואני מניח שבסביבות 19:15 נפתח בהצבעה.

יולי יואל אדלשטיין: בבקשה, אדוני.

אחמד טיבי: תודה, אדוני היושב-ראש.

אחמד טיבי: רבותיי חברות וחברי הכנסת, ברגע זה אני מקבל תמונות של החוזרים משתי הטיסות מאיטליה.

אחמד טיבי: אלה טיסות חילוץ של חברת ישראייר – ואני רוצה להודות להם מקרב לב, במיוחד לאורי סירקיס, המנכ"ל.

אחמד טיבי: יחד איתנו, עבדנו על הטיסה הזאת יחד עם אנשים יקרים רבים, כמו ענאן עודה, סאלם ורבים אחרים, ופקידי משרד הבריאות ומשרד החוץ, כדי שהיא תצא אל הפועל, במיוחד מאיטליה מוכת הקורונה.

אחמד טיבי: שיעור התמותה הוא הגדול ביותר.

אחמד טיבי: התמונות שראיתי עכשיו משדה התעופה מרגשות, מרגשות מאוד.

אחמד טיבי: לא היה קל להוציא את שתי הטיסות האלה, וחברת ישראייר עשתה הרבה כדי לעשות את זה.

אחמד טיבי: עכשיו אנחנו מקבלים יותר ויותר פניות ולכן אנחנו שוקלים להוציא עוד טיסה.

אחמד טיבי: אני בקשר מתמשך עם אורי סירקיס – אגב, אני מכיר את אימא שלו ואת אשתו, הוא אדם נפלא, משפחה עשר – יחד עם אנשים יקרים.

אחמד טיבי: חזרו גם התלמידים ממולדובה, מרומניה, מאוקראינה.

אחמד טיבי: מאוקראינה הייתה טיסה שהיא mission impossible.

אנטאנס שחאדה: יש עוד טיסות – – –

אחמד טיבי: יש טיסות נוספות מקייב, בוקרשט, אודסה, עובדים גם על מקומות נוספים.

אחמד טיבי: קיבלנו פניות גם מניס בצרפת, גרמניה, אני קיבלתי עכשיו פנייה ממקסיקו.

אחמד טיבי: עושים הכול כדי למצוא פתרון לאנשים האלה, אנחנו רוצים לעזור לכולם.

אחמד טיבי: גם מירדן אנחנו עכשיו מקבלים פניות, אחרי שהוכרז שם עוצר וסגר מלא.

אחמד טיבי: אני מבין את ההורים ואת הדאגה.

אחמד טיבי: אני באופן אישי מקבל את השיחות האלה – זה לא עשרות שיחות, ידידי אנטאנס, זה מאות שיחות מכל העולם.

אחמד טיבי: אני דיברתי איתך ותוך כדי כך הסתמסתי עם אנשים.

אחמד טיבי: כל הזמן, גם אתה, וגם חברינו, כולנו ברשימה המשותפת.

אחמד טיבי: ולכן אנחנו נמשיך במאמץ הזה.

אחמד טיבי: שמעתי לפני יומיים את הנאשם מבלפור מופיע בערוץ 2, בערוץ 10, ושוב יורד לאשפתות ומכנה את הרשימה המשותפת תומכי טרור.

אחמד טיבי: אני מקדש את החיים, כך גם כל חבריי.

אחמד טיבי: מעולם לא הרגנו בן אדם, לא פגענו בבן אדם, לא ירינו על בן אדם, לא התגאינו שהרגנו אנשים, לא קיבלנו צל"שים שחיסלנו אנשים, אנחנו מאלה שאומרים תמיד – – –

מיכאל ביטון: היושב-ראש – – – שר – – –

אחמד טיבי: דקה, אתה מפסיק אותי באמצע משפט חשוב.

מיכאל ביטון: אבל אין שר שישמע אותך.

אחמד טיבי: יכול להיות – – –

יולי יואל אדלשטיין: לא, לא, אני דווקא מברך על המצב הזה.

יולי יואל אדלשטיין: בבקשה.

אחמד טיבי: אני מסכים עם היושב-ראש אדלשטיין, כי לפני כמה דקות הייתה כאן שרה והמצב היה בלתי נסבל.

יולי יואל אדלשטיין: כן.

יולי יואל אדלשטיין: רק אדוני לקראת סיום, בבקשה.

אחמד טיבי: אוקיי.

אחמד טיבי: אני וחבריי מאמינים במשפט: (אומר בערבית ומתרגם:) אנחנו אוהבים את החיים, אם יאפשרו לנו את החיים.

אחמד טיבי: הוא אמר עלינו תומכי טרור, אנטאנס?

אחמד טיבי: יש כאלה שהם תומכי שוחד ותומכי שחיתות, ואלה שרוצים לרסק את הדמוקרטיה ובקרוב יבטלו את הכנסת כדי לא לקיים בית משפט, כדי לא לקיים הצבעות בכנסת, כדי שהנאשם מבלפור ימשיך לשבת על הכיסא שלו, תומך השוחד הזה.

יולי יואל אדלשטיין: תודה.

אחמד טיבי: לא רק תומך – הנאשם בשוחד.

אחמד טיבי: תודה רבה.

יולי יואל אדלשטיין: תודה, חבר הכנסת טיבי.

יולי יואל אדלשטיין: גילה גמליאל – איננה.

יולי יואל אדלשטיין: לכן, חברת הכנסת מרב מיכאלי, בבקשה, גברתי.

יולי יואל אדלשטיין: אם חבר הכנסת ג'אבר עסאקלה לא יופיע עכשיו אז אנחנו, כמו שאמרתי, נעשה הפסקה קצרה על מנת שנוכל להתארגן להצבעות.

יולי יואל אדלשטיין: בבקשה, גברתי.

מרב מיכאלי: תודה.

מרב מיכאלי: אדוני היושב-ראש, גברתי המזכירה, לפני חמש שנים נבחרה הכנסת העשרים – זה אומנם לפני ארבע כנסות אבל זה בסך הכול לפני חמש שנים – והתוצאות בה היו בדיוק כמו עכשיו, אבל הפוך: 61 מנדטים לגוש שהקים את הממשלה בראשות נתניהו, גוש הימין, ו-59 מנדטים לגוש שרצה להחליף את נתניהו והימין.

מרב מיכאלי: ממש אותו מספר רק הפוך.

מרב מיכאלי: באותו לילה של השבעת הכנסת התכנסה הוועדה המסדרת.

מרב מיכאלי: היו שם מאבקים, היו ניסיונות לפיליבסטרים.

מרב מיכאלי: באמת, היה לא פשוט מהרגע הראשון של הכנסת העשרים, צריך להגיד את זה, אבל באותו לילה התכנסה הוועדה המסדרת והיא הוכרזה כאן במליאה בלי הצבעה, בלי מאבק, בלי שום דבר מהסוג הזה.

מרב מיכאלי: על אותו היחס בדיוק, על בדיוק אותו רוב ואותו מיעוט.

מרב מיכאלי: אנחנו – אני הייתי חלק מהמיעוט ההוא.

מרב מיכאלי: המפלה הייתה צורבת, ההפסד היה כואב בצורה בלתי רגילה.

מרב מיכאלי: חלקכם וחלקכן אולי זוכרות וזוכרים, ב-2015 היה נדמה שיהיה מהפך, ואנחנו היינו בצד המפסיד.

מרב מיכאלי: לא עלה בדעתנו להערים את הקשיים שמערים היום הצד שיש לו 59 מנדטים, אולי אפילו 58, לצורך העניין.

מרב מיכאלי: אבל בכנסת העשרים, כמו הכנסת התשע-עשרה שלפניה, והאמת היא שגם בכנסת השמונה-עשרה שלפניה, בכנסות האלה – אדוני בשבתו כיושב-ראש יודע היטב שהאמת היא שבכנסות האלה, תחת בנימין נתניהו כראש ממשלה, כורסמו, לאט אבל בטוח, סמכותה של הכנסת, כוחה של הכנסת, תפקידה של הכנסת, מקומה של הכנסת.

מרב מיכאלי: כל פעם היה עוד משהו ועוד משהו.

מרב מיכאלי: עוד מעקף של התקנון, עוד הליכה בגלוי נגד החוק.

מרב מיכאלי: ככה הגענו לבית המשפט העליון נגד הממשלה בבג"ץ נגד חוק מס על דירה שלישית.

מרב מיכאלי: לא בגלל תוכן החוק אלא בגלל האופן שבו הוא הועבר, ב-04:00, לפנות בוקר, באישון לילה, בוועדת הכספים, שהגיע אליה החומר ממש שעתיים לפני ההצבעה, בלי שאיש היה יכול ללמוד את החומר ולקבל החלטה מושכלת אם תוכנו של החוק רלוונטי או לא.

מרב מיכאלי: ככה נעשה שימוש הולך ותוכף בסעיף בתקנון שמאפשר לקואליציה למנוע מהאופוזיציה לעשות פיליבסטר כשהיא מתנגדת בכל תוקף לחוק כזה או לחוק אחר.

מרב מיכאלי: ככה הלך וכורסם מעמדה של הכנסת עד שהגענו לשבוע הקשה והמסוכן הזה.

מרב מיכאלי: ואילו היום הגענו למצב שבו בית המשפט העליון נאלץ שוב לתת את דעתו על דבר שמתרחש בתוך הכנסת.

מרב מיכאלי: זה דבר לא רצוי, זה דבר שלא צריך לקרות.

מרב מיכאלי: הלוואי ולא היה צריך להגיע – –

יולי יואל אדלשטיין: תודה.

מרב מיכאלי: – – לפנייה אל בית המשפט העליון.

מרב מיכאלי: אבל ברגע שהגענו לשם – ואדוני גם התייצב לענות בבית המשפט העליון, לא כפר בסמכותו אלא התייצב וענה לגופו של עניין – לא יכול להיות שיש שרות ושרים וחברי כנסת שקוראים לא לכבד את החלטתו.

מרב מיכאלי: כאן בואו נמתח את הקו האדום, ונתחיל לבנות מחדש את הדמוקרטיה שלנו ואת האמון בה.

מרב מיכאלי: תודה רבה.

יולי יואל אדלשטיין: תודה, גברתי.

יולי יואל אדלשטיין: כאמור, חבר הכנסת ג'אבר עסאקלה איננו, לכן עד כאן רשימת הדוברים.

יולי יואל אדלשטיין: אני מודיע שבשעה 19:10 אנחנו נתחיל בהצבעה שמית.

יולי יואל אדלשטיין: דקה לפני זה יצהירו אמונים שני חברי הכנסת שעוד לא הצהירו אמונים.

יולי יואל אדלשטיין: אז הפסקה עד לשעה 19:10.

יולי יואל אדלשטיין: נתחיל אז בהצבעה שמית.

בשעה 18: << נושא >> הצהרת אמונים של חברי הכנסת רם בן ברק ואלון שוסטר << נושא >>

יולי יואל אדלשטיין: חברי הכנסת, אני מחדש את הישיבה.

יולי יואל אדלשטיין: לפני שאנחנו עוברים להצבעה, יש לנו שני חברי כנסת שטרם הצהירו אמונים ואני רואה אותם כאן.

יולי יואל אדלשטיין: חברי הכנסת, אתם שומעים אותי, נכון?

יולי יואל אדלשטיין: מצוין.

יולי יואל אדלשטיין: אני אקרא בפניכם את הצהרת האמונים ואתם תגידו, לאחר שמזכירת הכנסת תקרא בשמותיכם, "מתחייב אני".

יולי יואל אדלשטיין: וזה נוסח ההצהרה: "אני מתחייב לשמור אמונים למדינת ישראל ולמלא באמונה את שליחותי בכנסת".

יולי יואל אדלשטיין: גברתי המזכירה.

ירדנה מלר-הורוביץ: (קוראת בשמות חברי הכנסת) רם בן ברק – מתחייב אני אלון שוסטר – מתחייב אני

יולי יואל אדלשטיין: תודה.

יולי יואל אדלשטיין: ברכות.

יולי יואל אדלשטיין: אני גם אבקש, שלא לפי סדר האל"ף-בי"ת, שאנחנו נקרא בשמותיכם לצורך ההצבעה על הקמת הוועדה המסדרת בהרכב שקרא לפנינו חבר הכנסת אבי ניסנקורן.

יולי יואל אדלשטיין: מי שמצביע בעד מבקש לאשר את הודעתו של חבר הכנסת אבי ניסנקורן; מי שמצביע נגד – לא מאשר את ההודעה.

יולי יואל אדלשטיין: בבקשה, גברתי המזכירה.

ירדנה מלר-הורוביץ: (קוראת בשמות חברי הכנסת) רם בן ברק – בעד אלון שוסטר – בעד

יולי יואל אדלשטיין: אם אתם מעוניינים לעזוב, אז מילאתם את תפקידכם הפרלמנטרי להיום.

יולי יואל אדלשטיין: ברכות על הצהרת האמונים.

יולי יואל אדלשטיין: בבקשה, אנחנו נעבור להצבעה בסדר האל"ף-בי"ת.

ירדנה מלר-הורוביץ: (קוראת בשמות חברי הכנסת) משה אבוטבול – אינו נוכח סמי אבו שחאדה – בעד אלי אבידר – בעד יולי יואל אדלשטיין – נמנע אמיר אוחנה – אינו נוכח ינון אזולאי – אינו נוכח ישראל אייכלר – אינו נוכח קארין אלהרר – בעד סעיד אלחרומי – אינו נוכח זאב אלקין – אינו נוכח דוד אמסלם – אינו נוכח אופיר אקוניס – אינו נוכח משה ארבל – אינו נוכח גלעד ארדן – אינו נוכח גבי אשכנזי – אינו נוכח יעקב אשר – אינו נוכח מיכאל מרדכי ביטון – בעד דוד ביטן – אינו נוכח נפתלי בנט – אינו נוכח יואב בן צור – אינו נוכח אורנה ברביבאי – אינה נוכחת קרן ברק – אינה נוכחת ניר ברקת – אינו נוכח יוסף ג'בארין – אינו נוכח יאיר גולן – אינו נוכח מאי גולן – אינה נוכחת

יולי יואל אדלשטיין: סליחה, גברתי המזכירה, מה הבעיה?

קריאה: יש פה ח"כים מעבר לדלת – – – שישה, חמישה, ולהוציא אותם.

יולי יואל אדלשטיין: אז אנחנו נעשה פאוזות יותר ארוכות.

יולי יואל אדלשטיין: אדוני הצביע.

יולי יואל אדלשטיין: אם אדוני יכול לעזוב אחרי שהוא הצביע, זה יעזור.

יולי יואל אדלשטיין: גברתי המזכירה, בואי לא נלך בקצב הרגיל – בקצב – – –

ירדנה מלר-הורוביץ: (קוראת בשם חבר הכנסת) איתן גינזבורג – בעד

קריאה: אני פה.

יולי יואל אדלשטיין: תחזרי.

ירדנה מלר-הורוביץ: (קוראת בשם חברת הכנסת) אורנה ברביבאי – בעד

יולי יואל אדלשטיין: וגם סעיד אלחרומי.

ירדנה מלר-הורוביץ: (קוראת בשם חבר הכנסת) סעיד אלחרומי – בעד

קריאה: אני כאן.

יולי יואל אדלשטיין: לא, לא.

יולי יואל אדלשטיין: אנחנו לפי הרשימה עכשיו.

ירדנה מלר-הורוביץ: (קוראת בשם חבר הכנסת) יואב גלנט – אינו משתתף בהצבעה

יולי יואל אדלשטיין: יש חברי כנסת.

ירדנה מלר-הורוביץ: (קוראת בשמות חברי הכנסת) ניצן הורוביץ – בעד יועז הנדל – בעד אסף זמיר – בעד

יולי יואל אדלשטיין: גם אפשר לחזור ליאיר גולן.

ירדנה מלר-הורוביץ: (קוראת בשמות חברי הכנסת) יאיר גולן – בעד יוסף ג'בארין – בעד בנימין גנץ – בעד צבי האוזר – בעד גבי אשכנזי – בעד תמר זנדברג – בעד מרב מיכאלי – בעד ג'אבר עסאקלה – בעד בועז טופורובסקי – בעד ע'דיר כמאל מריח – בעד היבה יזבק – בעד ווליד טאהא – בעד אביגדור ליברמן – בעד עומר ינקלביץ – בעד עודד פורר – בעד אבי ניסנקורן – בעד חילי טרופר – בעד מיקי חיימוביץ – בעד אנטאנס שחאדה – בעד מאיר כהן – בעד אלכס קושניר – בעד עופר כסיף – בעד עמיר פרץ – בעד משה יעלון – בעד מירב כהן – בעד מנסור עבאס – בעד אוסאמה סעדי – בעד אחמד טיבי – בעד יאיר לפיד – בעד חמד עמאר – בעד עאידה תומא סלימאן – בעד אלעזר שטרן – בעד יבגני סובה – בעד יזהר שי – בעד אנדרי קוז'ינוב – בעד יואב סגלוביץ – בעד יואל רזבוזוב – בעד עפר שלח – בעד פנינה תמנו – בעד אימאן ח'טיב יאסין – בעד איימן עודה – בעד אורלי פרומן – בעד יוליה מלינובסקי – בעד אורית פרקש הכהן – בעד עידן רול – בעד סונדוס סאלח – בעד מיקי לוי – בעד איציק שמולי – בעד רם שפע – בעד

יולי יואל אדלשטיין: גברתי המזכירה, נקרא פעם שנייה בשמות חברי הכנסת שטרם הצביעו.

ירדנה מלר-הורוביץ: (קוראת בשמות חברי הכנסת) משה אבוטבול – אינו נוכח אמיר אוחנה – אינו נוכח ינון אזולאי – אינו נוכח ישראל אייכלר – אינו נוכח זאב אלקין – אינו נוכח דוד אמסלם – אינו נוכח אופיר אקוניס – אינו נוכח משה ארבל – אינו נוכח גלעד ארדן – אינו נוכח יעקב אשר – אינו נוכח דוד ביטן – אינו נוכח נפתלי בנט – אינו נוכח יואב בן צור – אינו נוכח קרן ברק – אינה נוכחת ניר ברקת – אינו נוכח מאי גולן – אינה נוכחת גילה גמליאל – אינה נוכחת משה גפני – אינו נוכח עוזי דיין – אינו נוכח אבי דיכטר – אינו נוכח אריה מכלוף דרעי – אינו נוכח צחי הנגבי – אינו נוכח שרן מרים השכל – אינה נוכחת מכלוף מיקי זוהר – אינו נוכח ציפי חוטובלי – אינה נוכחת יעקב טסלר – אינו נוכח דסטה גדי יברקן – אינו נוכח אלי כהן – אינו נוכח יצחק כהן – אינו נוכח מתן כהנא – אינו נוכח אופיר כץ – אינו נוכח חיים כץ – אינו נוכח ישראל כץ – אינו נוכח אורלי לוי אבקסיס – אינה נוכחת יריב לוין – אינו נוכח יעקב ליצמן – אינו נוכח פטין מולא – אינו נוכח מיכאל מלכיאלי – אינו נוכח אורי מקלב – אינו נוכח יעקב מרגי – אינו נוכח משולם נהרי – אינו נוכח בנימין נתניהו – אינו נוכח אופיר סופר – אינו נוכח בצלאל סמוטריץ' – אינו נוכח גדעון סער – אינו נוכח חוה אתי עטייה – אינה נוכחת טלי פלוסקוב – אינה נוכחת מאיר פרוש – אינו נוכח רפי פרץ – אינו נוכח יואב קיש – אינו נוכח שלמה קרעי – אינו נוכח מירי מרים רגב – אינה נוכחת יפעת שאשא ביטון – אינה נוכחת יובל שטייניץ – אינו נוכח קטי קטרין שטרית – אינה נוכחת מיכל שיר סגמן – אינה נוכחת אילת שקד – אינה נוכחת

יולי יואל אדלשטיין: חברי הכנסת, בהתחשב במצב המיוחד ובמגבלות, אני שואל את כל חברי הכנסת שנמצאים בבניין ושומעים אותי כרגע: האם יש מישהו שמעוניין להשתתף בהצבעה?

יולי יואל אדלשטיין: גברתי המזכירה, אנחנו ניתן שתי דקות לחברי הכנסת להגיע.

יולי יואל אדלשטיין: לאחר מכן אני אנעל את ההצבעה.

יולי יואל אדלשטיין: עכשיו השעה 19:32.

יולי יואל אדלשטיין: חברי הכנסת, השעה היא 19:34.

יולי יואל אדלשטיין: אנחנו יוצאים מתוך הנחה שכל מי שהיה מעוניין להגיע ולהצביע עשה זאת.

יולי יואל אדלשטיין: ההצבעה נעולה.

יולי יואל אדלשטיין: גברתי המזכירה, נא להגיש לי את התוצאות.

יולי יואל אדלשטיין: חברי הכנסת, 61 בעד, אחד נמנע.

יולי יואל אדלשטיין: אנחנו אישרנו את הודעתו של חבר הכנסת ניסנקורן בדבר הקמתה והרכבה של הוועדה המסדרת.

יולי יואל אדלשטיין: אני אכריז על הפסקה כדי לאפשר לוועדה המסדרת לקבוע את הרכב ועדות החוץ והביטחון והכספים הזמנית, ואנחנו נוכל לשמוע את הודעתם במליאה.

יולי יואל אדלשטיין: הפסקה.

בשעה 19: << נושא >> הודעת יושב-ראש הוועדה המסדרת<< נושא >>

יולי יואל אדלשטיין: אני מחדש את ישיבת המליאה.

יולי יואל אדלשטיין: אני מתכבד להזמין את חבר הכנסת אבי ניסנקורן למסור הודעה של הוועדה המסדרת.

יולי יואל אדלשטיין: בבקשה, אדוני.

אברהם (אבי) ניסנקורן: תודה רבה, כבוד היושב-ראש.

אברהם (אבי) ניסנקורן: חברי כנסת – אני יכול להגיד, ניצן – הוועדה המסדרת החליטה בישיבתה ביום כ"ז באדר התש"ף, 23 במרץ 2020, מתוקף סמכותה לפי סעיף 2א(ה) לחוק הכנסת התשנ"ד–1994, לבחור שתי ועדות זמניות, לענייני כספים ולענייני חוץ וביטחון, עד לבחירתן של ועדות קבועות על ידי הכנסת.

אברהם (אבי) ניסנקורן: בשתי הוועדות יכהנו 17 חברים, על פי ההרכב הזה: הוועדה הזמנית לענייני כספים: סיעת הליכוד – חמישה חברים; סיעת כחול לבן – ארבעה חברים: אורית פרקש, מיקי לוי, מיכאל ביטון ואבי ניסנקורן; סיעת הרשימה המשותפת – שלושה חברים; סיעת ש"ס – חבר אחד; סיעת העבודה-מרצ – חבר אחד: איציק שמולי; סיעת יהדות התורה – חבר אחד; סיעת ישראל ביתנו – חבר אחד: עודד פורר; סיעת ימינה – חבר אחד.

אברהם (אבי) ניסנקורן: הוועדה הזמנית לענייני חוץ וביטחון: סיעת הליכוד – חמישה חברים; סיעת כחול לבן – שישה חברים: בני גנץ, יאיר לפיד, משה בוגי יעלון, גבי אשכנזי, אלעזר שטרן ואורנה ברביבאי; סיעת ש"ס – חבר אחד; סיעת העבודה-מרצ – שני חברים: עמיר פרץ ויאיר גולן; סיעת יהדות התורה – חבר אחד; סיעת ישראל ביתנו – חבר אחד: אלי אבידר; סיעת ימינה – חבר אחד.

אברהם (אבי) ניסנקורן: עוד אביא לידיע

אברהם (אבי) ניסנקורן: ת

אברהם (אבי) ניסנקורן: כם כי הוועדה המסדרת החליטה להמליץ כי בראש הוועדה הזמנית לענייני כספים יעמוד חבר הכנסת עודד פורר ובראש הוועדה הזמנית לענייני חוץ וביטחון יעמוד חבר הכנסת גבי אשכנזי.

אברהם (אבי) ניסנקורן: יושבי-הראש ייבחרו בידי הוועדות הזמניות עצמן בישיבתן הראשונה.

אברהם (אבי) ניסנקורן: אני רק אוסיף שהוועדה היא עכשיו בשלבי אישור אחרונים של ארבע ועדות מיוחדות שנדרשות בצוק העיתים.

אברהם (אבי) ניסנקורן: על רובן דובר גם עם יו"ר הכנסת בכנסת הקודמת, ובעצה אחת עם יו"ר הכנסת אנחנו החלטנו שדוחים אותן לכנסת הנוכחית: ועדה אחת – אולי אני לא אומר את השם המדויק – שתדון בנושא מיגור האלימות במגזר הערבי, ועדה שנייה שתדבר בענייני עבודה ורווחה, בייחוד לאור צוק העיתים, ועדה שתדון בנושא הקורונה וועדה שתדון בהיערכות מערכת החינוך, לרבות לשנה הבאה וטיפול מיוחד בנושא החינוך המיוחד.

אברהם (אבי) ניסנקורן: אלה ועדות שעל רובן דובר לפני כן, והצורך בהן התחזק.

אברהם (אבי) ניסנקורן: לנוכח המצב כיום אני חושב שהמשק זקוק לכנסת מתפקדת, כמובן בשים לב להוראות הבריאות והצורך של הכנסת ושל חברי הכנסת לשמור על בריאותם.

אברהם (אבי) ניסנקורן: ועדיין, הם גורם חיוני לדמוקרטיה הישראלית וחייבים לתפקד.

אברהם (אבי) ניסנקורן: אני פניתי גם למיקי זוהר ואמרתי לו שאני ארצה להקים עוד ועדות בהמשך, כולן מיוחדות, עד הקמת הוועדות הקבועות, במטרה שהכנסת תתפקד לטובת האזרחים.

אברהם (אבי) ניסנקורן: בחלק מהוועדות האלה אנחנו נשים נציגים מכל סיעות הבית שלא שובצו עד היום בראשות ועדות.

אברהם (אבי) ניסנקורן: עד כה לא נעניתי בחיוב, בתשובה חיובית, מצד מיקי זוהר, ואני מקווה שזה יקרה בהמשך ונקים עוד ועדות, גם בראשות הליכוד ועוד מסיעות הבית, כמובן הכול בתיאום ועל פי החלטות הוועדה המסדרת.

אברהם (אבי) ניסנקורן: לכן אני בא ואומר שאת הוועדות המיוחדות הנוספות שאנחנו מאשרים היום – אנחנו נרצה לאשר אותן גם כמובן במליאה, או היום או במועד שאתה תקבע; הבקשה שלנו היא כמובן היום.

אברהם (אבי) ניסנקורן: תודה רבה.

יולי יואל אדלשטיין: תודה.

יולי יואל אדלשטיין: רק לחדד את הנקודה הזאת: אדוני, כפי שציינת, אתם לא ממליצים להקים כרגע ועדת חינוך או את ועדת העבודה, הרווחה והבריאות אלא ועדות מיוחדות לנושאים האלה.

אברהם (אבי) ניסנקורן: מיוחדות, עד הקמת ועדות – – –

יולי יואל אדלשטיין: כי אחרת אי-אפשר להקים ועדות זמניות.

יולי יואל אדלשטיין: זאת אומרת, מה שתקימו עכשיו כבר יהיה עד סוף – – – אתם מודעים לזה?

אברהם (אבי) ניסנקורן: כן, כן, ועדות מיוחדות עד הקמת הוועדות הקבועות.

אברהם (אבי) ניסנקורן: זה נאמר בצורה ברורה.

יולי יואל אדלשטיין: מצוין.

אברהם (אבי) ניסנקורן: אבל הן צריכות לטפל במצב הקיים – –

יולי יואל אדלשטיין: בנושאים שקשורים, ברור.

אברהם (אבי) ניסנקורן: – – במצב הקיים היום שמצריך טיפול.

אברהם (אבי) ניסנקורן: אני אתן דוגמה: הרפורמה בחינוך המיוחד, שאנחנו כבר הרבה זמן לא מטפלים בה בכנסת.

יולי יואל אדלשטיין: רק רציתי שאנחנו נחדד את הנקודה הזאת, גם לפרוטוקול וגם לעצמנו.

יולי יואל אדלשטיין: תודה לחבר הכנסת אבי ניסנקורן, יושב-ראש הוועדה המסדרת.

יולי יואל אדלשטיין: חברי הכנסת, אין צורך באישור המליאה להודעות על הקמת ועדת החוץ והביטחון הזמנית וועדת הכספים הזמנית, זה רק הודעה למליאה.

יולי יואל אדלשטיין: לגבי שאר הוועדות – ודאי שנביא אותן בהקדם לדיון במליאה.

יולי יואל אדלשטיין: לא בכדי אני אומר דיון, כי מכיוון שצריך להצביע, זה דיון והצבעה.

יולי יואל אדלשטיין: עד כאן.

יולי יואל אדלשטיין: תם סדר-היום.

יולי יואל אדלשטיין: הישיבה הבאה תתקיים היום, יום שלישי, כ"ח באדר התש"ף, 24 במרץ 2020, בשעה 16:00.

יולי יואל אדלשטיין: ישיבה זו נעולה.